ബ്രിട്ടനിൽ ഇനി ബോറിസ് യുഗം | boris johnson in britain\nബ്രിട്ടനിൽ ഇനി ബോറിസ് യുഗം\nmidhuna| Updated On: 31 July 2019 10:00 AM GMT | Location : london\nതെരഞ്ഞെടുക്കപ്പെടുന്നതിനു മുമ്പേ വിജയം ഉറപ്പിച്ച മത്സരാർത്ഥി, വിവാദ പ്രസ്താവനകളുടെയും അബദ്ധ പരാമർശങ്ങളുടെയും തോഴൻ, യു.എസ് പ്രസിഡന്റ് ഡൊണാൾഡ് ട്രംപിന്റെ ഇഷ്ടപുരുഷൻ- അങ്ങനെ വിശേഷണങ്ങളൊരുപാടുണ്ട് പുതിയ ബ്രിട്ടീഷ് പ്രധാനമന്ത്രിക്ക്.\nബ്രെക്സിറ്റ് എന്ന കയ്പുനീരിന്റെ ചവർപ്പു നുണഞ്ഞ് തെരേസാ മേ ബ്രിട്ടീഷ് പ്രധാനമന്ത്രി പദത്തിൽ നിന്ന് പടിയിറങ്ങി. ബ്രിട്ടനിൽ ഇനി ബോറിസ് യുഗമാണ്. തെരഞ്ഞെടുക്കപ്പെടുന്നതിനു മുമ്പേ വിജയം ഉറപ്പിച്ച മത്സരാർത്ഥി, വിവാദ പ്രസ്താവനകളുടെയും അബദ്ധ പരാമർശങ്ങളുടെയും തോഴൻ, യു.എസ് പ്രസിഡന്റ് ഡൊണാൾഡ് ട്രംപിന്റെ ഇഷ്ടപുരുഷൻ- അങ്ങനെ വിശേഷണങ്ങളൊരുപാടുണ്ട് പുതിയ ബ്രിട്ടീഷ് പ്രധാനമന്ത്രിക്ക്. വലതുപക്ഷക്കാരനും തീവ്ര വംശീയവാദിയുമാണ് ബോറിസ്. മുൻ ലണ്ടൻ മേയറും വിദേശകാര്യ സെക്രട്ടറിയുമായിരുന്നു. ഒപ്പം ഏതു വിധേനയും ബ്രെക്സിറ്റ് നടപ്പാക്കണമെന്ന പക്ഷക്കാരനും. 'ബ്രിട്ടീഷ് ട്രംപ്' എന്നാണ് ബോറിസ് ജോൺസണിന്റെ വിളിപ്പേര്. എല്ലാ അർത്ഥത്തിലും ഡൊണാൾഡ് ട്രംപിന്റെ ബ്രിട്ടീഷ് പതിപ്പാണ് ജോൺസൺ.\nഅവസരവാദത്തിന്റെ ആൾരൂപം. കുശാഗ്രബുദ്ധിക്കാരനായ രാഷ്ട്രീയക്കാരൻ. എന്തു വെകിടത്തരവും വിളിച്ചു പറയാൻ മടിയില്ല. സ്ത്രീവിഷയത്തിൽ ദുർബലൻ. എന്തിനേറെ ചീകിയൊതുക്കാത്ത സ്വർണത്തലമുടി പോലും ട്രംപിന്റേതുപോലെ.\n1964 ൽ ന്യൂയോർക്ക് സിറ്റിയിലാണ് ബോറിസിന്റെ ജനനം. ഓക്സ്ഫഡിലടക്കം പഠനം പൂർത്തീകരിച്ച അദ്ദേഹം മാദ്ധ്യമപ്രവർത്തകനായാണ് ഔദ്യോഗിക ജീവിതം ആരംഭിച്ചത്. ടൈംസിൽ മാദ്ധ്യമപ്രവർത്തനം ആരംഭിച്ച ബോറിസിനെ ഒരു പ്രസ്താവന വളച്ചൊടിച്ചതിന് പുറത്താക്കി. പിന്നീട് ദി ഡെയ്ലി ടെലിഗ്രാഫിന്റെ ബ്രസൽസ് ലേഖകനായി. ബ്രിട്ടീഷ് വലതുപക്ഷത്തെ വികാരം കൊള്ളിക്കുന്നതായിരുന്നു ബോറിസിന്റേതായി പുറത്തുവന്ന ലേഖനങ്ങൾ. 1994 ൽ ടെലിഗ്രാഫിന്റെ അസിസ്റ്റന്റ് എഡിറ്ററായി. 1999 ൽ ദി സ്പെക്ടേറ്ററിൽ എഡിറ്ററായി നിയമിതനായി. 2005 വരെ ആ സ്ഥാനത്ത് തുടർന്നു.\nഅതിനിടെ 2001 ൽ ഹെൻലിയിൽ നിന്ന് എം.പിയായി തെരഞ്ഞെടുക്കപ്പെട്ടു. തുടർന്ന് 2008 മുതൽ 2016 വരെ ലണ്ടൻ മേയറായി. 2018 വരെ വിദേശകാര്യ സെക്രട്ടറിയായും ചുമതല വഹിച്ചു. കഴിഞ്ഞ വർഷം മുസ്ലിം സ്ത്രീകളുടെ വസ്ത്രധാരണത്തെ അധിക്ഷേപിച്ച് അദ്ദേഹം രംഗത്തുവന്നിരുന്നു. നിഖാബ് ധരിക്കുന്ന സ്ത്രീകൾ ബാങ്ക് കൊള്ളക്കാരെ പോലെയാണെന്നായിരുന്നു പ്രസ്താവന. ഇത് ഏറെ വിവാദങ്ങൾക്കിടയാക്കിയിരുന്നു.\n55 കാരനായ ബോറിസിന്റെ ദീർഘനാളത്തെ ആഗ്രഹമാണ് ഇത്തവണ ഫലവത്തായത്. ലോകരാജാവാകണമെന്ന് ആഗ്രഹിച്ച ജോൺസൺ പക്ഷേ, സൂര്യനസ്തമിക്കാത്ത സാമ്രാജ്യത്തിന്റെ അധിപനായത് അതിന്റെ സർവപ്രതാപവും ക്ഷയിച്ച ശേഷമാണെന്നു മാത്രം. പ്രധാനമന്ത്രി പദത്തിനു വേണ്ടി 2016 ജൂലൈയിൽ നടന്ന മത്സരത്തിൽ ജോൺസൻ മുന്നിട്ടിറങ്ങുകയുണ്ടായി. ആ വർഷം മാർച്ചിൽ നടന്ന ഹിതപരിശോധനയിൽ ബ്രെക്സിറ്റ് അനുകൂല വിധിയുണ്ടായതിനെ തുടർന്ന് അന്നത്തെ പ്രധാനമന്ത്രി ഡേവിഡ് കാമറൺ രാജിവച്ചതിനു ശേഷമായിരുന്നു അത്.\nപക്ഷേ, കാമറണിന്റെ കീഴിൽ ആഭ്യന്ത്രരമന്ത്രിയായിരുന്ന തെരേസ മേയ്ക്കാണ് വിജയസാദ്ധ്യതയെന്നു ബോദ്ധ്യമായപ്പോൾ ജോൺസൻ പിൻവാങ്ങി. മേയുടെ ക്യാബിനറ്റിൽ വിദേശമന്ത്രിയായി. രണ്ടു വർഷത്തിനു ശേഷം ബ്രെക്സിറ്റ് പിന്മാറ്റ കരാറിന്റെ കാര്യത്തിൽ മേയുമായി ഏറ്റുമുട്ടുകയും രാജി വയ്ക്കുകയും ചെയ്തു.\nതെരേസാ മേ മന്ത്രിസഭയിലുണ്ടായിരുന്ന പലരും ബോറിസിന്റെ സംഘത്തിലില്ല. പലരെയും അദ്ദേഹം ഒഴിവാക്കുകയാണ് ചെയ്തത്. മറ്റു ചിലർ അദ്ദേഹത്തിന്റെ ക്ഷണം നിരസിച്ചു. പ്രധാനമന്ത്രിയാകാനുള്ള മത്സരത്തിൽ ജോൺസനോടു തോറ്റ, വിദേശമന്ത്രി ജെറമി ഹണ്ട് തൽസ്ഥാനത്തു തുടരാൻ ആഗ്രഹം പ്രകടിപ്പിച്ചെങ്കിലും ജോൺസൺ നൽകിയത് മറ്റൊരു വകുപ്പാണ്. അതു സ്വീകരിക്കാൻ ഹണ്ട് വിസമ്മതിക്കുകയും ചെയ്തു. ഇന്ത്യൻ വംശജയായ പ്രീതി പട്ടേലിനെ ആഭ്യന്തരമന്ത്രിയും പാക് ദമ്പതികളുടെ മകൻ സാജിദ് ജാവിദിനെ ധനമന്ത്രിയുമാക്കി ബോറിസ് ജോൺസൺ.\nഡൗണിങ് സ്ട്രീറ്റിലേക്ക് കാമുകിക്കൊപ്പം\nബ്രിട്ടീഷ് ഭരണചരിത്രത്തിൽ ആദ്യമായാണ് അവിവാഹിതരായ 'ദമ്പതിമാർ' ഡൗണിങ് സ്ട്രീറ്റിൽ താമസം തുടങ്ങുന്നത്. പുതിയ പ്രധാനമന്ത്രി ബോറിസ് ജോൺസണിന്റെ കാമുകി കാരി സിമോൺസാണു പ്രഥമ വനിതയായി എത്തിയിരിക്കുന്നത്. 55 വയസ്സുള്ള ബോറിസ് ജോൺസൺ മുപ്പത്തിയൊന്നുകാരിയായ കാരി സിമോൺസിന്റെ സൗത്ത് ലണ്ടനിലെ ഫ്ളാറ്റിലായിരുന്നു കുറെക്കാലമായി താമസം. നമ്പർ 11 ഡൗണിങ് സ്ട്രീറ്റിലെ നാല് മുറി ആഡംബര അപ്പാർട്മെന്റിലാവും പ്രധാനമന്ത്രിയും കാമുകിയും താമസിക്കുക.\nഅലീഗ്രാ ഒവനുമായുള്ള ബോറിസ് ജോൺസൺന്റെ ആദ്യ ദാമ്പത്യം 1987 മുതൽ6വർഷമേ നിലനിന്നുള്ളൂ. പിന്നീട് 1993 ൽ മറീന വീലറെ വിവാഹം ചെയ്തു. കാൽ നൂറ്റാണ്ടു നീണ്ട ദാമ്പത്യം കാരി സിമോൺസുമായി ബന്ധം ആരംഭിച്ചതോടെ 2018 ൽ അവസാനിച്ചു. വിവാഹമോചന നടപടികൾ നടക്കുകയാണ്. മറീന വീലറുമായുള്ള ബന്ധം ഉപേക്ഷിക്കുന്നതായി കഴിഞ്ഞ സെപ്തംബറിലാണ് ബോറിസ് പ്രഖ്യാപിച്ചത്. നാല് കുട്ടികളാണ് ബോറിസ് ജോൺസണ് ഉള്ളത്. ബ്രിട്ടനിലെ ശരാശരി ദാമ്പത്യജീവിതത്തിന്റെ കാലയളവ് നോക്കുമ്പോൾ സാധാരണയുള്ളതിന്റെ രണ്ട് ഇരട്ടി ദൈർഘ്യമുണ്ട് ബോറിസിന്റെയും മറിനയുടെയും ദാമ്പത്യത്തിന്. ബ്രിട്ടനിൽ ഒരു വർഷം നടക്കുന്ന 100 വിവാഹങ്ങളിൽ 64 പേർ വിവാഹമോചിതരാകുന്നുണ്ടെന്നാണ് കണക്ക്. എന്നാൽ, ഭരണരംഗത്തിരിക്കുന്നവർ ഇക്കാര്യത്തിൽ വ്യത്യസ്തരാകുന്ന കാഴ്ചയും ബ്രിട്ടനിലുണ്ട്. 1721 നു ശേഷം ആകെ രണ്ട് ബ്രിട്ടീഷ് പ്രധാനമന്ത്രിമാർ മാത്രമേ വിവാഹമോചനം നേടിയിട്ടുള്ളൂ. ഇതിൽ അഗസ്റ്റസ് ഹെന്റി ഫിറ്റ്‌സ്‌റോയി മാത്രമാണ് പിന്നീട് പുനർവിവാഹം ചെയ്തത്.\nയൂറോപ്യൻ യൂണിയനിൽ നിന്നുള്ള ബ്രിട്ടന്റെ പുറത്തുപോകലിനെ ബോറിസ് ജോൺസൺ എങ്ങനെ നടപ്പിലാക്കുമെന്നാണ് ലോകം ഉറ്റുനോക്കുന്നത്. മേയുടെ രാജിക്കും അതുവഴി പ്രധാനമന്ത്രി പദത്തിലേക്കുള്ള വരവിനും വഴിയൊരുക്കിയത് ബ്രെക്സിറ്റാണെന്ന വസ്തുത നിലനിൽക്കുന്ന സാഹചര്യത്തിൽ ബോറിസിന്റെ നടപടിക്കായി ലോകം ഉറ്റുനോക്കും.\nയൂറോപ്യൻ യൂണിയൻ ആസ്ഥാനമായ ബ്രസ്സൽസിൽ ടെലഗ്രാഫിന്റെ ലേഖകനായി പ്രവർത്തിച്ച സമയത്താണ് അദ്ദേഹം യൂറോപ്യൻ യൂണിയനെ സംശയിക്കാനും വെറുക്കാനും തുടങ്ങിയത്. യൂറോപ്യൻ യൂണിയനിൽ അംഗമായതിലൂടെ ബ്രിട്ടനു നഷ്ടമേ ഉണ്ടായിട്ടുളളൂവെന്നു ബോറിസ് വിശ്വസിച്ചു. മറ്റ് യൂറോപ്യൻ രാജ്യക്കാർ ബ്രിട്ടീഷ് പൗരൻമാരുടെ അവകാശങ്ങൾ കവർന്നെടുക്കുന്നു എന്ന ആശങ്കയണ് ബ്രെക്സിറ്റ് പ്രചാരണത്തിന് തുടക്കം കുറിച്ചത്. ഒടുവിൽ ജോൺസൻ ബ്രെക്സിറ്റിന്റെ ഏറ്റവും ശക്തരായ വക്താക്കളിൽ ഒരാളാവുകയും ചെയ്തു.\nബ്രെക്സിറ്റ് തീരുമാനം നടപ്പാക്കാനുള്ള അവസാന തീയതിയായി നിശ്ചയിച്ചിട്ടുള്ളത് ഒക്ടോബർ 31 ആണ്. നേരത്തെ അതു മാർച്ച് 29 ആയിരുന്നു. പിന്മാറ്റം സംബന്ധിച്ച കരാറിന് അതിനകം പാർലമെന്റിന്റെ അംഗീകാരം നേടിയെടുക്കാൻ മുൻ പ്രധാനമന്ത്രി തെരേസ മേയ്ക്കു കഴിയാതെ പോയി. അതിനാൽ തിയ്യതി നീട്ടുകയായിരുന്നു.\nപുതിയ കരാർ തയാറാക്കാനും അതിനു പാർലമെന്റിന്റെ അംഗീകാരം നേടിയെടുക്കാനും ബോറിസ് ജോൺസണിന്റെ മുന്നിലുള്ളത് മൂന്നു മാസവും ഏതാനും ദിവസങ്ങളും മാത്രം. അതിനകം കരാർ ഉണ്ടായില്ലെങ്കിൽ കരാർ ഇല്ലാതെത്തന്നെ ബ്രിട്ടൻ, യൂറോപ്യൻ യൂണിയൻ വിട്ടുപോകുമെന്നും ജോൺസൻ പ്രഖ്യാപിച്ചിട്ടുണ്ട്.\nമെക്സിക്കൻ അതിർത്തിയിൽ മതിൽ കെട്ടാനൊരുങ്ങുന്ന ട്രംപിനെപ്പോലെ ബ്രിട്ടീഷ് അതിർത്തികൾ മറ്റു രാജ്യക്കാർക്ക് മുന്നിൽ കൊട്ടിയടയ്ക്കാനാണ് ജോൺസണ് താൽപര്യം. അഭയാർത്ഥി പ്രശ്നത്തിൽ ഇസ്ലാം വിരോധം ഇരുവരും തുറന്നുപറഞ്ഞിട്ടുണ്ട്. കറുത്ത വർഗക്കാരോടുള്ള അവജ്ഞയിലും ട്രംപിനും ജോൺസണും ഒരേ സ്വരമാണ്. സ്വവർഗരതിയോടും സ്വവർഗവിവാഹത്തോടുമുള്ള എതിർപ്പും പരസ്യം. ബോറിസ് ജോണസണിന്റെ സ്ഥാനാരോഹണത്തോടെ തീവ്ര വലതുപക്ഷത്തിന് കൈകൊടുത്ത ലോകരാജ്യങ്ങളുടെ പട്ടികയിലേക്ക് അങ്ങനെ ബ്രിട്ടണും ചേരുകയാണ്. വരാനിരിക്കുന്നതെന്തെന്ന് ഇനി കാത്തിരുന്ന് കാണുകയേ നിവൃത്തിയുള്ളൂ.\nബ്രെക്സിറ്റ് യാഥാർത്ഥ്യമാക്കുക എന്ന വെല്ലുവിളി തന്നെയാണ് ബോറിസ് ജോൺസന് മുന്നിലുമുള്ളത്. ബോറിസിന്റെ ബ്രെക്സിറ്റ് നയങ്ങളിൽ പാർട്ടിക്കുള്ളിൽ തന്നെ അഭിപ്രായവ്യത്യാസമുണ്ട്. ബോറിസിന്റെ നയങ്ങളോട് കടുത്ത എതിർപ്പുള്ള ചില നേതാക്കൾ രാജിക്കൊരുങ്ങുന്നുണ്ട് എന്നതും വെല്ലുവിളി ഉയർത്തുന്നു.


ചീഫ് ജസ്റ്റിസിനെതിരായ പീഡന ആരോപണത്തിന് പിന്നില് അനില് അംബാനിക്കെതിരായ വിധി തിരുത്തിയവരെന്ന് സത്യവാങ്മൂലം\n25 April 2019 4:56 AM GMT\nസുപ്രിംകോടതി ചീഫ് ജസ്റ്റിസ് രഞ്ജന് ഗൊഗോയ്‌ക്കെതിരെ ലൈംഗിക പീഡന ആരോപണം ഉന്നയി്ചതിന് പിന്നില് അനില് അംബാനിക്കെതിരായ സുപ്രിംകോടതി വിധി തിരുത്തിയവരാണെന്ന് സത്യവാങ്മൂലം. അംബാനിക്ക് അനുകൂലമായി സുപ്രിംകോടതി വിധി തിരുത്തിയതിന് രണ്ട് കോര്‍ട്ട് മാസ്റ്റര്‍മാരെ പുറത്താക്കിയിരുന്നു. ഇവരാണ് ഒത്തുകളിച്ചതെന്നാണ് സത്യവാങ്മൂലത്തില് പറയുന്നത്.\nസുപ്രിംകോടതിയില് അഭിഭാഷകനായ ഉത്സവ് ബെയിന്‍സ് രഹസ്യരേഖയായി നല്‍കിയ സത്യവാങ്മൂലത്തിലാണ് ഈ വിവരമുള്ളത്. സിബിഐ, ഇന്റലിജന്‍സ് ബ്യൂറോ, ഡല്‍ഹി പോലീസ് മേധാവികളോട് ഇതുമായി ബന്ധപ്പെട്ട രേഖകള് പിടിച്ചെടുക്കാന് സുപ്രിംകോടതി നിര്‍ദ്ദേശിച്ചിട്ടുണ്ട്. ഇത് സംബന്ധിച്ച കൂടുതല് വിവരങ്ങള് സത്യവാങ്മൂലമായി നല്‍കാന് അഭിഭാഷകനോടും കോടതി നിര്‍ദ്ദേശിച്ചു. പീഡനാരോപണത്തിന്റെ പശ്ചാത്തലത്തില് സ്വമേധയാ കേസെടുത്ത കോടതി കേസ് ഇന്ന് വീണ്ടും പരിഗണിക്കും.\nസുപ്രിംകോടതിയിലെ ചില ജഡ്ജിമാരില് നിന്നും അനുകൂല വിഝി സമ്പാദിക്കാന് തങ്ങള്‍ക്ക് സാധിക്കുമെന്ന് ഇടനിലക്കാരെന്ന് അവകാശപ്പെട്ട ചിലര് പറഞ്ഞതായി സത്യവാങ്മൂലത്തില് പറയുന്നു. അത്തരം ഇടനിലക്കാര്‍ക്ക് ജുഡീഷ്യല് സംവിധാനത്തില് സ്ഥാനമില്ലെന്നും അതീവ ഗുരുതരമായ ഈ ആരോപണം കണ്ടില്ലെന്ന് നടിക്കാനാകില്ലെന്നും ജഡ്ജിമാരായ അരുണ് മിശ്ര, റോബിന്റന് നരിമാന്, ദീപക് ഗുപ്ത എന്നിവരുള്‍പ്പെട്ട ബഞ്ച് വ്യക്തമാക്കി. ആരോപണത്തെക്കുറിച്ച് കോടതി അന്വേഷണത്തിന് ഉത്തരവിടും.\nറിലയന്‍സ് കമ്മ്യൂണിക്കേഷന്‍സ്(ആര്‍കോം) ചെയര്‍മാന് അനില് അംബാനിക്ക് അനുകൂലമായി കോടതിയുത്തരവ് തിരുത്തിയതിന് തപന് കുമാര് ചക്രവര്‍ത്തി, മാനവ് ശര്‍മ്മ എന്നിവരാണ് രണ്ട് മാസം സുപ്രിംകോടതിയില് നിന്നും പുറത്താക്കപ്പെട്ടത്. ഇവരും മറ്റുചിലരുമാണ് ഗൂഢാലോചന നടത്തിയതെന്നാണ് ബെയിന്‍സിന്റെ സത്യവാങ്മൂലം. പീഡനാരോപണം ഉന്നയിച്ച കോടതി മുന് ജീവനക്കാരി ഹാജരാകാനും പത്രസമ്മേളനം സംഘടിപ്പിക്കാനും തനിക്ക് ഒന്നര കോടി രൂപ വാഗ്ദാനം ചെയ്‌തെന്നും കഴിഞ്ഞ ദിവസം ഇദ്ദേഹം സത്യവാങ്മൂലം നല്‍കിയിരുന്നു. ജെറ്റ് എയര്‍വേയ്‌സ് മേധാവി നരേഷ് ഗോയല്, ദാവൂദ് ഇബ്രാഹിം, തട്ടിപ്പ് പശ്ചാത്തലമുള്ള റൊമേഷ് ശര്‍മ്മ തുടങ്ങിയവരെയും സത്യവാങ്മൂലത്തില് പരാമര്‍ശിച്ചിരുന്നു. ഇതുമായി ബന്ധപ്പെട്ട ചില കാര്യങ്ങള് വെളിപ്പെടുത്താനാകില്ലെന്നായിരുന്നു ബെയിന്‍സിന്റെ നിലപാട്.\nസത്യവാങ്മൂലം സമര്‍പ്പിച്ച ബെയിന്‍സിനെ സുപ്രിംകോടതിയിലേക്ക് വിളിച്ചുവരുത്തിയ ശേഷം നാടകീയ രംഗങ്ങളാണ് അരങ്ങേറിയത്. അറ്റോണി ജനറല് തന്നെ വ്യക്തിപരമായി ആക്രമിച്ചുവെന്ന് ബെയിന്‍സ് ആരോപിച്ചപ്പോള് അദ്ദേഹത്തെ ബഹുമാനിച്ചില്ലെങ്കില് താങ്കളെ പുറത്താക്കുമെന്ന് ജസ്റ്റിസ് ആര്‍എഫ് നരിമാന് പ്രതികരിച്ചു. എന്നാല് അതിന് മുമ്പ് താന് സ്വയം പുറത്തുപൊക്കാളാമെന്ന് ബെയിന്‍സ് വ്യക്തമാക്കി. ഇതോടെ ജസ്റ്റിസ് അരുണ് മിശ്ര ഇടപെട്ട് ബെയിന്‍സിനെ അനുനയിപ്പിച്ചു. വളരെ സുപ്രധാനമായ ഒരു കാര്യമാണ് താങ്കള് ചെയ്യുന്നതെന്നും ബെയിന്‍സിനോട് മിശ്ര പറഞ്ഞു. ചില വിവരങ്ങള് വെളിപ്പെടുത്താനാകില്ലെന്ന ബെയിന്‍സിന്റെ നിലപാടിനെയാണ് എജി ചോദ്യം ചെയ്തത്.\nചീഫ് ജസ്റ്റിസിനെതിരെയുള്ള ലൈംഗികാരോപണത്തില് ഗൂഢാലോചനയുണ്ടെങ്കില് അതിന്റെ അടിവേര് വരെ അന്വേഷിച്ച് കണ്ടെത്തുമെന്ന് സുപ്രിംകോടതി വ്യക്തമാക്കിയിട്ടുണ്ട്. അതേസമയം ചീഫ് ജസ്റ്റിസിനെതിരെ നീങ്ങാന് ചിലര് തന്നെ സമീപിച്ചെന്ന അഡ്വ. ഉത്സവ് സിംഗ് ബെയിന്‍സിന്റെ വെളിപ്പെടുത്തല് തെറ്റാണെന്ന് തെളിഞ്ഞാല് ക്ഷമിക്കില്ലെന്നും കോടതി മുന്നറിയിപ്പ് നല്‍കി.\nanilambani ArunMishra davoodibrahim DeepakGupta NareshGoel rfnariman RomeshSharma UtsavSinghBeins


പൊളിക്കരുതെന്ന് അലഹബാദ് ഹൈക്കോടതി, 100 വര്‍ഷം പഴക്കമുള്ള മുസ്‌ലിംപള്ളി പൊളിച്ചുമാറ്റി യു പി സർക്കാർ – Kairali News | Kairali News Live l Latest Malayalam News\nപൊളിക്കരുതെന്ന് അലഹബാദ് ഹൈക്കോടതി, 100 വര്‍ഷം പഴക്കമുള്ള മുസ്‌ലിംപള്ളി പൊളിച്ചുമാറ്റി യു പി സർക്കാർ\nഗോവധം; യു പി സർക്കാരിന് തിരിച്ചടി, തടവിലിട്ടവരെ വെറുതെ വിട്ട് അലഹബാദ് ഹൈക്കോടതി\nലഖ്‌നൗ: ഉത്തര്‍പ്രദേശില് നൂറ് വര്‍ഷം പഴക്കമുള്ള മുസ്‌ലിം പള്ളി പൊളിച്ചുമാറ്റി. അനധികൃത നിര്‍മ്മാണമെന്ന് ചൂണ്ടിക്കാട്ടിയാണ് നടപടി. ഉത്തര്‍പ്രദേശിലെ ബര്‍ബാങ്കി ജില്ലയിലെ രാം സന്‍സെയി ഗട്ട് നഗരത്തിലെ പള്ളിയാണ് ജില്ലാ ഭരണകൂടം പൊളിച്ചുമാറ്റിയത്.\nമെയ് 31 വരെ പള്ളി പൊളിക്കരുതെന്ന അലഹബാദ് ഹൈക്കോടതി ഉത്തരവ് നിലനില്‍ക്കെയാണ് ജില്ലാ ഭരണകൂടത്തിന്റെ നടപടി. കഴിഞ്ഞ മാസം 24 നാണ് ഹൈക്കോടതി ഇതുസംബന്ധിച്ച് ഉത്തരവ് ഇറക്കിയത്.\nഅനധികൃത നിര്‍മ്മാണമാണെന്ന് കാണിച്ച് ബുള്‍ഡോസര് ഉപയോഗിച്ചായിരുന്നു പള്ളി പൊളിച്ചുമാറ്റിയത്. കഴിഞ്ഞ മാര്‍ച്ച് 15 നാണ് പള്ളി അനധികൃത നിര്‍മ്മാണമാണെന്ന് പറഞ്ഞുകൊണ്ട് പള്ളിക്കമ്മറ്റിക്ക് നോട്ടീസ് ജില്ലാഭരണകൂടം അയച്ചത്.\nതുടര്‍ന്ന് 1956 മുതല് പള്ളിക്ക് വൈദ്യുതി കണക്ഷന് ഉണ്ടെന്നും നിര്‍മ്മാണം അനധികൃതമല്ലെന്നും പള്ളിക്കമ്മറ്റി മറുപടി നല്‍കിയിരുന്നു. എന്നാല്, ജില്ലാ ഭരണകൂടം ഇത് നിരാകരിച്ചു. തുടര്‍ന്ന് മാര്‍ച്ച് 19ന് കമ്മിറ്റി ഹൈക്കോടതിയെ സമീപിച്ചു.\nതുടര്‍ന്നാണ് മേയ് 31 വരെ പള്ളി ഒഴിപ്പിക്കുകയോ പൊളിക്കുകയോ ചെയ്യരുതെന്ന് ഏപ്രില് 24ന് ഹൈക്കോടതി ഉത്തരവിട്ടത്. പള്ളിക്ക് നൂറുകണക്കിന് വര്‍ഷങ്ങള് പഴക്കമുണ്ടായിരുന്നെന്നും ആയിരക്കണക്കിന് ആളുകള് ദിവസത്തില് അഞ്ച് തവണ പ്രാര്‍ത്ഥനയ്ക്കായി എത്താറുണ്ടായിരുന്നെന്നും പള്ളി കമ്മിറ്റിയിലുള്ള മൗലാന അബ്ദുള് മുസ്തഫ പറഞ്ഞു.\nഭയം കാരണം ഒരാളും പള്ളിപൊളിക്കുന്നിടത്തേക്ക് പോയില്ല. പള്ളി പൊളിക്കുമ്പോള് പ്രതിഷേധിക്കാന് ധൈര്യപ്പെട്ടില്ല. ഇന്നും പൊലീസിനെ ഭയന്ന് നിരവധി ആളുകള് വീട് വിട്ട് മറ്റ് പ്രദേശങ്ങളില് ഒളിച്ചിരിക്കുന്നുവെന്നും അദ്ദേഹം പറഞ്ഞു.\nഅതേസമയം തനിക്ക് ഒരു പള്ളിയും അറിയില്ല. നിയമവിരുദ്ധമായ ഒരു നിര്‍മ്മാണമുണ്ടെന്നറിയാം. ഉത്തര്‍പ്രദേശ് ഹൈക്കോടതി ഇത് നിയമവിരുദ്ധമാണെന്ന് പ്രഖ്യാപിച്ചു. അതുകൊണ്ടാണ് നടപടി സ്വീകരിച്ചതെന്നാണ് ജില്ലാ മജിസ്ട്രേറ്റ് ആദര്‍ശ് സിംഗ് പറഞ്ഞത്.\nസംഭവത്തില് ഉത്തര്‍പ്രദേശ് സുന്നി സെന്‍ട്രല് വഖഫ് ബോര്‍ഡ് ചെയര്‍മാന് സഫര് അഹ്‌മദ് ഫാറൂഖി ശക്തമായി അപലപിച്ചു. പള്ളി പൊളിച്ചുമാറ്റിയത് നിയമ വിരുദ്ധമാണെന്നും അധികാര ദുര്‍വിനിയോഗമാണെന്നും ഏപ്രില് 24 ന് പുറപ്പെടുവിച്ച ഹൈക്കോടതി ഉത്തരവ് തീര്‍ത്തും ലംഘിച്ചതാണെന്നും ഫറൂഖി പറഞ്ഞു.\nപള്ളി പുന:സ്ഥാപിക്കുന്നതിനായി ബോര്‍ഡ് ഉടന് തന്നെ ഹൈക്കോടതിയില് അപേക്ഷ നല്‍കുമെന്നും സംഭവത്തില് ജുഡീഷ്യല് അന്വേഷണം നടത്തണമെന്നും കുറ്റവാളികളായ ഉദ്യോഗസ്ഥര്‍ക്കെതിരെ നടപടിയെടുക്കണമെന്നും അദ്ദേഹം ആവശ്യപ്പെട്ടു.\nTags: alahabad high courtmuslim mosqueu p governmentupyogi government


പെന്‍ഷനായപ്പോള് ജോണും കൊച്ചുത്രേസ്യയും വാഗമണ്ണില് 8 ഏക്കര് വാങ്ങി കാട്ടിലെ പുല്ലും മരങ്ങളും ചെടികളും വളര്‍ത്തി: അവരുടെ ഹരിതസ്വര്‍ഗത്തില് - ദ് ബെറ്റർ ഇൻഡ്യ\nപെന്‍ഷനായപ്പോള് ജോണും കൊച്ചുത്രേസ്യയും വാഗമണ്ണില് 8 ഏക്കര് വാങ്ങി കാട്ടിലെ പുല്ലും മരങ്ങളും ചെടികളും വളര്‍ത്തി: അവരുടെ ഹരിതസ്വര്‍ഗത്തില്\nപെന്‍ഷന് പറ്റി. വെറുതെ വീട്ടിലിരിക്കാനല്ല, വ്യത്യസ്തമായി എന്തെങ്കിലും ചെയ്യാനാണ് കൊച്ചുത്രേസ്യയും ജോണും ഇഷ്ടപ്പെട്ടത്. അങ്ങനെ അവര് വാഗമണ്ണില് ഒരു കുന്നില് ചെരിവ് വാങ്ങി. ഇരുപത് വര്‍ഷത്തോളം മുമ്പാണത്. പുല്ലും തേയിലച്ചെടികളും കുറച്ചുമരങ്ങളും മാത്രമുണ്ടായിരുന്ന അവിടെ ഇന്ന് പച്ചപ്പിന്‍റെ സ്വര്‍ഗമാണ്.\nതിരിഞ്ഞുനോക്കുമ്പോള് തോമസ് ജോണിന് തന്നെ അല്‍ഭുതം തോന്നുന്നു. ഇത്രയധികം മരങ്ങള്, അപൂര്‍വ്വമായ നൂറുകണക്കിന് ചെടികള്!\nകുറഞ്ഞകാലം കൊണ്ട് കാടിന്‍റെ മനോഹരമായ തുണ്ട് ഉണ്ടാക്കിയെടുക്കാന് അവര്‍ക്കു കഴിഞ്ഞു, പല കാരണങ്ങള് കൊണ്ടും പച്ചപ്പും മേല്‍മണ്ണും അതിവേഗം നഷ്ടപ്പെട്ടുകൊണ്ടിരുന്ന വാഗമണ്ണിലെ ഒരു കുന്നില്.\nലിറ്റില് ഫ്ളവര് ഫാംസിനുള്ളിലെ ഒരു നടവഴി. ഫോട്ടോ: littleflowerfarms/Instagram\n“ഇന്ന് പ്രകൃതി പൂര്‍ണമായും ഈ ഫാമിനെ ഏറ്റെടുത്തുകഴിഞ്ഞു. ഇത്രയും കുറഞ്ഞകാലം കൊണ്ട്…തിരിഞ്ഞുനോക്കുമ്പോള് ഞങ്ങള്‍ക്ക് ഇപ്പോഴും അതിശയമാണ്,” ലിറ്റില് ഫ്ലവര് ഫാംസിന് വിത്തിട്ട കെ ജെ ജോണിന്‍റെയും കൊച്ചുത്രേസ്യയുടെയും മകന് തോമസ് ജോണ് ദ് ബെറ്റര് ഇന്‍ഡ്യയോട് പറഞ്ഞു.\nഓരോ സീസണും ഓരോരോ വെല്ലുവിളികളായിരിക്കും…മുള്‍മുനയിലായിരിക്കും വര്‍ഷം മുഴുവന്\n“പ്രകൃതിയുടെ രീതികള് പ്രവചിക്കാനാവാത്തതാണ്. ഓരോ ദിവസവും പലതരത്തിലാണ് പ്രകൃതി പ്രതികരിക്കുക… മണ്‍സൂണ്‍കാലമായാലും കാറ്റോ വേനലോ ആയാലും, ഒന്നും മുന്‍കൂട്ടിക്കാണാനാവില്ല. ഓരോ സീസണും ഓരോരോ പുതിയ വെല്ലുവിളികളായിരിക്കും…മുള്‍മുനയിലായിരിക്കും വര്‍ഷം മുഴുവന്,” ഒരു ഫാം നടത്തിക്കൊണ്ടുപോവുന്നതിന്‍റെ ബുദ്ധിമുട്ടുകളെയും വെല്ലുവിളികളെയും കുറിച്ചാണ് അദ്ദേഹം പറയുന്നത്.\nഫാമില് നിന്നൊരു ട്രെക്കിങ്ങ്. ഫോട്ടോ: littleflowerfarms/Instagram\nവാഗമണ്ണിലെ ഈ ഫാം ഒരു കുടുംബത്തിന്‍റെ സ്വപ്നവും അധ്വാനവുമാണ്, ഒപ്പം ചുറ്റുമുള്ള മനുഷ്യരുടെ സഹകരണത്തിന്‍റെയും കൂട്ടായ്മയുടെയും വിജയവും. എല്ലാവരും ഒത്തുപിടിച്ചപ്പോള് പ്രകൃതി കനിഞ്ഞുനല്‍കി.\nഇതുകൂടി വായിക്കാം: ‘പറക്കാന് ചിറകുവേണമെന്നില്ല, ഉള്ളിലൊരു ആകാശമുണ്ടായാലും മതി’: കൈപ്പുണ്യം കൊണ്ട് ഫേസ്ബുക്ക് കീഴടക്കുന്ന ദീജയുടെ സ്വപ്നങ്ങള്\nകെ ജെ ജോണും കൊച്ചുത്രേസ്യ തോമസും വാഗമണ്ണില് സ്ഥലം വാങ്ങുന്ന സമയത്ത് ഇവിടെ ആകെ കുറച്ച് മരങ്ങളേ ഉണ്ടായിരുന്നുള്ളൂ.\nജോണും കൊച്ചുത്രേസ്യാ തോമസും വാഗമണ്ണില് ഭൂമി വാങ്ങിയപ്പോള്..ഒരു ആദ്യകാല ചിത്രം. ഫോട്ടോ: ലിറ്റില് ഫ്ലവര് ഫാംസ്\nഏതാണ്ട് ഇരുപത് വര്‍ഷം മുമ്പാണത്. രണ്ടുപേരും പെന്‍ഷന് പറ്റി. വെറുതെ വീട്ടിലിരിക്കാനല്ല, വ്യത്യസ്തമായി എന്തെങ്കിലും ചെയ്യാനാണ് ഇഷ്ടപ്പെട്ടത്.\nബി എസ് എന് എലില് ഡിവിഷണല് എന്‍ജിനീയര് ആയാണ് ജോണ് റിട്ടയര് ചെയ്തത്. കൊച്ചുത്രേസ്യ തിരുവനന്തപുരം ആള് സെയ്ന്റ്‌സ് കോളെജില് ബോട്ടണി പ്രൊഫസര് ആയിരുന്നു.\nജോണും കൊച്ചുത്രേസ്യയും കുടുംബവും വളര്‍ത്തിയെടുത്ത പച്ചപ്പ്…ലിറ്റില് ഫ്ലവര് ഫാംസ് എതിര്‍വശത്തുള്ള കുന്നില് നിന്ന് നോക്കിയാല്… ഫോട്ടോ: ലിറ്റില് ഫ്ലവര് ഫാംസ്\nവാഗമണ്ണില് അക്കാലത്ത് ടൂറിസ്റ്റുകളുടെ തള്ളിക്കയറ്റമൊന്നും ഇന്നത്തെപ്പോലെ ഇല്ല. അവരവിടെ എട്ട് ഏക്കര് സ്ഥലം വാങ്ങിച്ചു.\nഇരുപതുവര്‍ഷത്തിനുള്ളില് അതൊരു കനത്തകാടും കൃഷിയിടവുമായി മാറി\nപുല്ലും തേയിലച്ചെടികളും കുറച്ച് മരങ്ങളും മാത്രമുള്ള, ഒരു കുന്നിന്‍ചെരിവായിരുന്നു അവര് വാങ്ങിയ ഭൂമി.\nകുറച്ചുവര്‍ഷത്തെ ശ്രമഫലമായി കൊച്ചുത്രേസ്യയും ജോണും ചേര്‍ന്ന് അത് കനത്തുനില്‍ക്കുന്ന കാടും കൃഷിയിടവുമൊക്കെയാക്കി മാറ്റിയിരിക്കുന്നു.\nഇന്ന് ആ ഫാം പ്രകൃതി ഏറ്റെടുത്തുകഴിഞ്ഞു. ഫോട്ടോ: ലിറ്റില് ഫ്ലവര് ഫാംസ്\nആ പച്ചത്തഴപ്പുകള്‍ക്കിടയില് തണുപ്പുപുതച്ച് നടക്കുമ്പോള് കാണാം വലിയ മരങ്ങളുടെ ദേഹത്ത് പൂപ്പല്‍പ്പച്ചയില് മഴയും മഞ്ഞും നനച്ചുപടര്‍ത്തിയ അപൂര്‍വ്വമായ ഓര്‍ക്കിഡുകള്. താഴെ, അപൂര്‍വ്വമായ ഔഷധപ്പടര്‍പ്പുകള്. ഹെലിക്കോണിയ ചെടികളില് പലനിറത്തിലുള്ള പൂക്കള്, കാട്ടിഞ്ചിക്കൂട്ടങ്ങളില് തുടുത്തുനില്‍ക്കുന്ന ചുവന്ന പൂക്കള്. പൈന്‍മരക്കാടുകള്, മുളംകൂട്ടങ്ങള്. ശല്യപ്പെടുത്തലുകളൊന്നുമില്ലാത്തതിനാല് തിമിര്‍ത്തുവളര്‍ന്ന പന്നല്‍ച്ചെടികള്….\nടൂറിസ്റ്റുകളുടെ തള്ളിക്കയറ്റത്തിനും പലതരം റിസോര്‍ട്ടുകളുടെ വരവിനും മുമ്പാണ് ജോണും കൊച്ചുത്രേസ്യയും അവിടേക്കെത്തുന്നത്.\nഇതുമാത്രമല്ല, ആ ഫാമില്. പച്ചക്കറികളും സുഗന്ധവിളകളും തിങ്ങി നിറഞ്ഞുനില്‍ക്കുകയാണ്. തക്കാളി, മത്തന്, ഉള്ളി, പച്ചമുളക്, കാപ്‌സികം, ബീന്‍സ്, കാരറ്റ് , ബ്രോക്കോലി, ലെറ്റിയൂസ്, പലതരം കാബേജുകള്, കെയ്ല്, ചീരകള്, ഉരുളക്കിഴങ്ങും മധുരക്കിഴങ്ങും കപ്പയും ചേനയും ചേമ്പും…പിന്നെ പലതരം വിഭവങ്ങളിലുപയോഗിക്കുന്ന നാടനും വിദേശിയുമായ ചേരുവകള്–ഇഞ്ചിപ്പുല്ല്, ഓറിഗാനോ, തൈം, റോസ്‌മേരി, പാഴ്സ്ലി, പുതിന…(ലിസ്റ്റ് അപൂര്‍ണം.)\nഓരോ സീസണിലും പാകമാവുന്ന പലതരം പഴങ്ങള് പറിച്ചെടുത്താല് തന്നെ ലിറ്റില് ഫ്‌ളവര് ഫാമിന്‍റെ പഴക്കൂട നിറഞ്ഞുകവിയും. സ്ട്രോബെറി പേര. ഫോട്ടോ: ലിറ്റില് ഫ്ലവര് ഫാംസ്\nകുരുമുളകും ഇഞ്ചിയും മഞ്ഞളും ജാതിയും ഏലവും കറുവാപ്പട്ടയുമെല്ലാം ഇവിടെത്തന്നെയുണ്ടാക്കുന്നു. ഫാംസ്റ്റേയില് താമസിക്കാന് വരുന്നവര്‍ക്ക് ഇവിടെയുണ്ടാക്കുന്ന ജൈവവിഭവങ്ങള് കൊണ്ട് നല്ല ഭക്ഷണം കഴിക്കാം.\nഓരോ സീസണിലും പാകമാവുന്ന പലതരം പഴങ്ങള് പറിച്ചെടുത്താല് തന്നെ ലിറ്റില് ഫ്‌ളവര് ഫാമിന്‍റെ പഴക്കൂട നിറഞ്ഞുകവിയും.. പേരക്കയും പാഷന്‍ഫ്രൂട്ടും ചാമ്പക്കയും നെല്ലിക്കയും പപ്പായയും ചക്കയും മാങ്ങയും പൈനാപ്പിളും…. ഇതിനൊക്കെപ്പുറമെ മാംഗോസ്റ്റിനും റംബുട്ടാനും മുള്ളാത്തയും..അങ്ങനെയങ്ങനെ.\nപ്രകൃതി ഇന്ന് ആ ഫാം ഏറ്റെടുത്തുകഴിഞ്ഞു. മലബാര് ഫ്ലയിങ് ഫ്രോഗ്. ഫോട്ടോ: ലിറ്റില് ഫ്ലവര് ഫാംസ്\nശിഷ്ടകാലം സ്വസ്ഥമായി പ്രകൃതിയോടൊത്തിണങ്ങി ജീവിക്കാന്, പരിസ്ഥിതി പുനസ്ഥാപനത്തിന് തങ്ങളെക്കൊണ്ടാവുന്നത് ചെയ്യാന്…കഴിയുമെങ്കില് പ്രദേശത്ത് ജീവിക്കുന്നവര്‍ക്ക് ഒരു കുറച്ച് തൊഴില് ദിനങ്ങളെങ്കിലും നല്‍കാന്…അത്രയൊക്കെ മാത്രമേ അവരുടെ മനസ്സില് ഉണ്ടായിരുന്നുള്ളൂ.\nഫാം പ്രോജക്ട് ആരംഭിക്കുമ്പോള് വാഗമണ് ഇന്നുകാണുന്നതുപോലെ ഒരു ടൂറിസ്റ്റ് ഹബ് ഒന്നുമായിരുന്നില്ല.\nരണ്ടുപേരുടെയും കരുതലിലും ആ ഭൂമി പതിയെ പച്ചപ്പണിയാന് തുടങ്ങി, വളരെ സാവധാനത്തില്. പ്രകൃതി അതിന്‍റെ താളം കണ്ടെത്തുന്നതുവരെ അവര് ഓരോ കാര്യങ്ങളും ശ്രദ്ധയോടെ ചെയ്തു. തുടക്കത്തില് പരാജയങ്ങള് പലതുണ്ടായി. ഓരോ തെറ്റും തിരുത്തി. പിന്‍മാറിയില്ല.\nഇന്നീ ഫാമില് നൂറുകണക്കിന് ഇനം സസ്യങ്ങളും മരങ്ങളുമുണ്ട്. ഫോട്ടോ: ലിറ്റില് ഫ്ലവര് ഫാംസ്\n“ഇന്നീ ഫാമില് നൂറുകണക്കിന് ഇനം സസ്യങ്ങളും മരങ്ങളുമുണ്ട്. അതില് തദ്ദേശീയമായതും അപൂര്‍വ്വമായതുമെല്ലാമുണ്ട്. പരിസ്ഥിതി പുനസ്ഥാപനവും ജൈവവൈവിധ്യസംരക്ഷണവും ലക്ഷ്യമിട്ടുള്ള ഈ പ്രോജക്ട് നിലനിര്‍ത്തുകയെന്ന ലക്ഷ്യം വെച്ചാണ് ഞങ്ങള് ഇതിനെ ഫാംസ്റ്റേയാക്കി മാറ്റിയത്,” തോമസ് ജോണ് വിശദീകരിച്ചു.\nആദ്യം നട്ട ചെടികളൊന്നും പിടിച്ചില്ല.\nഇന്‍വെസ്റ്റ് ബാങ്കിങ്ങ് രംഗത്ത് പ്രവര്‍ത്തിച്ചിരുന്ന തോമസ് ജോണും പരസ്യചിത്ര നിര്‍മ്മാണരംഗത്ത് പ്രവര്‍ത്തിച്ചിരുന്ന ഭാര്യ രേഖയും അതുപേക്ഷിച്ച് ഫാമിലെത്തി. 2016ല് കെ ജെ ജോണ് അന്തരിച്ചു. ഇന്ന് എല്ലാ പ്രവര്‍ത്തനങ്ങള്‍ക്കും മേല്‍നോട്ടം വഹിക്കുന്നതിന് തോമസ് ജോണും രേഖയും കൊച്ചുത്രേസ്യയുമുണ്ട്.\nഫാമില് തനിയെ വിരിഞ്ഞ ഭക്ഷ്യയോഗ്യമായ കൂണുകള്.\nഫോട്ടോ: ലിറ്റില് ഫ്ലവര് ഫാംസ്\n“ഫാം പ്രോജക്ട് ആരംഭിക്കുമ്പോള് വാഗമണ് ഇന്നുകാണുന്നതുപോലെ ഒരു ടൂറിസ്റ്റ് ഹബ് ഒന്നുമായിരുന്നില്ല,” തോമസ് ജോണ് പറഞ്ഞു. “ഇവിടെ ചുറ്റുവട്ടത്തുള്ളവര് ജീവിക്കാന് പാടുപെടുകയായിരുന്നു. പ്രദേശവാസികള്‍ക്ക് തൊഴില് ഉറപ്പാക്കാന് കൂടി ഉദ്ദേശിച്ചായിരുന്നു ഫാമിന്‍റെ തുടക്കം.”\nജോണും കൊച്ചുത്രേസ്യയും കൂടി എങ്ങനെയാണ് ആ എട്ടേക്കര് ഭൂമി മാറ്റിയെടുത്തതെന്ന് തോമസ് വിശദീകരിക്കുന്നു:\nപശ്ചിമഘട്ടത്തില് കണ്ടുവരുന്ന ചെടികളും മരങ്ങളും രാജ്യത്തിന്‍റെ വിവിധ ഭാഗങ്ങളില് നിന്ന് കണ്ടെത്തി എട്ടേക്കര് സ്ഥലത്ത് നട്ടുപിടിപ്പിച്ചുകൊണ്ടായിരുന്നു തുടക്കം. അതത്ര എളുപ്പമൊന്നുമായിരുന്നില്ല. ആദ്യം നട്ട ചെടികളൊന്നും പിടിച്ചില്ല. മണ്ണൊലിപ്പും വനനശീകരണവുമൊക്കെ കാരണം മേല്‍മണ്ണിന് ചെടികളെയും മരങ്ങളെയും നിലനിര്‍ത്താനുള്ള ശേഷിയുണ്ടായിരുന്നില്ല. പലയിടത്തും മേല്‍മണ്ണ് പേരിനുമാത്രമേ ഉണ്ടായിരുന്നുള്ളൂ. ഇതിന് പുറമെ പ്രതികൂലമായ കാലാവസ്ഥയും.\nജോണ് തന്‍റെ ഫാമില്. ഒരു പഴയ ചിത്രം. ഫോട്ടോ: ലിറ്റില് ഫ്ലവര് ഫാംസ്\nആദ്യശ്രമം പാളിയതോടെ കൂടുതല് ശ്രദ്ധിച്ചാണ് അടുത്ത ചുവടുവെച്ചത്. ആ ഭൂമിയില് എന്തൊക്കെ പിടിക്കും എന്തൊക്കെ വളരില്ല എന്നതിനെക്കുറിച്ച് മനസ്സിലാക്കിയതിന് ശേഷമായിരുന്നു അത്.\nഅപ്പുറത്തുള്ള കുന്നില് നിന്ന് ഇപ്പോള് നോക്കിയാല് ലിറ്റില് ഫ്‌ളവര് ഫാംസ് സ്വാഭാവികമായ ഒരു വനം ആണെന്നേ തോന്നൂ.\nഅവിടെയുണ്ടായിരുന്ന തേയിലച്ചെടികളെ അവയുടെ പാട്ടിനുവളരാന് അനുവദിക്കുകയാണ് അവര് ചെയ്തത്. പക്ഷികളെ ആകര്‍ഷിക്കാന് കൂടിയായിരുന്നു അത്. അങ്ങനെ പക്ഷികള് കൂടി പാകി മുളപ്പിച്ച വിത്തുകളാണ് ഇന്നവിടെ വളരുന്നത്.\nമണ്ണിന് പുതപ്പുണ്ടാക്കുകയെന്നതായിരുന്നു അടുത്തത്. ഒഴുക്കുവെള്ളത്തോടൊപ്പം മണ്ണും ഒലിച്ചുപോകുന്നത് തടയുകയെന്നതായിരുന്നു ലക്ഷ്യം. പിന്നീട് ചാണകവും കംപോസ്റ്റും കരിയിലകളുമൊക്കെ ചേര്‍ത്ത് മണ്ണിന്‍റെ ഗുണം വര്‍ദ്ധിപ്പിച്ചു. പുതയിടല് ഇടയ്ക്കിടെ ആവര്‍ത്തിച്ചു. വേനലിലെ ഉണക്ക് നേരിടാന് മഴവെളളം ശേഖരിച്ചു.\nഫാമിന്‍റെ വിദൂര ദൃശ്യം. ഫോട്ടോ: ലിറ്റില് ഫ്ലവര് ഫാംസ്\nപതിയെപ്പതിയെ മണ്ണിന്‍റെ ഗുണമേന്മ തിരിച്ചുവന്നു. മഴവെള്ളക്കൊയ്ത്തിലൂടെ ഫാമില് ആവശ്യത്തിന് വെള്ളവുംആയി. അതോടെ വീണ്ടും ചെടികള് കൊണ്ടുവന്ന് നട്ടുപിടിപ്പിക്കാന് തുടങ്ങി. കുറച്ചുഭാഗത്ത് പ്രദേശത്ത് സാധാരണ കണ്ടുവരുന്ന പുല്ലിനങ്ങള്‍ക്ക് വളരാന് ഇടം വിട്ടുകൊടുത്തു. ചുറ്റുവട്ടത്തുള്ള വനമേഖലയില് നിന്നും കുറ്റിക്കാടുകളില് നിന്നും കിട്ടാവുന്നത്ര ഇനം ചെടികളും മരത്തൈകളും പുല്ലിനങ്ങളും കൊണ്ടുവന്ന് ഫാമില് നട്ടുവളര്‍ത്തി.\nഅപ്പുറത്തുള്ള കുന്നില് നിന്ന് ഇപ്പോള് നോക്കിയാല് ലിറ്റില് ഫ്‌ളവര് ഫാംസ് സ്വാഭാവികമായ ഒരു വനം ആണെന്നേ തോന്നൂ. വാഗമണ്ണിലെ കോടയും മഞ്ഞും നനുത്ത മഴയും ആ പച്ചത്തുരുത്തിന്‍റെ ഭംഗി കൂട്ടും.\nഫാംസ്റ്റേയില് താമസിച്ചുകൊണ്ട് കാടിനേയും അറിയാം. അല്ലെങ്കില് കാട്ടില് താമസിച്ചുകൊണ്ട് കൃഷിത്തോട്ടത്തിന്‍റെ ജൈവരുചി നുകരാം. കാട്ടുപൂക്കളും പുല്ലും മരങ്ങളും മഞ്ഞും നിറഞ്ഞ ഇടങ്ങളിലൂടെ ട്രെക്കിങ്ങ് നടത്താം. ഫാംസ്റ്റേയുടെ ഒരറ്റത്ത് ഒരു കുന്നിന്‍പുറമുണ്ട്. അവിടേക്ക് പുല്‍ക്കാട്ടിനുള്ളിലെ കുഞ്ഞുവഴിയിലൂടെ നടന്നുകയറാം. വഴിയേ പച്ചക്കറിത്തോട്ടവും സുഗന്ധവിളകളുമുണ്ട്. മുകളില് നിന്ന് ചോലവനത്തിലേക്കിറങ്ങിയാല് ഒരരുവിയാണ്.\nഫാമിനെ മൂന്നായി തിരിച്ചിട്ടുണ്ട്–ഉറവ, കളരി, തട്ടകം.\n‘ഉറവയാണ് ഞങ്ങളുടെ ഫാമിലെ ആരോടും പറയാത്ത രഹസ്യം. മണ്‍സൂണ് കാലത്ത് മേലെ നിന്നുവരുന്ന ഒരരുവിയില് നിന്നുള്ള വെള്ളം ഇവിടെയുള്ള കുളത്തില് വന്നുനിറയും,’ തോമസ് പറഞ്ഞു. സ്വകാര്യ ആഘോഷങ്ങള്‍ക്കും ഒത്തുചേരലുകള്‍ക്കുമുള്ള ഇടമാണ് കളരി. ഇവിടെ നിങ്ങള്‍ക്ക് പാട്ടുകേള്‍ക്കാം, അതല്ലെങ്കില് പ്രകൃതിയുടെ സംഗീതത്തില് മുഴുകാം, തോമസ് പറയുന്നു.\nഉറവ. ഫാമിനുള്ളിലെ തെളിനീര്‍പ്പൊയ്ക. ഫോട്ടോ: ലിറ്റില് ഫ്ലവര് ഫാംസ്.\nതട്ടകം മരംകൊണ്ടുണ്ടാക്കിയ ഒരു തട്ടാണ്. അതിന് മുകളിലിരുന്ന് താഴെ താഴ്വാരം ആസ്വദിച്ചിരിക്കാം. ചോലവനങ്ങളുടെയും പുല്‍മേടുകളുടെയും സൗന്ദര്യം ആവോളം ആസ്വദിക്കാം, ധ്യാനത്തിലമരാം, യോഗ ചെയ്യാം, സൂര്യോദയം കാണാം, വായിക്കാം, വരയ്ക്കുകയോ എഴുതുകയോ ചെയ്യാം…, തോമസ് ക്ഷണിക്കുന്നു.\nഫാംസ്റ്റേയില് വിളമ്പുന്ന ഭക്ഷണം അധികവും അവിടെത്തന്നെ ഉല്‍പാദിപ്പിക്കുന്ന പച്ചക്കറികളും പഴങ്ങളും ഉപയോഗിച്ചാണ് ഉണ്ടാക്കുന്നത്. പുറമെ മീനും മാംസവുമൊക്കെയുണ്ടാവും. ‘ചിക്കനും മറ്റും അടുത്തുതന്നെയുള്ള ഫാമുകളില് നിന്നാണ് ശേഖരിക്കുന്നത്. പഴങ്ങളിഷ്ടപ്പെടുന്നവര്‍ക്ക് സീസണനുസരിച്ച് ചാമ്പയ്ക്കയും ചക്കയും പേരക്കയും പാഷന്‍ഫ്രൂട്ടും മാങ്ങയും പൈനാപ്പിളുമൊക്കെയുണ്ടാവും.\nഉറവ. ഫോട്ടോ: ലിറ്റില് ഫ്ലവര് ഫാംസ്.\nഫാമിലുണ്ടാക്കിയ ഫ്രൂട്ട് പ്രിസര്‍വുകളും ജാമുകളും വീട്ടിലുണ്ടാക്കിയ വൈനും നെയ്യും അച്ചാറുകളും പലതരം തേനുമെല്ലാം ഇവിടെ നിന്ന് വാങ്ങാം,’ തോമസ് അഭിമാനത്തോടെ പറഞ്ഞു.\nഇതൊക്കെ ആരാണ് മാനേജ് ചെയ്യുന്നതെന്ന ചോദ്യത്തിന് ചിരിച്ചുകൊണ്ടായിരുന്നു മറുപടി. ‘ഇത് ഞങ്ങളുടെ കുടുംബം ഒറ്റയ്ക്കാണ് നോക്കിനടത്തുന്നത്.’ ഫാമിലെ പണികള്‍ക്കും മറ്റും അയല്‍പക്കത്തുള്ള ആളുകള് എത്തും. അവരാണ് ഈ ഫാമിന്‍റെ നെടുംതൂണുകള്. തുടക്കം മുതലേ അവര് ഫാമിനെ പരിപാലിക്കുന്നതില് സഹായിക്കുന്നു, അദ്ദേഹം വിശദമാക്കി.\nപ്രകൃതി അതിന്‍റെ കാര്യം നോക്കിക്കൊള്ളും. ഇനി തുറന്ന ചിന്തകള്‍ക്കായി വാതിലുകള് പരക്കെത്തുറന്നിടുന്ന ഒരിടമാക്കി മാറ്റണം എന്നതാണ് തോമസിന്‍റെ അടുത്ത പദ്ധതി. പുരോഗമന ചിന്തകള്‍ക്ക് സ്വാഗതം പകരുന്ന ഒരിടമാക്കി ഇതിനെ മാറ്റണം. സ്വതന്ത്രമായി ചിന്തിക്കുന്നവരും പച്ചപ്പാര്‍ന്ന പുതിയൊരുലോകത്തിനായി വ്യത്യസ്തമായി കാര്യങ്ങള് ചെയ്യുന്നവരും ചിന്തിക്കുന്നവരും വന്നുചേര്‍ന്ന് സംവദിക്കുന്ന ഒരു സ്ഥലമായി ഫാമിനെ മാറ്റിയെടുക്കുക എന്നതാണ് അടുത്ത ലക്ഷ്യം, തോമസ് തന്‍റെ സ്വപ്‌നം പങ്കിട്ടു.\nWatch: ലിറ്റില് ഫ്ലവര് ഫാംസിലെ വനവഴികളിലൂടെ…\nകൂടുതല് വിവരങ്ങള്‍ക്കായി ലിറ്റില് ഫ്‌ളവര് ഫാംസിന്‍റെ വെബ്‌സൈറ്റും ഇന്‍സ്റ്റാഗ്രാം ഹാന്‍ഡിലും സന്ദര്‍ശിക്കാം.\nവലിയൊരു മാറ്റത്തിനു കൂടി ഒരുങ്ങുകയാണ് കേരളത്തിലെ സര്‍ക്കാര് സ്‌കൂളുകള്; അതിന് പിന്നില് ഈ ജൈവകര്‍ഷകനുമുണ്ട്


ലക്ഷണം നീണ്ടുനിന്നാൽ കോവിഡ് രോഗികളിൽ ക്ഷയ പരിശോധനയും | Kerala | Deshabhimani | Monday Sep 14, 2020\nരോഗം കൂടുതലും ചെറുപ്പക്കാരിൽ\nകോവിഡ് ബാധിതരിൽ രോഗലക്ഷണങ്ങൾ രണ്ട് ആഴ്ചയിലധികം നീണ്ടുനിന്നാൽ ക്ഷയപരിശോധന നടത്തുമെന്ന് ആരോഗ്യവകുപ്പ്. കോവിഡിൽ ശ്രദ്ധ കേന്ദ്രീകരിക്കുമ്പോൾ ക്ഷയം നിർണയിക്കപ്പെടാതെ പോയാൽ സ്ഥിതി സങ്കീർണമാകും എന്നതിനാലാണ് തീരുമാനം.\nരണ്ട് ആഴ്ചയിൽ കൂടുതൽ കാലം പനി, ചുമ, ഭാരക്കുറവ്, രാത്രി ഉറങ്ങുമ്പോൾ വിയർക്കുക എന്നീ പ്രശ്‌നങ്ങൾ നീണ്ടുനിൽക്കുന്ന രോഗികളിലാണ് ക്ഷയം നിർണയിക്കാൻ സി ബി നാറ്റ്, ട്രൂ നാറ്റ് പരിശോധന നടത്തുക. കോവിഡ് നെഗറ്റീവ് ആയവരിൽ 14 ദിവസത്തിൽ കൂടുതൽ നീളുന്ന ജലദോഷപ്പനി ഉണ്ടെങ്കിലും പരിശോധിക്കും.\nജലദോഷപ്പനി ഉള്ളവരെ കോവിഡ് പരിശോധനയ്‌ക്ക് വിധേയമാക്കാൻ ആരോഗ്യവകുപ്പ് നേരത്തേ തീരുമാനിച്ചിരുന്നു. ഇനിമുതൽ ക്ഷയരോഗ ലക്ഷണമുള്ള ജലദോഷപ്പനിക്കാരെ ക്ഷയപരിശോധനയ്‌ക്കും വിധേയമാക്കും. 2025ഓടെ സംസ്ഥാനത്തുനിന്ന് ക്ഷയം നിർമാർജനം ചെയ്യുക എന്ന ലക്ഷ്യത്തിന്റെ ഭാഗമായാണ് പുതിയ നടപടി.\nകോവിഡ് നെഗറ്റീവായവരിൽ ക്ഷയരോഗ ലക്ഷണങ്ങൾ കണ്ടാൽ പരിശോധനയ്‌ക്കായി ടി ബി സെന്ററുകളിലേക്ക് മാറ്റില്ല. പകരം, ഇവരെ നിരീക്ഷിക്കാൻ പ്രാഥമിക, കുടുംബ, സാമൂഹ്യ ആരോഗ്യ കേന്ദ്രങ്ങൾ വഴിയും താലൂക്ക് ആശുപത്രികളിലൂടെയും പ്രത്യേക സംവിധാനം ഉണ്ടാക്കും.\nസംസ്ഥാനത്ത് കോവിഡ് കൂടുതലായി ബാധിച്ചത് യുവജനങ്ങളെ. ആദ്യത്തെ 1,02254 രോഗികളിൽ 73,876 പേരും 21നും 60നും ഇടയിൽ പ്രായമുള്ളവരാണെന്ന് ആരോഗ്യവകുപ്പിന്റെ കണക്ക്. 43141ഉം 20നും 40നും ഇടയിൽ പ്രായമുള്ളവരാണ്. 30,735 പേർ 40നും 60നും ഇടയിലുള്ളവർ.\n10നും 20നും ഇടയിലുള്ള 9395 പേർക്കും 60നും 70നും ഇടയിലുള്ള 7666 പേർക്കും 70നും 80നും ഇടയിലുള്ള 2855 പേർക്കും 10 വയസ്സിൽ താഴെയുള്ള 7378 പേർക്കും രോഗം പിടിപെട്ടു. 80നും 90നും ഇടയിലുള്ള 931 പേർ രോഗികളായി. 90നും 100നും ഇടയിൽ 147 രോഗികൾ. 100 വയസ്സിന് മുകളിലുള്ള ആറുപേരും രോഗികളായി.\nഎന്നാൽ, കോവിഡ് ബാധിച്ച് മരിച്ചവരിൽ ഭൂരിഭാഗവും പ്രായമായവരാണ്. 69.5 ശതമാനത്തിനും അറുപതിന് മുകളിൽ പ്രായം. 24.94 ശതമാനം പേർ 41 മുതൽ 59 വരെ പ്രായമുള്ളവരാണ്.


പുല്‍വാമയില് ഏറ്റുമുട്ടല്; ജെയ്‌ഷെ വിഭാഗത്തിന്റെ സ്‌ഫോടന വിദഗ്ധന് ഇസ്മയില് കൊല്ലപ്പെട്ടു - Express Kerala\nപുല്‍വാമ: ജമ്മുകശ്മീരിലെ പുല്‍വാമയില് സൈന്യവും ഭീകരവാദികളുമായുണ്ടായ ഏറ്റുമുട്ടലില് ജെയ്‌ഷെ തലവന് മസൂദ് അസറിന്റെ അനന്തരവന് ഇസ്മയില് കൊല്ലപ്പെട്ടു. ഇന്ന് രാവിലെ സൈന്യവുമായുണ്ടായ ഏറ്റുമുട്ടലില് മൂന്ന് തീവ്രവാദികളെയാണ് വധിച്ചത്. ഇതില് ഒരാള് ഇസ്മയില് അല്‍വി എന്നറിയപ്പെടുന്ന ഫൗജിഭായി ആണെന്നാണ് പുറത്തുവരുന്ന വിവരം.\nപുല്‍വാമയിലെ കങ്കന് പ്രദേശത്തായിരുന്നു ഏറ്റുമുട്ടല്. അതേസമയം, 2019-ല് പുല്‍വാമയിലുണ്ടായ സി.ആര്.പി.എഫ് വാഹന വ്യൂഹത്തിന് നേരെയുണ്ടായ ഭീകരാക്രമണത്തില് ബോംബുകള് നിര്‍മിച്ച് നല്‍കിയത് ഇസ്മായില് ആണെന്ന് അന്വേഷണത്തില് കണ്ടെത്തിയിരുന്നു. ജെയ്‌ഷെ വിഭാഗത്തിന്റെ സ്‌ഫോടന വിദഗ്ധനാണ് ഇയാള്. മാത്രമല്ല കഴിഞ്ഞയാഴ്ച പുല്‍വാമയില് സൈന്യം തകര്‍ത്ത ചാവേര്‍ഭീകരാക്രമണ പദ്ധതിക്ക് പിന്നിലും ഇസ്മായിലാണെന്നാണ് റിപ്പോര്‍ട്ടുകള്.\nഇന്റലിജന്‍സ് വിഭാഗത്തിന് ലഭിച്ച വിവരത്തിന്റെ അടിസ്ഥാനത്തില് നടത്തിയ തിരച്ചിലിലാണ് ഏറ്റുമുട്ടലുണ്ടായത്. കീഴടങ്ങാന് ആവശ്യപ്പെട്ട സൈന്യത്തിന് നേരെ സംഘം വെടിയുതിര്‍ക്കുകയായിരുന്നു. ഇവരില് നിന്നും നിരവധി ആയുധങ്ങള് കണ്ടെടുത്തിട്ടുണ്ടെന്ന് അധികൃതര് അറിയിച്ചു.


ഓഗസ്റ്റിലെ പ്രധാന സംഭവങ്ങൾ ഒറ്റനോട്ടത്തിൽ | August | ataglance\nഓഗസ്റ്റിലെ പ്രധാന സംഭവങ്ങൾ ഒറ്റനോട്ടത്തിൽ\nമനോരമ ലേഖകൻ September 07, 2020 11:00 AM IST\nവിദ്യാർഥികൾക്ക് കൂടുതൽ മാർക്ക് നേടാൻ\nമത്സരപ്പരീക്ഷകളിൽ പങ്കെടുക്കുന്നവർക്ക് മികച്ച വിജയം കരസ്ഥമാക്കാൻ\nസുരേഷ് റെയ്ന മഹേന്ദ്രസിങ് ധോണിക്കൊപ്പം (ഫയൽ ചിത്രം)\nവിദ്യാർഥികൾക്ക് കൂടുതൽ മാർക്ക് നേടാൻ, മത്സരപ്പരീക്ഷകളിൽ പങ്കെടുക്കുന്നവർക്ക് മികച്ച വിജയം കരസ്ഥമാക്കാൻ ഓഗസ്റ്റിലെ പ്രധാന സംഭവങ്ങൾ ഒറ്റനോട്ടത്തി\nഓഗസ്റ്റ് 1. പിഎസ്ജിക്ക് ഫ്രഞ്ച് ലീഗ് കപ്പ് ഫുട്ബോൾ കിരീടം\n∙കൗൺസിൽ ഓഫ് സയന്റിഫിക് ആൻഡ് ഇൻഡസ്ട്രിയൽ റിസർച്ചിന്റെ യങ് സയന്റിസ്റ്റ് പുരസ്കാരം (50,000 രൂപ, 25 ലക്ഷം രൂപയുടെ റിസർച് ഗ്രാന്റ്) ഡോ.ഇന്ദു എലിസബത്തിന്.\n∙അബുദാബി ബറാക ആണവ പ്ലാന്റിൽ ഉൽപാദനം ആരംഭിച്ചതോടെ അറബ് ലോകത്ത് ആണവോർജം ഉൽപാദിപ്പിക്കുന്ന ആദ്യ രാജ്യമെന്ന ബഹുമതി യുഎഇ സ്വന്തമാക്കി.\n2. സ്പേസ് എക്സ് കമ്പനിയുടെ ‘ക്രൂ ഡ്രാഗൺ’ കാപ്സ്യൂളിലേറി ബഹിരാകാശ നിലയത്തിലെത്തിയ നാസയുടെ ബോബ് ഡെങ്കനും ഡഗ് ഹർലിയും സുരക്ഷിതരായി തിരിച്ചെത്തി.\n∙യൂറോപ്യൻ ക്ലബ് ഫുട്ബോളിൽ സീസണിലെ ഗോൾഡൻ ഷൂ ഇറ്റാലിയൻ ക്ലബ് നാപ്പോളിയുടെ താരം സിറോ ഇമ്മൊബീലെ നേടി\n3. ന്യൂയോർക്ക് ഇന്ത്യൻ ഫിലിം ഫെസ്റ്റിവലിൽ നിവിൻപോളി മികച്ച നടൻ. ഗീതുമോഹൻദാസ് സംവിധാനം ചെയ്ത മൂത്തോൻ മികച്ച ചിത്രം.\n∙ശീതകാല ഒളിംപിക്സിൽ ലൂജ് ഇനത്തിൽ പങ്കെടുത്ത ആദ്യ ഇന്ത്യക്കാരനും പാതിമലയാളിയുമായ ശിവകേശവനെ ദേശീയ ലൂജ് ടീമിന്റെ പരിശീലകനും ഹൈ പെർഫോമൻസ് ഡയറക്ടറുമായി നിയമിച്ചു. ഐസിലൂടെ ഫൈബർ ഗ്ലാസിൽ തെന്നി നീങ്ങുന്ന കായികയിനമാണു ലൂജ്.\n4. അയോധ്യയിലെ രാമക്ഷേത്ര നിർമാണത്തിന് വെള്ളിയിൽ തീർത്ത ശില പാകി പ്രധാനമന്ത്രി നരേന്ദ്ര മോദി തുടക്കം കുറിച്ചു.\n∙കുവൈത്തിലെ ഇന്ത്യൻ സ്ഥാനപതിയായി സിബി ജോർജ് ചുമതലയേറ്റു.\n6. മൂന്നാറിലെ നയ്മക്കാട് എസ്റ്റേറ്റിൽ രാജമല പെട്ടിമുടി ഡിവിഷനിലെ ലയത്തിനു സമീപമുണ്ടായ ഉരുൾപൊട്ടലിൽ 66 പേർ മരിച്ചു.4പേരെ കാണാതായി.\n7. കോഴിക്കോട് വിമാനത്താവളത്തിൽ ലാൻഡിങ്ങിനിടെ എയർ ഇന്ത്യ എക്സ്പ്രസ് വിമാനം റൺവേയിൽനിന്നു താഴ്ചയിലേക്കു പതിച്ച് പൈലറ്റും കോ പൈലറ്റും ഉൾപ്പെടെ 21 പേർ മരിച്ചു.\n∙ ബിജെപി നേതാവ് മനോജ് സിൻഹ ജമ്മു കശ്മീർ ലഫ്റ്റനന്റ് ഗവർണർ.\n8. കൺട്രോളർ ആൻഡ് ഓഡിറ്റർ ജനറലായി (സിഎജി) ജി.സി. മുർമു നിയമിതനായി.\n9. ശ്രീലങ്കയുടെ പ്രധാനമന്ത്രിയായി ശ്രീലങ്ക പീപ്പിൾസ് പാർട്ടി നേതാവ് മഹിന്ദ രാജപക്സെ അധികാരമേറ്റു.\n10. മുൻ കേരള രഞ്ജി ടീം ക്യാപ്റ്റൻ കെ.എൻ. അനന്തപത്മനാഭൻ രാജ്യാന്തര ക്രിക്കറ്റ് കൗൺസിലിന്റെ അംപയർമാരുടെ ഇന്റർനാഷനൽ പാനലിൽ അംഗമായി.\n∙രാം കരൺ വർമയെ കോംഗോയിലും മനീഷ് പ്രഭാതിനെ ഉസ്ബക്കിസ്ഥാനിലും രാഹുൽ ശ്രീവാസ്തവയെ മോൾഡോവ റിപ്പബ്ലിക്കിലും ഇന്ത്യയുടെ അംബാസഡർമാരായി നിയമിച്ചു. വീരേന്ദ്രകുമാർ പോളിനെ കെനിയയിൽ ഹൈക്കമ്മിഷണറായി നിയമിച്ചു.\n11. കോവിഡ് വാക്സീന് അംഗീകാരം നൽകുന്ന ആദ്യ രാജ്യമായി റഷ്യ. ‘സ്പുട്നിക് 5’ എന്നാണു വാക്സീന്റെ പേര്.\n12. യുഎസ് വൈസ് പ്രസിഡന്റ് സ്ഥാനത്തേക്ക് ഡെമോക്രാറ്റിക് പാർട്ടി സ്ഥാനാർഥിയായി ഇന്ത്യൻ വംശജ കമല ഹാരിസ് തിരഞ്ഞെടുക്കപ്പെട്ടു.\n13. യുഎഇയും ഇസ്രയേലും തമ്മിൽ പൂർണ നയതന്ത്ര ബന്ധം സ്ഥാപിക്കുന്നതുൾപ്പെടെയുള്ള സമാധാന കരാർ ഒപ്പുവച്ചു. ഇസ്രയേലുമായി സമാധാനക്കരാറുണ്ടാക്കുന്ന ആദ്യ ഗൾഫ് രാജ്യവും മൂന്നാമത്തെ അറബ് രാജ്യവുമാണ് യുഎഇ.\n∙ പ്രഫ. എച്ച്. വെങ്കിടേശ്വരലു കാസർകോട്ടെ കേന്ദ്ര സർവകലാശാല വൈസ് ചാൻസലർ\n15. ഇന്ത്യൻ ക്രിക്കറ്റ് ടീം മുൻ ക്യാപ്റ്റൻ മഹേന്ദ്രസിങ് ധോണിയും സുരേഷ് റെയ്നയും വിരമിക്കൽ പ്രഖ്യാപിച്ചു\n16. ഇംഗ്ലിഷ് പ്രീമിയർ ലീഗ് ഫുട്ബോൾ സീസണിലെ മികച്ച താരമായി മാഞ്ചസ്റ്റർ സിറ്റി താരം കെവിൻ ഡിബ്രൂയ്നെ തിരഞ്ഞെടുത്തു. ലിവർപൂളിന്റെ കോച്ച് യൂർഗൻ ക്ലോപ്പ് മികച്ച പരിശീലകനായി.\n17. രാകേഷ് അസ്താനയെ അതിർത്തി രക്ഷാസേനയുടെ (ബിഎസ്എഫ്) ഡയറക്ടർ ജനറലായി നിയമിച്ചു.\n18. ഗോവ ഗവർണർ സത്യപാൽ മാലിക്കിനെ മേഘാലയ ഗവർണറായി നിയമിച്ചു.\n19. തിരുവനന്തപുരം വിമാനത്താവളം 50 വർഷത്തേക്ക് അദാനി എന്റർപ്രൈസസിനു പാട്ടത്തിനു നൽകാനുള്ള പദ്ധതിക്ക് കേന്ദ്ര മന്ത്രിസഭ അംഗീകാരം നൽകി.\nലോകത്തിന്റെ രോഗപ്രതിരോധക്കോട്ടയായ വാക്സീനുകളെക്കുറിച്ച് അറിയാം\n20. ഇന്റർനാഷനൽ ഇൻസ്റ്റിറ്റ്യൂട്ട് ഓഫ് പബ്ലിക് ഫിനാൻസിന്റെ ഭരണസമിതിയിലേക്കു പ്രഫ. ലേഖ ചക്രവർത്തി തിരഞ്ഞെടുക്കപ്പെട്ടു.\n22. ഇന്റർ മിലാനെ 3–2നു തോൽപിച്ച് സെവിയ്യയ്ക്കു യൂറോപ്പ ലീഗ് കിരീടം\n24. യുവേഫ ചാംപ്യൻസ് ലീഗ് ഫുട്ബോൾ കിരീടം ജർമൻ ക്ലബ് ബയേൺ മ്യൂണിക്കിന്.\n∙ എൽഡിഎഫ് സർക്കാരിനെതിരായ അവിശ്വാസ പ്രമേയം നിയമസഭ വോട്ടിനിട്ടു തളളി (87–40).\n∙രാജ്യസഭാ ഉപതിരഞ്ഞെടുപ്പിൽ എൽഡിഎഫ് സ്ഥാനാർഥി എം.വി. ശ്രേയാംസ്കുമാർ (ലോക് താന്ത്രിക് ജനതാദൾ) ജയിച്ചു.\n26. ഇംഗ്ലിഷിലേക്കു പരിഭാഷപ്പെടുത്തിയ കൃതികൾക്കു നൽകുന്ന ഇന്റർനാഷനൽ ബുക്കർ പുരസ്കാരം മറീക ലൂകാസ് റൈനഫെൽഡ് എഴുതിയ ഡച്ച് നോവൽ ‘ദ് ഡിസ്കംഫർട് ഓഫ് ഈവനിങ്’ നേടി. 50,000 പൗണ്ട് (49 ലക്ഷം രൂപ) സമ്മാനത്തുക നോവലിസ്റ്റും ഇംഗ്ലിഷ് പരിഭാഷ നിർവഹിച്ച മിഷൽ ഹച്ചിസനും പങ്കിടും.\n28. ജപ്പാൻ പ്രധാനമന്ത്രി ഷിൻസോ ആബെ ആരോഗ്യ പ്രശ്നങ്ങളെ തുടർന്ന് രാജിവച്ചു.\n29. രോഹിത് ശർമ (ക്രിക്കറ്റ്), മാരിയപ്പൻ തങ്കവേലു (പാരാ അത്‍ലറ്റിക്സ്), മനിക ബത്ര (ടേബിൾ ടെന്നിസ്), വിനേഷ് ഫോഗട്ട് (ഗുസ്തി), റാണി രാംപാൽ (ഹോക്കി) എന്നിവർക്ക് പരമോന്നത കായിക പുരസ്കാരമായ ഖേൽരത്നയും മലയാളി ഒളിംപ്യൻ ജിൻസി ഫിലിപ്പിന് ആജീവനാന്ത സംഭാവനയ്ക്കുള്ള ധ്യാൻചന്ദ് പുരസ്കാരവും ഉൾപ്പെടെയുള്ള ദേശീയ കായിക പുരസ്കാരങ്ങൾ വിതരണം ചെയ്തു.\n30. മലയാളി ഗ്രാൻഡ്മാസ്റ്റർ നിഹാൽ സരിൻ ഉൾപ്പെടുന്ന ഇന്ത്യൻ ടീം ചെസ് ഒളിംപ്യാഡിൽ റഷ്യക്കൊപ്പം സംയുക്തജേതാക്കളായി. ഇന്ത്യയുടെ സ്വർണനേട്ടം ചരിത്രത്തിലാദ്യം.\n31. തിരഞ്ഞെടുപ്പു കമ്മിഷണർ ആയി രാജീവ് കുമാർ ചുമതലയേറ്റു.\nEnglish Summary : Month August ataglance


തിരുവനന്തപുരം: ഓഖി ചുഴലിക്കാറ്റ് ദുരന്തംവിതച്ച തിരുവനന്തപുരത്തെ വിഴഞ്ഞം, പൂന്തുറ പ്രദേശങ്ങളില് കേന്ദ്രമന്ത്രി നിര്‍മല സീതാരാമനൊപ്പമെത്തിയ മന്ത്രിമാരായ കടകംപള്ളി സുരേന്ദ്രനും ജെ. മേഴ്സിക്കുട്ടിയമ്മയ്ക്കും എതിരായി മത്സ്യത്തൊഴിലാളികളുടെ പ്രതിഷേധം. മന്ത്രിമാരെ പ്രവേശിപ്പിക്കില്ലെന്നും ഉടന് മടങ്ങണമെന്നും ആവശ്യപ്പെട്ടാണ് മത്സ്യത്തൊഴിലാളികള് പ്രതിഷേധിച്ചത്.\nകേന്ദ്രമന്ത്രി പ്രസംഗിക്കുന്നതിനിടയിലും തടിച്ചുകൂടിയ ജനങ്ങള്‍ക്കിടയില്‍നിന്ന് സംസ്ഥാന മന്ത്രിമാര്‍ക്കെതിരെ പ്രതിഷേധമുയര്‍ന്നു. രക്ഷാപ്രവര്‍ത്തനത്തില് കോസ്റ്റ് ഗാര്‍ഡിന്റെ ഭാഗത്തുനിന്നും വീഴ്ചയുണ്ടായതായും അധികൃതര് വേണ്ടരീതിയിലുള്ള ഇടപെടല് നടത്തിയില്ലെന്നും ആരോപിച്ചായിരുന്നു ജനങ്ങളുടെ പ്രതിഷേധം. അതേസമയം, മന്ത്രി നിര്‍മല സീതാരാമന് തുടര്‍ച്ചയായി അഭ്യര്‍ഥിച്ചതിനെ തുടര്‍ന്ന് അവര് സംസാരിക്കുന്ന സമയത്ത് ജനങ്ങള് നിശബ്ദരായി. 15 മിനിറ്റോളം മന്ത്രി ജനങ്ങളുമായി സംസാരിച്ചു.\nകടലില് പോയ അവസാന ആളേയും കണ്ടെത്തുന്നതു വരെ തിരച്ചില് തുടരുമെന്നും യുദ്ധക്കപ്പല് വരെ തിരച്ചിലിന് ഉപയോഗിക്കുന്നുണ്ടെന്നും കേന്ദ്രമന്ത്രി നിര്‍മല സീതാരാമന് പറഞ്ഞു.\nമറ്റ് തീരങ്ങളിലെത്തിയ മലയാളികളെക്കുറിച്ചുള്ള വിവരങ്ങള് ശേഖരിച്ചു വരികയാണ്. സുനാമി അടിച്ച സമയത്തേക്കാളും വലിയ രക്ഷാപ്രവര്‍ത്തനമാണ് നടക്കുന്നത്. അര്‍ഹമായ നഷ്ടപരിഹാരം ലഭ്യമാക്കുന്നതിന് എല്ലാ സഹായവും നല്‍കുമെന്നും അവര് വ്യക്തമാക്കി. നേരത്തെ കോവളത്തെത്തിയ മന്ത്രി അവലോകന യോഗത്തിനു ശേഷം വിഴിഞ്ഞത്ത് എത്തി ജനങ്ങളോട് സംസാരിച്ചിരുന്നു.\nകഴിഞ്ഞ ദിവസം മുഖ്യമന്ത്രി വിഴിഞ്ഞം സന്ദര്‍ശിച്ചപ്പോഴും ജനങ്ങളുടെ ഭാഗത്തുനിന്ന് വലിയ പ്രതിഷേധമുയര്‍ന്നിരുന്നു. അതിനാല് കേന്ദ്രമന്ത്രിയുടെ സന്ദര്‍ശനത്തിന് കനത്ത സുരക്ഷയാണ് ഏര്‍പ്പെടുത്തിയിരുന്നത്.\nഡ്രൈവര്‍മാര് ഡ്യൂട്ടിയില് മൊബൈല് സ്വിച്ച് ഓഫ് ചെയ്യണം, അല്ലെങ്കില് പണിപോകും: കെഎസ്ആര്‍ടിസി


പാട്ടുപാടും കൂഴവാലി: ഭാഗം5– റാണി പി. കെ – പൂക്കാലം\nപാട്ടുപാടും കൂഴവാലി: ഭാഗം 5\nകുണ്ടറ വിളംബരത്തിന്റെ കഥ\n(കഥയുടെ മുൻഭാഗങ്ങൾ വായിക്കാം: പാട്ടുപാടും കൂഴവാലി)\nകൊല്ലത്തിന്റെ ചരിത്രത്തില് അഭിമാനംകൊണ്ട കൂഴവാലി ജലപ്പരപ്പിലേക്ക് കുതിച്ചുയര്‍ന്നു. മലക്കം മറിഞ്ഞ് അഷ്ടമുടിക്കായലിന്റെ മടിത്തട്ടിലേക്ക് ഊളിയിട്ടു.\n“അയ്യോ ! കൂഴവാലി പോകുകയാണോ?”\nകുട്ടികള് വിഷമത്തോടെ അപ്പൂപ്പനെ നോക്കി. അദ്ദേഹം മറ്റേതോ ലോകത്താണ്. കൂഴവാലി പറഞ്ഞ ചരിത്രത്തിന്റെ ഏടുകളിലെവിടെയോ ഉടക്കിനിന്ന അപ്പൂപ്പനെ കുട്ടികള് കുലുക്കി വിളിച്ചു.\n“പെരിനാട് ലഹള, കുണ്ടറ വിളംബരം, മലയാളി മെമ്മോറിയല്, ഈഴവ മെമ്മോറിയല്…അങ്ങനെ എന്തെന്ത് ചരിത്ര സംഭവങ്ങള്‍ക്ക് സാക്ഷ്യം വഹിച്ചവളാണ് ഈ അഷ്ടമുടിക്കായല്…” അദ്ദേഹം ആരോടെന്നില്ലാതെ പറഞ്ഞു.\nപെട്ടെന്ന് ജലപ്പരപ്പില് ഒരിളക്കം. തന്റെ മനോഹരമായ വാല് വെള്ളത്തിലടിച്ച് രസിക്കുകയാണ് കൂഴവാലി. കൂഴവാലിയെക്കണ്ട കുട്ടികളുടെ കണ്ണുകളില് സന്തോഷത്തിന്റെ തിളക്കം. ദേഹത്തേക്ക് തെറിച്ചുവീണ വെള്ളത്തുള്ളികളുടെ തണുപ്പ് ആസ്വദിച്ചുകൊണ്ട് അവര് പറഞ്ഞു. “കൂഴവാലീ നീയന്ന് ഒരു വിളംബരത്തെക്കുറിച്ച് പറഞ്ഞില്ലേ.. ആ കഥ പറയൂ…”\nഅഷ്ടമുടിയുടെ ഓളങ്ങളില് ഒരു വൃത്തംകൂടി വരച്ച് ചേര്‍ത്ത് കൂഴവാലി നിവര്‍ന്നു നിന്നു. “ഓ…. കുണ്ടറവിളംബരമോ? അത് അത് അപ്പൂപ്പന് പറയും.”\n“വേണ്ട കൂഴവാലി …. നീ തന്നെ പറയൂ…അത് കേള്‍ക്കാനാണ് സുഖം..” അപ്പൂപ്പന് പറഞ്ഞു.\n“അതേ…അതേ…” കുട്ടികള് അനുകൂലിച്ചു.\nകഥ കേള്‍ക്കാനുള്ള കുട്ടികളുടെ ഉത്സാഹം കണ്ട് കൂഴവാലിക്ക് ഏറെ സന്തോഷമായി. കണ്ടല്‍ക്കാടുകള്‍ക്കിടയിലെ കുഞ്ഞോളങ്ങളില് മുങ്ങിനിവര്‍ന്ന് വേരുകളില് തലചായ്ച്ച് അല്‍പ്പം ചരിഞ്ഞ് വാല് വെള്ളത്തിന് മീതേ ഉയര്‍ത്തിപ്പിടിച്ച് പള്ളിമഞ്ചത്തിലെന്നോണം കൂഴവാലി കിടന്നു. അപ്പൂപ്പനും കുട്ടികളും കണ്ടല് വേരുകളൊരുക്കിയ സിംഹാസനത്തില് ഇരുപ്പുറപ്പിച്ചു. കൂഴവാലി പറഞ്ഞുതുടങ്ങി…\n“കൂട്ടുകാരേ…ശ്രദ്ധിച്ചു കേട്ടോളൂ…ഞാനീ പറയാന് പോകുന്നത് ബ്രിട്ടീഷുകാര്‍ക്ക് എതിരായി ഇന്ത്യയില് നടന്ന ആദ്യത്തെ വിപ്ലവകരമായ സമര നീക്കത്തെ കുറിച്ചാണ്. പണ്ട് നമ്മുടെ കേരളം ഇന്നത്തെ തമിഴ്‌നാടിന്റെ കുറച്ചുഭാഗങ്ങള്‍കൂടി ചേര്‍ന്ന് ‘തിരുവിതാംകൂര്’ എന്നാണ് അറിയപ്പെട്ടിരുന്നത്. 1802 മുതല് 1809 വരെ തിരുവിതാംകൂര് രാജ്യത്തിന്റെ ദളവാസ്ഥാനം വഹിച്ചിരുന്നത് വലിയവീട്ടില് വേലായുധന് ചെമ്പകരാമന് പിള്ള എന്ന വേലുത്തമ്പിദളവയായിരുന്നു.”\n“ദളവയെന്നാല്…” ചിഞ്ചു ഇടയ്ക്ക് കയറി ചോദിച്ചു.\n“ദളവയെന്നാല് പ്രധാനമന്ത്രി. തിരുവിതാംകൂറിലെ ഏറ്റവും ഉയര്‍ന്ന പദവിയായിരുന്നു അത്. വേലുത്തമ്പി ദളവാസ്ഥാനം ഏറ്റെടുക്കുന്ന കാലത്ത് രാജ്യത്തിന്റെ സാമ്പത്തിക സ്ഥിതി പരുങ്ങലിലായിരുന്നു, മാത്രമല്ല ബ്രിട്ടീഷ് റസിഡന്റ് കേണല് മെക്കാളേ പ്രഭുവിന് വലിയ തുക കപ്പം കൊടുക്കുകയും വേണമായിരുന്നു. അക്കാലത്ത് ശങ്കരനാരായണന്‍ചെട്ടി, ജയന്തന് നമ്പൂതിരി, മാത്തൂതരകന് എന്നിവരായിരുന്നു രാജ്യത്തെ വാണിജ്യ സാമ്പത്തിക മേഖലകള് കൈകാര്യം ചെയ്തിരുന്നത്. ഇവര് ജനങ്ങളില് നിന്നും വലിയതുക പിരിവ് നടത്തിയിരുന്നു. ഇവരുടെ ഭരണത്തിലും ബ്രിട്ടീഷുകാരുടെ ചൂഷണത്തിലും ജനങ്ങള് പൊറുതിമുട്ടി. വേലുത്തമ്പിദളവ ഇവര്‍ക്കെതിരെ ജനങ്ങളെ സംഘടിപ്പിച്ചു പൊരുതി. ഒടുവില് രാജാവ് വേലുത്തമ്പിയുടെ നിര്‍ദ്ദേശങ്ങള് പാലിക്കുകയും നികുതിയിളവ് നല്‍കുകയും ദുര്‍നടപ്പുകാരായ ഉദ്യോഗസ്ഥരെ പുറത്താക്കുകയും ചെയ്തു.” കൂഴവാലി വിശദീകരിച്ചു.\n“ആഹാ…” കുട്ടികള് ആവേശത്തോടെ കയ്യടിച്ചു.\nഒന്ന് നീന്തിത്തുടിച്ച് കൂഴവാലി തുടര്‍ന്നു.\n“ബ്രിട്ടീഷുകാര്‍ക്കെതിരെ സമരം നയിക്കുന്നതിനോടൊപ്പം തന്നെ രാജ്യത്തിന്റെ സാമ്പത്തികസ്ഥിതി മെച്ചപ്പെടുത്തുവാനും വേലുത്തമ്പി പരിശ്രമിച്ചു. കപ്പക്കുടിശ്ശികയായി ഭീമമായ ഒരു തുക നല്‍കണമെന്നും! ഇല്ലാത്തപക്ഷം വേലുത്തമ്പിയെ തടവിലാക്കി തൂക്കിലേറ്റുമെന്നും മെക്കാളെ ഉത്തരവിട്ടു. കാര്യങ്ങള് ബ്രിട്ടീഷുകാരുമായുള്ള ഏറ്റുമുട്ടലില് ചെന്ന് അവസാനിച്ചു. എന്നാല് ബ്രിട്ടീഷുകാരുടെ ആയുധബലത്തിന് മുന്നില് പരാജയപ്പെട്ട വേലുത്തമ്പി കുണ്ടറയുള്ള മണ്ണടി ക്ഷേത്രത്തില് അഭയം തേടി. അവിടെവെച്ചും ഒളിഞ്ഞും തെളിഞ്ഞുമുള്ള പോരാട്ടം തുടര്‍ന്നു.”\n“1809 ജനുവരി 11-ന് ബ്രിട്ടീഷ് നയങ്ങള്‍ക്ക് എതിരെ പൊരുതാന് ജനങ്ങളെ ആഹ്വാനം ചെയ്തുകൊണ്ടുള്ള പരസ്യമായ വിളംബരം നടത്തി. എല്ലാ ജാതി മത സമുദായങ്ങള്‍ക്കും രാജ്യധര്‍മ്മത്തില് തുല്യപങ്കാളി ആണെന്നും നിലവിലുള്ള രാജ്യനിയമങ്ങള് ലംഘിക്കാന് ബ്രിട്ടീഷുകാര്‍ക്ക് അധികാരമില്ലെന്നും ഇക്കാര്യങ്ങള് നടപ്പില് വരുത്താന് രാജ്യത്തെ ഓരോ പൗരനും കടപ്പെട്ടിട്ടുണ്ടെന്നും അതിനായി ജനങ്ങള്‍ക്ക് പിന്തുണ നല്‍കുമെന്നും വിളംബരത്തിലൂടെ അദ്ദേഹം അറിയിച്ചു. ഇതാണ് ചങ്ങാതിമാരെ ചരിത്രപ്രസിദ്ധമായ കുണ്ടറ വിളംബരം.”\nകുഴവാലി പറഞ്ഞുനിര്‍ത്തി. കുട്ടികളുടെ കണ്ണില് വേലുത്തമ്പി എന്ന വീരനായകന്റെ ചിത്രം തെളിഞ്ഞുനിന്നു. കാതുകളില് കുളമ്പടിയൊച്ച മുഴങ്ങി. അപ്പൂപ്പന് കൈകള് കൂപ്പി ചരിത്രപുരുഷനെ വണങ്ങി.\nറാണി പി കെ\nPrevious Post പേക്രോം പേക്രോം - സിജി ഗോപിനാഥൻ\nNext Post എ, ഇ, ണ: മൂന്ന് അക്ഷര കവിതകള്


തപാല് വകുപ്പിന്‍റെ ഇന്ത്യ പോസ്റ്റ് പേയ്മെന്‍റ് ബാങ്കുകള് പ്രവര്‍ത്തനം തുടങ്ങി\n01 September, 2018 12:10:33 PM\n1.55 ലക്ഷം പോസ്റ്റ് ഓഫീസുകള് വഴിബാങ്കിങ് സേവനങ്ങള് എത്തിക്കും\nദില്ലി: തപാല് വകുപ്പിന് കീഴിലുള്ള ഇന്ത്യ പോസ്റ്റ് പേയ്മെന്‍റ്സ് ബാങ്ക് സംവിധാനം ഇന്ന് പ്രധാനമന്ത്രി നരേന്ദ്രമോദി ഉദ്ഘാടനം ചെയ്യും. രാജ്യത്തെ 1.55 ലക്ഷം പോസ്റ്റ് ഓഫീസുകള് വഴി ഗ്രാമ-നഗര വ്യത്യാസമില്ലാതെ ബാങ്കിങ് സേവനങ്ങള് എത്തിക്കാനുള്ള വിപുലമായ പദ്ധതിയാണ് തയ്യാറാക്കിയിരിക്കുന്നത്. രാജ്യത്ത് മറ്റൊരു ബാങ്കിനുമില്ലാത്തത്ര ശാഖകള് തുറക്കുക വഴി ബാങ്കിങ് ചരിത്രത്തില് പുതിയൊരു അധ്യായമാണ് പോസ്റ്റല് പേയ്മെന്റ് ബാങ്കുകള് എഴുതിച്ചേര്‍ക്കാന് പോകുന്നത്.\nഉദ്ഘാടന ദിവസമായ ഇന്നു തന്നെ 650 ശാഖകളും 3250 ആക്സസ് പോയിന്റുകളും പ്രവര്‍ത്തിച്ചു തുടങ്ങും. കേരളത്തില് 14 ശാഖകള് ഇന്നു മുതല് പ്രവര്‍ത്തിച്ചു തുടങ്ങും. ഈ വര്‍ഷം ഡിസംബര് 31ന് മുന്‍പ് രാജ്യത്തെ എല്ലാ പോസ്റ്റ് ഓഫീസുകളും പേയ്മെന്റ്സ് ബാങ്ക് ശാഖകള് കൂടിയായി മാറും. പൂര്‍ണ്ണമായും കേന്ദ്ര സര്‍ക്കാറിന്‍റെ ഉടമസ്ഥതയിലുള്ളതാണ് ഇന്ത്യ പോസ്റ്റ് പേയ്മെന്റ്സ് ബാങ്ക്. 2017 ജനുവരി 30 മുതല് റാഞ്ചിയിലും റായ്പൂരിലും രണ്ട് ശാഖകള് പരീക്ഷണാടിസ്ഥാനത്തില് പ്രവര്‍ത്തിക്കുന്നുണ്ട്. ബാങ്ക് അക്കൗണ്ടുകള്‍ക്ക് പുറമെ എടിഎം, മൊബൈല് ബാങ്കിങ്, എസ്എംഎസ്, ഐവിആര്‍എസ് സംവിധാനങ്ങളെല്ലാം ഉണ്ടാകും. രാജ്യത്ത് ഇപ്പോഴുള്ള 17 കോടിയോളം പോസ്റ്റല് സേവിങ്സ് അക്കൗണ്ടുകളെ പേയ്മെന്റ് ബാങ്കുമായി ബന്ധിപ്പിക്കാനുള്ള അനുമതി ലഭിച്ചിട്ടുണ്ട്.\nസേവിങ്സ് ബാങ്ക് അക്കൗണ്ടുകള്‍ക്ക് നാല് ശതമാനം പലിശയാണ് ലഭിക്കുന്നത്. വ്യക്തികളില് നിന്നും ചെറുകിട ബിസിനസ് സംരഭങ്ങളില് നിന്നും ഒരു ലക്ഷം രൂപ വരെയുള്ള നിക്ഷേപങ്ങള് സ്വീകരിക്കും. എന്നാല് വായ്പ നല്‍കാനുള്ള അനുമതിയില്ല. എന്നാല് മറ്റ് ധനകാര്യ സ്ഥാപനങ്ങളുമായി സഹകരിച്ച് വായ്പകള് ലഭ്യമാക്കുമെന്നാണ് അറിയിച്ചിരിക്കുന്നത്. സേവിംഗ്സ് അക്കൗണ്ടുകള്‍ക്ക് പുറമെ, കറണ്ട് അക്കൗണ്ടുകള്, മണി ട്രാന്‍സ്ഫര്, ഡയറക്ട് ബെനഫിറ്റ് ട്രാന്‍സ്ഫര്, ബില് പേയ്മെന്റുകള് തുടങ്ങിയവയെല്ലാം പേയ്മെന്റ് ബാങ്ക് അക്കൗണ്ടുകള് ഉപയോഗിച്ച് ചെയ്യാനാവും.\n10 വയസിന് മുകളില് പ്രായമുള്ളവര്‍ക്ക് സേവിംഗ്സ് അക്കൗണ്ട് തുടങ്ങാം. 100 രൂപ ആദ്യ നിക്ഷേപമായി വേണം. മിനിമം ബാലന്‍സ് വേണ്ട. പരമാവധി ഒരു ലക്ഷം രൂപ വരെ ഈ അക്കൗണ്ടില് സൂക്ഷിക്കാം. ബയോമെട്രിക് സാങ്കേതിക വിദ്യ അടിസ്ഥാനപ്പെടുത്തി നിര്‍മ്മിച്ചിരിക്കുന്ന ക്യു.ആര് കാര്‍ഡ് സൗജന്യമായി ലഭിക്കും. ഇത് ഉപയോഗിച്ച് ഫണ്ട് ട്രാന്‍സ്ഫര്, ബില് പേയ്മെന്റ്, ഷോപ്പിങ് എന്നിവ നടത്താം. ബയോമെട്രിക് സാങ്കേതിക വിദ്യ ഉപയോഗിക്കുന്നതിനാല് ഈ കാര്‍ഡുകള് നഷ്ടപ്പെട്ടാലും അക്കൗണ്ടിലെ പണം നഷ്ടമാവില്ല. ഇവയടക്കം സേവനങ്ങളുടെ വിപുലമായ നിരയും പോസ്റ്റ് ഓഫീസ് പേയ്മെന്റ്സ് ബാങ്ക് അവതരിപ്പിക്കുന്നുണ്ട്.


‘ഇത്രയേ ഉള്ളോ, അറിഞ്ഞതു പോലുമില്ലല്ലോ?’ വാക്‌സിൻ എടുത്ത ശേഷം പ്രധാനമന്ത്രിയുടെ പ്രതികരണം | Covid Vaccine|PM Modi vaccinated|Niveditha\nതങ്ങൾ എവിടെ നിന്നുള്ളവരാണെന്ന് പ്രധാനമന്ത്രി ചോദിച്ചു. വണക്കം പറഞ്ഞുവെന്നും പുതുച്ചേരി സ്വദേശിയായ നിവേദ\nന്യൂഡൽഹിയിലെ ഓൾ ഇന്ത്യ ഇൻസ്റ്റിറ്റ്യൂട്ട് ഓഫ് മെഡിക്കൽ സയൻസസിൽ (എയിംസ്) കൊറോണ വൈറസ് രോഗത്തിനെതിരെ (കോവിഡ് -19 ) വാക്സിൻ സ്വീകരിച്ച് പ്രധാനമന്ത്രി നരേന്ദ്രമോദി. ഇന്ത്യ ആഭ്യന്തരമായി വികസിപ്പിച്ച കൊവാക്‌സിൻ ആണ് മോദി സ്വീകരിച്ചത്. പുതുച്ചേരി സ്വദേശി നിവേദയാണ് പ്രധാനമന്ത്രിയ്ക്ക് വാക്‌സിൻ നൽകിയത്. കൂടാതെ സംഘത്തിൽ നിവേദയ്‌ക്കൊപ്പം ഉണ്ടായിരുന്നത് മലയാളിയായ തൊടുപുഴ സ്വദേശി റോസമ്മ അനിലാണ്.\nവാക്‌സിൻ സ്വീകരിച്ച് അരമണിക്കൂളോളം നിരീക്ഷണത്തിൽ കഴിഞ്ഞ ശേഷമാണ് പ്രധാനമന്ത്രി ആശുപത്രി വിട്ടത്. വാക്സിൻ നൽകിയ നഴ്‌സുമാരുമായി പ്രധാനമന്ത്രി നരേന്ദ്ര മോദി കുശലാന്വേഷണം നടത്തി. ‘ഇത്രയേയുള്ളു? ഇൻജക്ഷൻ അൽപ്പം പോലും വേദനിച്ചില്ലെന്നും അറിഞ്ഞതുപോലുമില്ലെന്നും’ പ്രധാനമന്ത്രി ഇവരോട് പറഞ്ഞു. വാക്സിൻ ആദ്യ ഡോസ് പ്രധാനമന്ത്രിക്ക് നൽകിയ സിസ്റ്റർ പി നിവേദ ആകെ അമ്പരപ്പിലാണ്.\nമൂന്ന് വർഷമായി എയിംസിൽ നഴ്‌സായി ജോലി ചെയ്യുകയാണ് നിവേദ. പ്രധാനമന്ത്രിയെ കാണാനും സംസാരിക്കാനും സാധിച്ചതിൽ വലിയ സന്തോഷമുണ്ടെന്ന് വാക്‌സിൻ നൽകിയ ശേഷം നിവേദ പ്രതികരിച്ചു. പ്രധാനമന്ത്രി വാക്‌സിൻ സ്വീകരിക്കാനെത്തുന്നുവെന്ന് രാവിലെയാണ് അറിഞ്ഞത്. തങ്ങൾ എവിടെ നിന്നുള്ളവരാണെന്ന് പ്രധാനമന്ത്രി ചോദിച്ചു. വണക്കം പറഞ്ഞുവെന്നും പുതുച്ചേരി സ്വദേശിയായ നിവേദ പറഞ്ഞു.\nഇൻജക്ഷൻ എടുത്ത് കഴിഞ്ഞപ്പോൾ തനിക്ക് വേദന അനുഭവപ്പെട്ടതു പോലുമില്ലെന്ന് പ്രധാനമന്ത്രി പറഞ്ഞതായും നിവേദ കൂട്ടിച്ചേർത്തു. പ്രധാനമന്ത്രി വാക്‌സിൻ സ്വീകരിക്കാൻ വരുന്നുവെന്നത് സർപ്രൈസ് ആയിരുന്നുവെന്നാണ് മലയാളിയായ തൊടുപുഴ സ്വദേശി റോസമ്മ പ്രതികരിച്ചത്.\n60 വയസിന് മുകളിൽ പ്രായമുള്ളവർക്കും 45 വയസിന് മുകളിലുള്ള രോഗബാധിതർക്കുമാണ് ഇന്ന് മുതൽ കുത്തിവെപ്പ് ആരംഭിക്കുന്നത്. അർഹരായ എല്ലാവരും വാക്‌സിൻ സ്വീകരിക്കണണെന്ന് അഭ്യർത്ഥിക്കുന്നുവെന്ന് വാക്‌സിൻ സ്വീകരിച്ച ശേഷം പ്രധാനമന്ത്രി പ്രതികരിച്ചു.\nCovid Vaccine PM Modi vaccinated Niveditha


ടെന്നിസ് കാണികളുടെ ശരാശരി പ്രായം കൂടുന്നു | Tennis fans aging, game to embrace new experiences | Manorama News\nടെന്നിസിന് ‘പ്രായം കൂടുന്നു’; കാണികളുടെ ശരാശരി പ്രായം കൂടിവരുന്നതായി റിപ്പോർട്ട്\nനിഥിൻ സാമുവൽ March 25, 2020 09:19 AM IST\nടെന്നിസ് കാണികളുടെ ശരാശരി പ്രായം കൂടിവരുന്നതായി പഠന റിപ്പോർട്ട്\n‘അപാരമായ ശാന്തതയുടെയും അക്രമാസക്തമായ ചലനങ്ങളുടെയും കൃത്യമായ കൂടിച്ചേരൽ’ – അമേരിക്കൻ ടെന്നിസ് ഇതിഹാസം ബില്ലി ജീൻ കിങ് ടെന്നിസിനെ വിശേഷിപ്പിച്ചതിങ്ങനെയാണ്. നിറഞ്ഞ ഗാലറിയുടെ നിശബ്ദതയ്ക്കു നടുവിൽ മണിക്കൂറിൽ 200 കിലോമീറ്ററിലേറെ വേഗത്തിൽ തനിക്കു നേരെ വരുന്ന സർവ് റിട്ടേൺ ചെയ്യുന്നതിനു മുൻപ് ഒരു ടെന്നിസ് താരം അടിച്ചകറ്റേണ്ടത് മനസ്സിലെ സമ്മർദമാണ്. ചടുലമായ നീക്കങ്ങൾക്കൊപ്പം താരങ്ങൾ കോർട്ടിൽ കാഴ്ചവയ്ക്കുന്ന ഇത്തരം മാനസികമായ ആധിപത്യം കൂടിയാണ് മണിക്കൂറുകൾ നീളുമ്പോഴും ടെന്നിസിനെ ആവേശഭരിതമാക്കുന്നത്.\nറൊണാൾഡീഞ്ഞോയെ രക്ഷിക്കാൻ മെസ്സി? 30 കോടി മുടക്കിയെന്ന് റിപ്പോർട്ട്\nഎന്നാൽ, ടെന്നിസ് പുതിയ തലമുറയെ ആകർഷിക്കുന്നുതിൽ പരാജയപ്പെടുന്നുണ്ടോ?.. ടെന്നിസ് കാണികളുടെ ശരാശരി പ്രായം കൂടി വരുന്നതായാണ് ഇൻഫോസിസ് നോളജ് ഇൻസ്റ്റിറ്റ്യൂട്ട് അടുത്തിടെ നടത്തിയ പഠനത്തിന്റെ റിപ്പോർട്ട് സൂചിപ്പിക്കുന്നത്.\n∙ ഈ കാലവും കടന്നുപോകും...\nറോജർ ഫെഡറർ, നൊവാക് ജോക്കോവിച്ച്, റാഫേൽ നദാൽ, സെറീന വില്യംസ്... ടെന്നിസിലെ എക്കാലത്തെയും മികച്ച ഈ4താരങ്ങൾ ഇപ്പോഴും ലോകമെമ്പാടുമുള്ള ടെന്നിസ് കോർട്ടുകളിൽ ആധിപത്യം പുലർത്തുന്നു. അതുകൊണ്ടുതന്നെ ഇതാണ് ടെന്നിസിന്റെ സുവർണ കാലഘട്ടമെന്നു നിസംശയം പറയാം.\nഎന്നാൽ ഇവർക്കു ശേഷം, സ്ഥിരതയാർന്ന പ്രകടനം കാഴ്ചവയ്ക്കുന്ന പുതിയ താരങ്ങൾ ഉദയം ചെയ്യാത്തതു ടെന്നിസ് പ്രേമികളെ നിരാശരാക്കുന്നുണ്ട്. സൂപ്പർ താരങ്ങൾ പങ്കെടുക്കാത്ത ടൂർണമെന്റുകൾക്ക് ഇപ്പോൾ തന്നെ കാണികൾ വളരെക്കുറവാണ്. അതുകൊണ്ടുതന്നെ വരും വർഷങ്ങളിൽ ഇവരുടെ വിരമിക്കലിനുശേഷം കാണികളുടെ പങ്കാളിത്തവും ആശങ്കയിലാകുന്നു.\n∙ പ്രായം കൂടുന്ന കാണികൾ\nയുഎസിൽ പുരുഷ ടെന്നിസ് കാണുന്നവരുടെ ശരാശരി പ്രായം ഇപ്പോൾ 61 ആണ്. 15 വർഷം മുൻപ് ഇത് 51 ആയിരുന്നു. ഗ്രാൻ‌സ്‍ലാമുകൾ നേരിട്ടു കാണാനെത്തുന്ന കാണികളുടെ എണ്ണം വർധിക്കുന്നുണ്ടെങ്കിലും യുവാക്കളുടെ എണ്ണം കുറയുന്നത് ആശങ്കയുളവാക്കുന്നു.\n∙ ഭാവിയിലെ ടെന്നിസ്\nപുതുതലമുറയെ ടെന്നിസിലേക്ക് ആകർഷിക്കാൻ റിപ്പോർട്ടിൽ നൽകയിരിക്കുന്ന പ്രധാന നിർദേശം സാങ്കേതികവിദ്യകളുടെ ഉപയോഗമാണ്. ടെന്നിസ് കാണാനെത്തുന്നവർക്ക് അത് അനുഭവവേദ്യമാക്കണം. ഓസ്ട്രേലിയൻ ഓപ്പണിലും ഫ്രഞ്ച് ഓപ്പണിലും കോർട്ടുകളോടനുബന്ധിച്ച് വെർച്വൽ റിയാലിറ്റി (വിആർ), ഓഗ്‌മെന്റഡ് റിയാലിറ്റി (എആർ) സാങ്കേതികവിദ്യകളുടെ സഹായത്തോടെ ഗെയിമുകൾ നടത്തുന്നുണ്ട്. വിആർ ഉപയോഗിച്ച് യഥാർഥ താരങ്ങളോടു മത്സരിക്കുംവിധം ഇവിടെ ഗെയിമുകൾ കളിക്കാം. ഫ്രഞ്ച് ഓപ്പണിന്റെ ഭാഗമായി നടത്തുന്ന ഫാന്റസി ലീഗ് ഫ്രാൻസിൽ തരംഗമാണ്. ഇതുവഴി ഫ്രഞ്ച് ഓപ്പണിന്റെ സോഷ്യൽ മീഡിയ റീച്ച്3കോടിയാണു വർധിച്ചത്.\n∙ മുഖം മിനുക്കി ടെന്നിസ്\nവിവിധ റിപ്പോർട്ടുകളുടെ പശ്ചാത്തലത്തിൽ മാറ്റങ്ങൾ ടെന്നിസിലും വരുന്നുണ്ട്. ഡേവിസ് കപ്പിലും മറ്റും വരുത്തിയ മാറ്റങ്ങൾ, ഈ വർഷം ആരംഭിച്ച എടിപി കപ്പ്,3വർഷം മുൻപ് ആരംഭിച്ച ലേവർ കപ്പ്, നെക്സ്റ്റ് ജനറേഷൻ എടിപി ഫൈനൽസ് തുടങ്ങിയവ അതിന്റെ ഭാഗമാണ്. കളി അനന്തമായി നീളുന്നതൊഴിവാക്കാൻ പല ഗ്രാൻസ്‌ലാമുകളും അവസാന സെറ്റിലെ ടൈബ്രേക്കർ 10 പോയിന്റായി നിജപ്പെടുത്തിയിട്ടുണ്ട്.\n∙ ‘ഇന്ത്യൻ ടെന്നിസ്’\nഏഷ്യയാണു ടെന്നിസിന്റെ പുതിയ വിപണി. ലോകത്ത് ഇപ്പോൾ ഏറ്റവും കൂടുതൽ ടെന്നിസ് കളിക്കാരുള്ളതു ചൈനയിലാണ്. ഇന്ത്യയിലും ടെന്നിസ് കളിക്കുന്നവരുടെ എണ്ണം വർധിക്കുന്നു. 80 ലക്ഷത്തോളം പേർ വിവിധ തലങ്ങളിലായി ഇന്ത്യയിൽ ടെന്നിസ് കളിക്കുന്നുണ്ടെന്ന് റിപ്പോർട്ട് പറയുന്നു. യൂറോപ്പിലെയും അമേരിക്കയിലെയും സ്ഥിതിയിൽനിന്നു വ്യത്യസ്തമായി യുവാക്കളാണ് ഇന്ത്യയിലും ചൈനയിലും കളിയുടെ ആരാധകർ.\n∙ വിവിധ രാജ്യങ്ങളിലെ കളിക്കാരുടെ എണ്ണം\nചൈന – 1.97 കോടി\nയുഎസ്എ – 1.81 കോടി\nഇന്ത്യ – 80 ലക്ഷം\nജർമനി – 61 ദശലക്ഷം\nEnglish Summary: Tennis fans aging, game must embrace new inclusive experiences


പാവങ്ങൾക്കായുള്ള വടക്കാഞ്ചേരി ലൈഫ് മിഷൻ ഭവന പദ്ധതിയുടെ കരാർ കിട്ടാൻ യൂണിടാക് കമ്മീഷനായി നല്കിയത്4കോടി 25 ലക്ഷം രൂപ. – NavaKerala News\nHome/Kerala News/പാവങ്ങൾക്കായുള്ള വടക്കാഞ്ചേരി ലൈഫ് മിഷൻ ഭവന പദ്ധതിയുടെ കരാർ കിട്ടാൻ യൂണിടാക് കമ്മീഷനായി നല്കിയത്4കോടി 25 ലക്ഷം രൂപ.\nപാവങ്ങൾക്കായുള്ള വടക്കാഞ്ചേരി ലൈഫ് മിഷൻ ഭവന പദ്ധതിയുടെ കരാർ കിട്ടാൻ യൂണിടാക് കമ്മീഷനായി നല്കിയത്4കോടി 25 ലക്ഷം രൂപ.\nപാവങ്ങൾക്കായുള്ള വടക്കാഞ്ചേരി ലൈഫ് മിഷൻ ഭവന പദ്ധതിയുടെ കരാർ കിട്ടാൻ യൂണിടാക് കമ്മീഷനായി നല്കിയത്4കോടി 25 ലക്ഷം രൂപ. കരാർ ഏറ്റെടുത്ത യൂണിറ്റാക് പ്രതിനിധികൾ അന്വേഷണ ഏജൻസികൾക്ക് നൽകിയ മൊഴിയിലാണ് ഇക്കാര്യം പറയുന്നത്. എൻ ഐ എ യും, എൻഫോഴ്‌സ്‌മെന്റും നടത്തിയ ചോദ്യം ചെയ്യലിലാണ് പാവങ്ങൾക്കായുള്ള 20 കോടിയുടെ പ്രോജക്ടിൽ നാലേകാൽക്കോടി രൂപ കമ്മീഷനായി തട്ടിയെടുക്കപെട്ട വിവരം ലഭിച്ചിരിക്കുന്നത്. കമ്മീഷൻ തുകയിൽ ഒരു കോടി രൂപ യു എ ഇ കോൺസുലേറ്റ് ജനറൽ കമ്മീഷൻ നല്‍കിയെന്നാണ് സ്വപ്ന മൊഴി നൽകിയിരുന്നത്.\nപണകൈമാറ്റത്തെ സംബന്ധിച്ച് എന്.ഐ.എ യ്ക്കും എന്‍ഫോഴ്‌സ്‌മെന്റ് ഡയറ്കട്രേറ്റിനും ലഭിച്ച വിവരങ്ങൾ പ്രകാരം, ഇതില് 75ലക്ഷം രൂപ സന്ദീപ് നായരുടെ അക്കൗണ്ടിലേക്കാണ് മാറ്റുന്നത്. മൂന്നരക്കോടി രൂപ ഡോളറും രൂപയുമായി 2019 ആഗസ്റ്റ് രണ്ടിന് കൈമാറുകയായിരുന്നു. കോണ്‍സുലേറ്റിലെ ഈജിപ്ഷ്യന് പൗരനായ ഖാലിദ് ആണ് ഇത് കൈപ്പറ്റിയത്. ഖാലിദ് കോണ്‍സുലേറ്റിന്റെ ഔദ്യോഗിക വാഹനത്തില് എത്തിയാണ് ഇത് വാങ്ങുന്നത്. തിരുവനന്തപുരത്ത് നിര്‍ദ്ദിഷ്ട കോണ്‍സുലേറ്റ് കരാര് നല്‍കാമെന്ന പേരിലാണ് ഇത്രയും തുക കമ്മീഷന് നല്‍കിയതെന്ന് എന്.ഐ.ഐ നേരത്തെ കണ്ടെത്തിയിരിക്കുന്നു. ആഗസ്റ്റ് രണ്ടാം തീയതി രാത്രി എഴിനും എട്ടിനുമിടയ്ക്കാണ് പണകൈമാറ്റം നടന്നിരിക്കുന്നതെന്നും എന്.ഐ.എ കണ്ടെത്തിയിട്ടുണ്ട്.\nസര്‍ക്കാര് അംഗീകൃത ഏജന്‍സികള്‍ക്ക് മാത്രം കരാര് നല്‍കണമെന്ന് ചീഫ് സെക്രട്ടറി വിളിച്ചു ചേര്‍ത്ത യോഗത്തില് തീരുമാനമെടുത്തതിന് പിറകേയാണീ ഈ തീരുമാനത്തെ അട്ടിമറിച്ചുകൊണ്ടു മറ്റൊരു കമ്പനിക്ക് കരാർ കൊടുക്കുന്നത്. വടക്കാഞ്ചേരി പദ്ധതിക്കായി അംഗീകൃത ഏജന്‍സിയായ ഹാബിറ്റാറ്റ് ആണ് വിശദമായ പദ്ധതി റിപ്പോര്‍ട്ട് തയാറാക്കുന്നത്. ഹാബിറ്റാറ്റിനെ ഒഴിവാക്കി സ്വകാര്യ കമ്പനിക്ക് പിന്നീട് കരാര് നല്‍കുകയാണ് ഉണ്ടായത്.\nസി.പി.എം പ്രാദേശിക നേതാവിന്റെ കൊല,കോൺഗ്രസ് കൗൺസിലർ അറസ്റ്റിലായി.


ഗോഡ്സേയെ വെള്ളപൂശാനും ഗാന്ധിയെ താറടിക്കാനുമായി യൂട്യൂബ് ചാനല്; തീരുമാനവുമായി ഹിന്ദു മഹാസഭ – Media Mangalam\nഗോഡ്സേയെ വെള്ളപൂശാനും ഗാന്ധിയെ താറടിക്കാനുമായി യൂട്യൂബ് ചാനല്; തീരുമാനവുമായി ഹിന്ദു മഹാസഭ\nന്യൂഡല്‍ഹി: നാഥുറാം ഗോഡ്സെയെ വെള്ള പൂശാനായി യൂട്യൂബ് ചാനല് തുടങ്ങാന് ഹിന്ദു മഹാസഭ. സോഷ്യല് മീഡിയയില് സജീവമായ യുവതലമുറയെ ലക്ഷ്യമിട്ടാണ് ചാനല് തുടങ്ങുന്നതെന്ന് ഹിന്ദു മഹാസഭ വക്താവ് അഭിഷേക് അഗര്‍വാള് പറഞ്ഞു. ഗാന്ധിയെ കൊന്ന നാഥുറാം ഗോഡ്സെയെ കുറിച്ച് വെള്ള പൂശി സംസാരിക്കാനാണ് ചാനല് ലക്ഷ്യമിടുന്നത്. ഗോഡ്സെ ചെയ്ത നല്ല പ്രവര്‍ത്തനങ്ങളെ കുറിച്ച് ജനങ്ങളില് എത്തിക്കുമെന്നും അധികൃതര് വ്യക്തമാക്കുന്നു. ഗാന്ധിയുടെ ഘാതകന് എന്ന നിലയില് നിന്ന് ഗോഡ്സെയെ രക്ഷപ്പെടുത്താന് കഴിഞ്ഞ കുറച്ചു കാലങ്ങളായി ബിജെപിയും ആര്‍എസ്എസും ശ്രമിച്ചു കൊണ്ടിരിക്കുന്നു. ഇതിന്റെ ഭാഗമായാണ് യൂട്യൂബ് ചാനല് തുടങ്ങാനുള്ള നീക്കം.\nഇക്കഴിഞ്ഞ ഒക്ടോബര് രണ്ടിന് ഗാന്ധിയുടെ 151ാം ജന്മവാര്‍ഷികത്തിനിടെ ഗോഡ്സെയെ പുകഴ്ത്തിക്കൊണ്ടുള്ള ട്വീറ്റുകള് ട്വിറ്ററില് ട്രെന്റിങ്ങായിരുന്നു. നാഥുറാം ഗോഡ്സെ സിന്ദാബാദ് എന്നതടക്കമുള്ള ട്വീറ്റുകളാണ് ട്രെന്റിങ്ങായത്. അതേസമയം ഇതിനെതിരെ കോണ്‍ഗ്രസ് രംഗത്തുവന്നു. ഗാന്ധിയുടെ പ്രത്യയശാസ്ത്രത്തെ തകര്‍ക്കാനും ഗോഡ്സെയെ മഹത്വവത്കരിക്കാനുമുള്ള ശ്രമമാണിതെന്ന് കോണ്‍ഗ്രസ് നേതാവ് ആധാന മിശ്ര പറഞ്ഞു. ഇതുവഴി ഗാന്ധിയെ അപകീര്‍ത്തിപ്പെടുത്താനാണ് ശ്രമമെന്നും അവര് പറഞ്ഞു. ഗോഡ്സേയെക്കാള് ഗാന്ധിയുടെ ഇന്ത്യ വിജയിക്കുമെന്ന കാര്യത്തില് തനിക്കു സംശയമില്ലെന്ന് ശശി തരൂരും വ്യക്തമാക്കി. 1948 ജനുവരി 30ന് നാഥുറാം വിനായക് ഗോഡ്സെ മൂന്നുതവണ നെഞ്ചില് വെടിവച്ചാണ് ഗാന്ധിയെ കൊലപ്പെടുത്തിയത്.\nസാധ്യതകളേറേ ,വിഴിഞ്ഞം തുറമുഖം അന്താരാഷ്ട്ര ഹബ്ബ് ആയി മാറുന്നു\nഓണത്തിന് സംഭവിച്ച തെറ്റ് ദസ്റക്ക് മൈസൂരുവില് ആവര്‍ത്തിക്കരുതെന്ന് കര്‍ണാടക മന്ത്രി


കുട്ടികളെ സ്കൂൾ നിർത്തിപ്പിക്കുന്നത് ക്രിമിനൽ കുറ്റം;കുട്ടിയുടെ അമ്മയ്ക്ക് ഹൈക്കോടതിയുടെ താക്കീത് - ഇ വാർത്ത | evartha\nകുട്ടികളെ സ്കൂൾ നിർത്തിപ്പിക്കുന്നത് ക്രിമിനൽ കുറ്റം;കുട്ടിയുടെ അമ്മയ്ക്ക് ഹൈക്കോടതിയുടെ താക്കീത്\nകുട്ടിയുടെ സ്കൂളിലെ പഠിത്തം നിർത്തിപ്പിക്കുന്നത് ക്രിമിനൽ കുറ്റമാണെന്ന് അമ്മയോട് ഹൈക്കോടതിയുടെ താക്കീത്. ജസ്റ്റിസ് മന്മോഹനാണ് കഴിഞ്ഞ ദിവസം വിധി പ്രഖ്യാപിച്ചത്. 13 കാരിയെ വീണ്ടും സ്കൂളിൽ ചേർക്കാനും കോടതി ഉത്തരവിട്ടു. അമ്മ മകളുടെ സ്കൂളിലെ പഠിത്തം നിർത്തിച്ചിരുന്നു ഇതിനെതിരെ കുട്ടിയുടെ അച്ഛൻ കോടതിയെ സമീപിച്ചതിനെ തുടർന്നാണ് കോടതി വിധി പുറപ്പെടുവിച്ചത്.\nപെൺകുട്ടിയെ സ്കൂളിൽ നിന്നും പിൻവലിച്ച അമ്മയുടെ നടപടി ക്രിമിനൽ കുറ്റമാണെന്ന് കോടതി പറഞ്ഞു. ഇപ്പോൾ ഇതിന് ശിക്ഷ നൽകുന്നില്ലെന്നും. ഇനി ഒരിക്കൽ കൂടി അമ്മ ഇത്തരത്തിൽ പെരുമാറിയാൽ തക്കതായ ശിക്ഷ ലഭിക്കുമെന്നു കൊടതി അറിയിച്ചു. ഈ സംഭവത്തെ നിരീക്ഷിക്കുമെന്ന് പറഞ്ഞ കോടതി. ഇതിനായി അമിക്കസ്ക്യൂരിയെ നിയമിക്കുകയും ചെയ്തു.\nരണ്ടാം ക്ലാസ്സ് വിദ്യാഭ്യാസം മാത്രമുള്ള പെൺകുട്ടിയെ സ്കൂൾ പ്രിൻസിപ്പാൾ അനുയോജ്യമായ ക്ലാസ്സിൽ ചേർത്ത് പഠിപ്പിക്കണമെന്നും. കുട്ടിയുടെ പഠന നിലവാരം നോക്കി വേണ്ട സഹായം ചെയ്യണമെന്നും കോടതി പറഞ്ഞു.\nകുട്ടിയുടെ മാതാപിതാക്കൾ വിവാഹമോചിതരാണ്. പെൺകുട്ടി അമ്മയോടൊപ്പമാണ് താമസിക്കുന്നത്.


(കെ.കെ.ശൈലജ എന്ന താളിൽ നിന്നും തിരിച്ചുവിട്ടതു പ്രകാരം)\nപതിനാലാം കേരളനിയമസഭയിലെ ആരോഗ്യം, സാമൂഹികക്ഷേമ വകുപ്പ് മന്ത്രി\n(1956-11-20) 20 നവംബർ 1956 (പ്രായം 63 വയസ്സ്)\nകേരളത്തിലെ അറിയപ്പെടുന്ന രാഷ്ട്രീയ പ്രവർത്തകയാണ് കെ.കെ. ഷൈലജ(ഇംഗ്ലീഷ്: K. K. Shailaja). രണ്ടു തവണ നിയമസഭാ സാമാജികയും കേരളത്തിന്റെ ഇപ്പോഴത്തെ ആരോഗ്യ സാമുഹികക്ഷേമവകുപ്പ് മന്ത്രിയുമാണ് ഷൈലജ. 2016 ൽ അധികാരത്തിൽ വന്ന മന്ത്രിസഭയിലെ രണ്ട് വനിതാ മന്ത്രിമാരിലൊരാൾ. ഇരിട്ടി സ്വദേശിയും കൂത്തുപറമ്പ് നിയോജകമണ്ഡലത്തെ പ്രതിനിധീകരിക്കുകയും ചെയ്യുന്നു. കോവിഡ് പ്രതിരോധപ്രവർത്തനങ്ങളിലെ നേതൃത്വമികവ് ലോകശ്രദ്ധ പിടിച്ചുപറ്റി.\n3 കൊറോണ വൈറസ് പാൻഡെമിക് സമയത്തെ നേതൃത്വം\nഇരിട്ടിക്കടുത്ത് മാടത്തി സ്വദേശി. 1956 നവംബർ 20ന് കെ.കുണ്ടന്റെയും കെ.കെ.ശാന്തയുടെയും മകളായി കണ്ണൂർ ജില്ലയിലെ മാടത്തിലാണ് കെ.കെ.ശൈലജ ജനിച്ചത്. മട്ടന്നൂർ കോളേജിൽ നിന്ന് ബിരുദവും വിശ്വേശരയ്യ കോളേജിൽ നിന്ന് 1980 ൽ ബിഎഡ് വിദ്യാഭ്യാസവും നേടി. തുടർന്ന് ശിവപുരം ഹൈസ്‌കൂൾ അധ്യാപികയായി സേവനം അനുഷ്ഠിച്ചു. ഭർത്താവ് കെ. ഭാസ്കരനും അദ്ധ്യാപകനായിരുന്നു. ശോഭിത്ത് (എൻജിനീയർ, ഗൾഫ്), ലസിത്ത് (എൻജിനീയർ, കിയാൽ). മഹിളാ അസോസിയേഷന്റെ സ്ത്രീശബ്ദം മാസികയുടെ പത്രാധിപസ്ഥാനവും വഹിച്ചിട്ടുണ്ട്\nമട്ടന്നൂർ പഴശ്ശിരാജ കോളേജിൽ വിദ്യാർത്ഥിയായിരിക്കെ എസ്.എഫ്.ഐയിലൂടെ രാഷ്ട്രീയത്തിലെത്തിയ ശൈലജ പിന്നീട് ഡി.വൈ.എഫ്.ഐ സംസ്ഥാന കമ്മിറ്റി അംഗമായി. ജനാധിപത്യ മഹിളാ അസോസിയേഷൻ ജില്ലാ സെക്രട്ടറി, സംസ്ഥാന സെക്രട്ടറി, അഖിലേന്ത്യ സെക്രട്ടറി എന്നീ സ്ഥാനങ്ങളിൽ പ്രവർത്തിച്ച ശൈലജ മഹിളാ അസോസിയേഷന്റെ സ്ത്രീശബ്ദം മാസികയുടെ പത്രാധിപസ്ഥാനവും വഹിച്ചിട്ടുണ്ട്. 1996 ൽ പഴയ കൂത്തുപറമ്പ് മണ്ഡലത്തിൽനിന്നും 2006 ൽ പേരാവൂർ മണ്ഡലത്തിൽനിന്നും നിയമസഭാംഗമായി. മണ്ഡലം പുനർനിർണയത്തിനുശേഷം നിലവിൽവന്ന പേരാവൂർ മണ്ഡലത്തിൽനിന്ന് 2011 ൽ പരാജയപ്പെട്ടു.കേരള നിയമസഭയിൽ 1996ൽ കൂത്തുപറമ്പിനേയും 2006ൽ പേരാവൂരിനേയും പ്രതിനിധീകരിച്ചു. 2016 ൽ കണ്ണൂർ ജില്ലയിലെ കൂത്തുപറമ്പ് മണ്ഡലത്തിൽ 67,013 വോട്ട് നേടി 12,291 വോട്ടിന്റെ ഭൂരിപക്ഷത്തോടെയാണ് ശൈലജ വിജയിച്ചത്  പിണറായി മന്ത്രിസഭയിൽ ആരോഗ്യം, സാമൂഹിക ക്ഷേമം എന്നീ വകുപ്പുകൾ കൈകാര്യം ചെയ്യുന്ന മന്ത്രിയായി.2019 ൽ ഇറങ്ങിയ ആഷിക്ക് അബു സംവിധാനം ചെയ്ത വൈറസ് എന്ന ചിത്രത്തിൽ രേവതി കെ കെ ശൈലജ ആയി വേഷമിട്ടു.\nകൊറോണ വൈറസ് പാൻഡെമിക് സമയത്തെ നേതൃത്വം[തിരുത്തുക]\nഇന്ത്യയിൽ ആദ്യത്തെ വൈറസ് കേസുകൾ തിരിച്ചറിഞ്ഞതുമുതൽ (2020 ജനുവരി 20-ൽ വുഹാനിൽ നിന്ന് യാത്ര ചെയ്ത3വിദ്യാർത്ഥികൾ) വളരെ കർശനമായ ഒരു കോൺടാക്റ്റ് ആൻഡ് ട്രേസ് പ്രോഗ്രാം നടപ്പിലാക്കുന്നത് മുതൽ, സംസ്ഥാനത്തിന്റെ ശ്രമങ്ങളെക്കുറിച്ച് വ്യാപകമായ ആശയവിനിമയം നടത്തുക,രാജ്യവ്യാപകമായി ലോക്ക്ഡൗണിൽ കുടുങ്ങിപ്പോയ കുടിയേറ്റക്കാർക്ക് പാർപ്പിടം, ഭക്ഷണം നൽകുക തുടങ്ങിയ കേരളത്തിന്റെ ശ്രമങ്ങളെ നയിക്കുന്നതിനുള്ള ശൈലജ ടീച്ചറുടെ പ്രതിബദ്ധത സമാനതകളില്ലാത്തതാണ്. രോഗം പൊട്ടിപ്പുറപ്പെട്ടപ്പോൾ, ഓരോ ജില്ലയിലും രണ്ട് ആശുപത്രികൾ കോവിഡ് -19 ന് സമർപ്പിക്കാൻ ആവശ്യപ്പെട്ടു, ഓരോ മെഡിക്കൽ കോളേജും 500 കിടക്കകൾ നീക്കിവച്ചു. പ്രത്യേക പ്രവേശന കവാടങ്ങളും എക്സിറ്റുകളും നിയുക്തമാക്കി. രോഗനിർണയ പരിശോധനാസാമക്രിയകൾ കുറവായിരുന്നതിനാൽ, പ്രത്യേകിച്ചും ഈ രോഗം സമ്പന്നമായ പാശ്ചാത്യ രാജ്യങ്ങളിൽ എത്തിയതിനുശേഷം, രോഗലക്ഷണങ്ങളുള്ള രോഗികൾക്കും അവരുടെ അടുത്ത സമ്പർക്കങ്ങൾക്കും, അതുപോലെ തന്നെ ലക്ഷണമില്ലാത്ത ആളുകളുടെയും ഏറ്റവും കൂടുതൽ തുറന്ന ഗ്രൂപ്പുകളിലുള്ളവരുടെയും ക്രമരഹിതമായ സാമ്പിൾ ചെയ്യുന്നതിനായി അവ നീക്കിവച്ചു: (ആരോഗ്യ പ്രവർത്തകർ, പോലീസ് സന്നദ്ധപ്രവർത്തകർ എന്നിവർക്കായി). കേരളത്തിലെ ഒരു പരീക്ഷണം 48 മണിക്കൂറിനുള്ളിൽ ഫലം പുറപ്പെടുവിക്കുമെന്ന് ഷൈലജ ടീച്ചർ പറയുന്നു. മാർച്ച് പകുതി വരെ, പകർച്ചവ്യാധിയുടെ അവസ്ഥയെക്കുറിച്ചും വ്യാപനം തടയുന്നതിനുള്ള നടപടികളെക്കുറിച്ചും സംസ്ഥാനത്തെ പൗരന്മാരെ അപ്‌ഡേറ്റ് ചെയ്യുന്ന പത്രസമ്മേളനങ്ങളും അവർ സജീവമായി നൽകിയിരുന്നു. പ്രതിബന്ധങ്ങൾക്കിടയിലും (കേരളത്തിൽ അതിരുകളുള്ള അതിർത്തികളുണ്ട്, ധാരാളം കുടിയേറ്റ തൊഴിലാളികളുണ്ട്, അങ്ങോട്ടും ഇങ്ങോട്ടും യാത്ര ചെയ്യുന്ന ഒരു വലിയ പ്രവാസി ജനസംഖ്യയുണ്ട്), പകർച്ചവ്യാധി പടർന്ന്3മാസത്തിലേറെയായി, സംസ്ഥാനത്ത് നാല് മരണങ്ങളും 630 സ്ഥിരീകരിച്ച കേസുകളും റിപ്പോർട്ട് ചെയ്തിട്ടുണ്ട്. അണുബാധയുടെ - ഇന്ത്യയിലെ മറ്റ് രാജ്യങ്ങളെ അപേക്ഷിച്ച് വളരെ ചെറിയ മരണനിരക്കാണ് കേരളത്തിൻ്റേത് (0.6%, ദേശീയ ശരാശരി 3.7%). ഒരു ലക്ഷത്തിലധികം ആളുകൾ ഒറ്റപ്പെടലിലോ വീട്ടിലോ നിയുക്ത സൗകര്യങ്ങളിലോ കഴിയുന്നു. സംസ്ഥാന സർക്കാരുകളുടെ നിരീക്ഷണം വളരെ വലുതാണ്. 2020 മെയ് അവസാന വാരത്തോടെ, കെ. കെ. ഷൈലജ ടീച്ചറും സംഘവും 4.3 ദശലക്ഷം ആളുകളുമായി ബന്ധപ്പെടുകയും ഒരു യുദ്ധമുറി (കൺട്രോൾ റൂം) സ്ഥാപിച്ച് അവരുടെ അവസ്ഥ നിരീക്ഷിക്കുകയും ചെയ്തു. ഇന്ത്യയിലുടനീളം അണുബാധ വർദ്ധിച്ചുകൊണ്ടിരിക്കുന്ന സമയത്തുപോലും കേരളത്തിലെ രോഗ വളർച്ചാ സുചിക താഴ്ന്നുതന്നെയാണുള്ളത്. കേരളത്തിലെ കോവിഡ് -19 പാൻഡെമിക് കൈകാര്യം ചെയ്യുന്നതിൽ കെ.കെ.ശൈലജ ടീച്ചറുടെ നേതൃത്വത്തിന് അന്താരാഷ്ട്ര ശ്രദ്ധ ലഭിച്ചു. 2020 ജൂൺ 23 ന് ഐക്യരാഷ്ട്രസഭ അവരെ ആദരിച്ചു. കൊറോണ വൈറസ് പൊട്ടിപ്പുറപ്പെടുന്നതിനെതിരെയുള്ള കേരളത്തിന്റെ പോരാട്ടത്തിൽ യുഎൻ പൊതുസേവന ദിനത്തിൽ സ്പീക്കറായി ടീച്ചറെ ക്ഷണിച്ചു. "കൊറോണ വൈറസ് കൊലയാളി", "റോക്ക് സ്റ്റാർ ആരോഗ്യമന്ത്രി" എന്നാണ് ഗാർഡിയൻ ടീച്ചറെ വിശേഷിപ്പിച്ചത്. ഏഷ്യൻ വനിതാ കൊറോണ പോരാളികൾക്കായി ജംഗ് യുൻ-ക്യോങ് (ദക്ഷിണ കൊറിയ), സൺ ചുൻലാൻ (ചൈന), ചെൻ വെയ് (ചൈന), ലി ലഞ്ചുവാൻ (ചൈന), ഐ ഫെൻ (ചൈന), സി ലിങ്ക (ചൈന) എന്നിവരോടൊപ്പം ബിബിസി ന്യൂസിൽ ഇടംപിടിച്ചു. കൊറോണ വാരിയർഷിപ്പിനായി വോഗ് മാസികയും ടീച്ചറെ തിരഞ്ഞെടുത്തു.\n↑ "Aggressive testing,contact tracing, cooked meals: How the Indian state of Kerala flattened its coronavirus curve". Washington Post.\nWikimedia Commons has media related to K. K. Shailaja.\nപി.ബി. അബ്ദുൾ റസാക്ക് · എം.സി. കമറുദ്ദീൻ · എൻ.എ. നെല്ലിക്കുന്ന് · കെ. കുഞ്ഞിരാമൻ · ഇ. ചന്ദ്രശേഖരൻ · എം. രാജഗോപാലൻ · സി.കൃഷ്ണൻ · ടി.വി. രാജേഷ് · ജെയിംസ് മാത്യു · കെ.സി. ജോസഫ് · കെ.എം. ഷാജി · രാമചന്ദ്രൻ കടന്നപ്പള്ളി · പിണറായി വിജയൻ · എ.എൻ. ഷംസീർ · കെ.കെ. ശൈലജ · ഇ.പി. ജയരാജൻ · സണ്ണി ജോസഫ് · ഒ.ആർ. കേളു · ഐ.സി. ബാലകൃഷ്ണൻ · സി.കെ. ശശീന്ദ്രൻ · സി.കെ. നാണു · പാറക്കൽ അബ്ദുള്ള · ഇ.കെ. വിജയൻ · കെ. ദാസൻ · ടി.പി. രാമകൃഷ്ണൻ · പുരുഷൻ കടലുണ്ടി · എ.കെ. ശശീന്ദ്രൻ · എ. പ്രദീപ്കുമാർ · എം.കെ. മുനീർ · വി.കെ.സി. മമ്മദ് കോയ · പി.ടി.എ. റഹീം · കാരാട്ട് റസാക്ക് · ജോർജ് എം. തോമസ് · ടി.വി. ഇബ്രാഹിം · പി.കെ. ബഷീർ · പി.വി. അൻവർ · എ.പി. അനിൽകുമാർ · എം. ഉമ്മർ · മഞ്ഞളാംകുഴി അലി · ടി.എ. അഹമ്മദ് കബീർ · പി. ഉബൈദുല്ല · പി.കെ. കുഞ്ഞാലിക്കുട്ടി · കെ.എൻ.എ. ഖാദർ · അബ്ദുൽ ഹമീദ് മാസ്റ്റർ · പി.കെ. അബ്ദുറബ്ബ് · വി. അബ്ദുൽറഹ്മാൻ · സി. മമ്മൂട്ടി · സയ്യിദ് ആബിദ് ഹുസൈൻ തങ്ങൾ · കെ.ടി. ജലീൽ · പി. ശ്രീരാമകൃഷ്ണൻ · വി.ടി. ബൽറാം · മുഹമ്മദ് മുഹ്സിൻ · പി.കെ. ശശി · പി. ഉണ്ണി · കെ.വി. വിജയദാസ് · എൻ. ഷംസുദ്ദീൻ · വി.എസ്. അച്യുതാനന്ദൻ · ഷാഫി പറമ്പിൽ · എ.കെ. ബാലൻ · കെ. കൃഷ്ണൻകുട്ടി · കെ. ബാബു (നെന്മാറ) · കെ.ഡി. പ്രസേനൻ · യു.ആർ. പ്രദീപ് · എ.സി. മൊയ്തീൻ · കെ.വി. അബ്ദുൾ ഖാദർ · മുരളി പെരുന്നെല്ലി · അനിൽ അക്കര · കെ. രാജൻ · വി.എസ്. സുനിൽ കുമാർ · ഗീത ഗോപി · ഇ.ടി. ടൈസൺ · കെ.യു. അരുണൻ · സി. രവീന്ദ്രനാഥ് · ബി.ഡി. ദേവസ്സി · വി.ആർ. സുനിൽ കുമാർ · എൽദോസ് കുന്നപ്പിള്ളി · റോജി എം. ജോൺ · അൻവർ സാദത്ത് · വി.കെ. ഇബ്രാഹിംകുഞ്ഞ് · വി.ഡി. സതീശൻ · എസ്. ശർമ്മ · കെ.ജെ. മാക്സി · എം. സ്വരാജ് · ഹൈബി ഈഡൻ · ടി.ജെ. വിനോദ് · പി.ടി. തോമസ് · വി.പി. സജീന്ദ്രൻ · അനൂപ് ജേക്കബ് · എൽദോ എബ്രഹാം · ആന്റണി ജോൺ · എസ്. രാജേന്ദ്രൻ · എം.എം. മണി · പി.ജെ. ജോസഫ് · റോഷി അഗസ്റ്റിൻ · ഇ.എസ്. ബിജിമോൾ · കെ.എം. മാണി · മാണി സി. കാപ്പൻ · മോൻസ് ജോസഫ് · സി.കെ. ആശ · കെ. സുരേഷ് കുറുപ്പ് · തിരുവഞ്ചൂർ രാധാകൃഷ്ണൻ · ഉമ്മൻ ചാണ്ടി · സി.എഫ്. തോമസ് · എൻ. ജയരാജ് · പി.സി. ജോർജ്ജ് · എ.എം. ആരിഫ് · ഷാനിമോൾ ഉസ്‌മാൻ · പി. തിലോത്തമൻ · ടി.എം. തോമസ് ഐസക്ക് · ജി. സുധാകരൻ · തോമസ് ചാണ്ടി · രമേശ് ചെന്നിത്തല · യു. പ്രതിഭാ ഹരി · ആർ. രാജേഷ് · കെ.കെ. രാമചന്ദ്രൻ നായർ · സജി ചെറിയാൻ · മാത്യു ടി. തോമസ് · രാജു ഏബ്രഹാം · വീണാ ജോർജ്ജ് · അടൂർ പ്രകാശ് · കെ.യു. ജനീഷ് കുമാർ · ചിറ്റയം ഗോപകുമാർ · ആർ. രാമചന്ദ്രൻ · എൻ. വിജയൻ പിള്ള · കോവൂർ കുഞ്ഞുമോൻ · പി. അയിഷാ പോറ്റി · കെ.ബി. ഗണേഷ് കുമാർ · കെ. രാജു · മുല്ലക്കര രത്നാകരൻ · ജെ. മെഴ്സിക്കുട്ടി അമ്മ · എം. മുകേഷ് · എം. നൗഷാദ് · ജി.എസ്. ജയലാൽ · വി. ജോയ് · ബി. സത്യൻ · വി. ശശി · സി. ദിവാകരൻ ഡി.കെ. മുരളി · കടകംപള്ളി സുരേന്ദ്രൻ · കെ. മുരളീധരൻ · വി.കെ. പ്രശാന്ത് · വി.എസ്. ശിവകുമാർ · ഒ. രാജഗോപാൽ · കെ.എസ്. ശബരീനാഥൻ · സി.കെ. ഹരീന്ദ്രൻ · ഐ.ബി. സതീഷ് · എം. വിൻസെന്റ് · കെ. അൻസലൻ · ജോൺ ഫെർണാണ്ടസ്\n"https://ml.wikipedia.org/w/index.php?title=കെ.കെ._ശൈലജ&oldid=3371943" എന്ന താളിൽനിന്ന് ശേഖരിച്ചത്\nഈ താൾ അവസാനം തിരുത്തപ്പെട്ടത്: 04:47,7ജൂലൈ 2020.


500 അടി ഉയരത്തിൽ ഉള്ള പാലത്തിൽ നിന്നും വീഴാതെ രക്ഷപെട്ട യുവാവിന്റെ വീഡിയോ വൈറൽ\nമധ്യ ചൈനയിലെ വൻഷെങ് ഓർഡോവിഷ്യൻ തീം പാർക്ക് വളരെ പ്രശസ്തമായ ഒരു വിനോദ സഞ്ചാര കേന്ദ്രമാണ്\nമധ്യ ചൈനയിലെ വൻഷെങ് ഓർഡോവിഷ്യൻ തീം പാർക്ക് വളരെ പ്രശസ്തമായ ഒരു വിനോദ സഞ്ചാര കേന്ദ്രമാണ്. ഉയർന്ന വിസ്തൃതിയിൽ സ്ഥിതി ചെയ്യുന്ന പാർക്കിന്റെ മുഖ്യ ആകർഷണമാണ് 500 അടി ഉയരത്തിലുള്ള ഗ്യാപ് ബ്രിഡ്ജ്. ഈ ബ്രിഡ്ജിലൂടെ പോകുന്ന ഒരാളുടെ സേഫ്റ്റി ബെൽറ്റ് ഊരിപ്പോകുന്ന പോകുന്ന വീഡിയോ സോഷ്യൽ മീഡിയയിൽ ഒക്കെ വൈറൽ ആയിരുന്നു. ഈ സുരക്ഷാ കാരണത്താൽ പാർക്ക് അധികൃതർ അടച്ചിരിക്കുകയാണ്.\nഗ്യാപ്പ് ബ്രിഡ്ജിലൂടെ ചാടി ചാടി പോകുന്ന ഒരു വിനോദസഞ്ചാരി ആണ് വീഡിയോയിൽ ഉള്ളത്. പാലം അവസാനിച്ചു തിരിഞ്ഞു നോക്കിയപ്പോൾ ആണ് അയാളുമായി ഘടിപ്പിച്ചിരുന്ന സേഫ്റ്റി ബെൽറ്റ് ഊരിപ്പോയത് അയാൾ തിരിച്ചറിഞ്ഞത്. ചൈനീസ് സോഷ്യൽ മീഡിയയിൽ വീഡിയോ കണ്ടതിനുശേഷം നിരവധി ആളുകൾ അസ്വസ്ഥരായിരുന്നു.\nചൈനീസ് ലോക്കൽ ഗവണ്മെന്റ് നടത്തിയ അന്വേഷണത്തിൽ അന്ന് ജോലിക്ക് ഉണ്ടായിരുന്ന തൊഴിലാളി സേഫ്റ്റി ബെൽറ്റ് നേരെ ഇടാൻ മറന്നു പോയതാണ് കാരണം. തലനാരി ഇഴക്കാണ് ഒരു വൻ അപകടം ഒഴിവായത്.


വിജയലക്ഷ്മിയുടെ മരണകാരണം ഭർത്താവ് പ്രദീപ് പല കേസുകളിലും പ്രതിയായതോ.? | Newsthen l The news interactive\nHome/NEWS/വിജയലക്ഷ്മിയുടെ മരണകാരണം ഭർത്താവ് പ്രദീപ് പല കേസുകളിലും പ്രതിയായതോ.?\nവിജയലക്ഷ്മിയുടെ മരണകാരണം ഭർത്താവ് പ്രദീപ് പല കേസുകളിലും പ്രതിയായതോ.?\nചാരുംമൂട് പുതുച്ചിറ കുളത്തിൽ മുങ്ങി മരിച്ച വിജയലക്ഷ്മി ഭർത്താവ് പല കേസുകളിലും പ്രതിയായതിനെത്തുടർന്ന് മനംനൊന്ത് ആത്മഹത്യ ചെയ്യുകയായിരുന്നു എന്ന വാർത്തകൾ. പ്രദീപിന്റെ വഴി വിട്ട ജീവിതവും മോഷണ ശ്രമവും ബാംഗ്ലൂരിൽ നടത്തിയ കൊലപാതകവുമാണ് വിജയലക്ഷ്മിയുടെ മന:പ്രയാസത്തിന് കാരണമെന്ന് ബന്ധുക്കൾ പറയുന്നു.\nകഴിഞ്ഞ ഡിസംബറിൽ ബാംഗ്ലൂരിൽ വച്ച് വൃദ്ധയെ കൊലപ്പെടുത്തിയ കേസിലെ രണ്ടാം പ്രതിയാണ് പ്രദീപ്. ഈ കേസിന്റെ ഭാഗമായി ബാംഗ്ലൂരിൽ നിന്നുള്ള പൊലീസ് സംഘം ഡിസംബർ 29ന് പ്രദീപിനെ അറസ്റ്റ് ചെയ്തിരുന്നു. ഇതോടെയാണ് വിജയലക്ഷ്മി മക്കളുമൊത്ത് നാട്ടിലേക്ക് തിരികെ പോന്നത്. കഴിഞ്ഞ ദിവസം രാവിലെ ക്ഷേത്രത്തിലേക്ക് എന്നുപറഞ്ഞാണ് വിജയലക്ഷ്മി വീട്ടിൽനിന്ന് ഇറങ്ങിയത്. പിന്നീട് വിജയലക്ഷ്മിയുടെ മൃതശരീരം മരണച്ചിറ എന്നറിയപ്പെടുന്ന പുതുച്ചിറ കുളത്തിൽ മുങ്ങി മരിച്ച നിലയിൽ കണ്ടെത്തുകയായിരുന്നു.\nഅതേസമയം മരണപ്പെട്ട വിജയലക്ഷ്മി മലയാളസിനിമയിൽ ചെറിയ വേഷങ്ങൾ ചെയ്യുന്ന താരമായിരുന്നു. 2019 ല് നടൻ ജയറാമിനെ നായകനാക്കി കണ്ണൻ താമരക്കുളം സംവിധാനം ചെയ്ത പട്ടാഭിരാമൻ എന്ന സിനിമയിൽ ജെസ്സിക എന്ന കഥാപാത്രത്തെ അവതരിപ്പിച്ചത് വിജയലക്ഷ്മിയാണ്. ഇതിന് പുറമേ ഏതാനും ചില സിനിമകളിൽ കൂടി വിജയലക്ഷ്മി ചെറിയ വേഷങ്ങളിൽ പ്രത്യക്ഷപ്പെട്ടിട്ടുണ്ട്.\nകുവൈറ്റില് ജോലി ചെയ്യുകയായിരുന്ന പ്രദീപ് നാട്ടിലെത്തിയ ശേഷമാണ് വിജയലക്ഷ്മിയുമായി പരിചയപ്പെടുന്നതും അടുക്കുന്നതും. വീട്ടുകാരുടെ എതിർപ്പിനെ അവഗണിച്ചുകൊണ്ട് വിജയലക്ഷ്മിയുടെ താൽപര്യപ്രകാരമാണ് പ്രദീപുമായുള്ള വിവാഹം നടത്തിയത്. ആഡംബര പ്രിയനായിരുന്ന പ്രദീപ് ഇതിനിടെ പലതവണ മോഷണ കേസുകളിൽ പ്രതിയായിട്ടുണ്ട്. കായംകുളം, ഹരിപ്പാട്, മാവേലിക്കര, ചെങ്ങന്നൂർ പോലീസ് സ്റ്റേഷനുകളിൽ പ്രദീപിന്റെ പേരിൽ ഇരുപതോളം കേസുകൾ രജിസ്റ്റർ ചെയ്തിട്ടുണ്ട്. മക്കളെ ഓർത്ത് മാത്രമാണ് വിജയലക്ഷ്മി പ്രദീപുമായുള്ള വിവാഹജീവിതം വേർപിരിയാതെയിരുന്നത്. നാട്ടില് നിന്നാല് ഇനിയും പ്രദീപ് മോഷണക്കേസുകളിൽ പ്രതിയാകും എന്ന് ഭയന്നാണ് വിജയലക്ഷ്മി ബിസിനസ് ചെയ്യാനായി പ്രദീപുമൊത്ത് ബാംഗ്ലൂരിലേക്ക് കുടുംബസമേതം പോയത്.\nപക്ഷേ ബാംഗ്ലൂരിലും വിധി മറ്റൊന്നാണ് വിജയലക്ഷ്മി ക്കും കുടുംബത്തിനും സമ്മാനിച്ചത്. ബാംഗ്ലൂർ ബൊമ്മനഹള്ളി സ്വദേശിയായ മലയാളി നിർമല മേരിയെ പ്രദീപും സുഹൃത്തുക്കളും കൊലപ്പെടുത്തിയത് വിജയ ലക്ഷ്മിയുടെ ജീവിതം കൂടുതൽ സങ്കീർണ്ണമാക്കി. സ്വര്‍ണത്തിനും പണത്തിനുവേണ്ടിയാണ് പ്രദീപും സുഹൃത്തുക്കളും നിർമല മേരിയെ കൊലപ്പെടുത്തിയത്. നിര്‍മല മേരിയുടെ ദിനചര്യകൾ മനസ്സിലാക്കിയ ശേഷം വീട്ടിൽ ആരുമില്ലാതിരുന്ന സമയത്ത് വീട് വാടകയ്ക്ക് എടുക്കാൻ എന്ന വ്യാജേനയാണ് പ്രദീപും സുഹൃത്തുക്കളും നിർമ്മലയുടെ വീട്ടിലെത്തി അവരെ കൊലപ്പെടുത്തിയത്. നിര്‍മ്മല മേരിയുടെ 48 ഗ്രാം സ്വർണവും കടയിലെ പണവും പ്രദീപും സംഘവും തട്ടിയെടുത്തു. നിർമല മേരിയെ കൊലപ്പെടുത്തിയ ശേഷമാണ് പ്രദീപ് നാട്ടിലെത്തിയത് പക്ഷേ കേസില് വ്യക്തമായി അന്വേഷണം നടത്തിയ ബാംഗ്ലൂർ പോലീസ് നാട്ടിലെത്തിയ പ്രദീപിനെ കസ്റ്റഡിയിലെടുക്കുകയായിരുന്നു. പ്രദീപിന്റെ വഴിവിട്ട ജീവിതം കണ്ടുമടുത്ത് മനംനൊന്താണ് വിജയലക്ഷ്മി സ്വയം ജീവിതം അവസാനിപ്പിച്ചതെന്നാണ് ബന്ധുക്കൾ ആരോപിക്കുന്നത്.\nചൈല്‍ഡ് ലൈനില് പരാതി നല്‍കാന് പോയി മടങ്ങിയ അമ്മയ്ക്കും മകള്‍ക്കും നേരെ ആക്രമണം


മഞ്ഞപ്പട ക്വാര്‍ട്ടറില്; നെയ്മര് കസറി\nസമാറ: വമ്പന്മാര്‍ക്ക് കാലിടറിയ റഷ്യയില് മെക്സിക്കോയെ തർത്ത് ബ്രസീല് ക്വാർട്ടറിൽ. മടക്കമില്ലാത്ത രണ്ട് ഗോളുകള്‍ക്കാണ് ബ്രസീല് മെക്സിക്കോയെ...\nസമാറ: വമ്പന്മാര്‍ക്ക് കാലിടറിയ റഷ്യയില് മെക്സിക്കോയെ തർത്ത് ബ്രസീല് ക്വാർട്ടറിൽ. മടക്കമില്ലാത്ത രണ്ട് ഗോളുകള്‍ക്കാണ് ബ്രസീല് മെക്സിക്കോയെ തകര്‍ത്തത്. ഗോൾ രഹിതമായ ആദ്യ പകുതിക്ക് ശേഷം അമ്പത്തിയൊന്നാം മിനിറ്റിൽ നെയ്മറുടെ ഗോളിലാണ് ബ്രസീൽ ലീഡ് നേടിയത്. എൺപത്തിയെട്ടാം മിനിറ്റിൽ നെയ്മറുടെ പാസിൽ പകരക്കാരനായിറങ്ങിയ ഫർമിനോ ലീഡുയർത്തി.\nകളി തുടങ്ങിയത് മുതൽ മികച്ച ആക്രമണ മുഹൂർത്തങ്ങളാണ് കാണാനായത്. ജർമനിയോട് വിജയിച്ച അതേ കൗണ്ടർ അറ്റാക്ക് ശൈലിയിലാണ് മെക്സിക്കോ പുറത്തെടുത്തത്. ആദ്യ മിനുട്ടികളിൽ തന്നെ മെക്സിക്കോ നിരവധി അവസരങ്ങളൊരുക്കിയെങ്കിലും വളരെ വിയർപ്പൊഴുക്കി ബ്രസീൽ പ്രതിരോധം തീര്‍ത്തു. ഗോൾ വഴങ്ങാതിരുന്നു.\nഎന്നാൽ കളിയുടെ രണ്ടാം പകുതിയിൽ മെക്സികോക്ക് ആദ്യ പകുതിയിലെ കളി പുറത്തെടുക്കാനായില്ല. എന്നാൽ നെയ്മറും കൂട്ടരും നിരവധി ഗോള് അവസരങ്ങള് സൃഷ്ടിക്കുകയും ചെയ്തു. മെക്സിക്കൻ പോസ്റ്റിന് മുന്നിലെ ഒച്ചോവയുടെ മിന്നല് പ്രകടനമാണ് കൂടുതൽ ഗോള് വഴങ്ങാതെ മെക്സിക്കോയെ രക്ഷിച്ചത്. ഒരു ഗോൾ നേടുകയും രണ്ടാം ഗോളിനു വഴിയൊരുക്കുകയും ചെയ്ത നെയ്മറിന്റെ പ്രകടനം കളിയിൽ നിര്‍ണ്ണായകമായി .\nതോൽവിയോടെ ലോകകപ്പ് മത്സരങ്ങളിൽ ബ്രസീലിനെതിരെ ഗോളടിക്കാനോ വിജയിക്കാനോ സാധിച്ചിട്ടില്ലെന്ന നാണക്കേട് മെക്സിക്കോക്ക് ഒഴിവാക്കാനായില്ല. ലോകകപ്പ് വേദിയിലെ അഞ്ചാമത്തെ മുഖാമുഖത്തിലാണ് ബ്രസീൽ മെക്സിക്കോക്കെതിരെ വിജയം നേടുന്നത്.


ഭാരം ചുമക്കും ഭായിമാർ | Bharam Perum Bhaayimar | migrant workers\nഭാരം ചുമക്കും ഭായിമാർ\nഇതര സംസ്ഥാനക്കാര് മൂലം സംസ്ഥാനത്തെ കുറ്റകൃത്യങ്ങള് വര്‍ധിച്ചിട്ടുണ്ടോ.നമ്മുടെ സമ്പത്ത് ഊറ്റിക്കൊണ്ടുപോകുന്നവര് മാത്രമാണോ അവര്. നമ്മുടെ സമ്പദ് വ്യവസ്ഥയ്ക്ക് അവരെ ആവശ്യമുണ്ടോ. കുടിയേറ്റ തൊഴിലാളികളോടുള്ള നമ്മുടെ മനോഭാവമെന്താണ്. അതില് മാറ്റം വരേണ്ടതുണ്ടോ.. ഇതരസംസ്ഥാനക്കാര് ഒഴിവാക്കപ്പെടേണ്ടവരോ ചേര്‍ത്തു നിര്‍ത്തേണ്ടവരോ..? മാതൃഭൂമി ഡോട്ട് കോം അന്വേഷിക്കുന്നു..\nPublished: Jan 1, 2018, 02:24 PM IST\n'ഈ ഭായിമാരൊക്കെ ഇവിടെ വന്നതോടെയാണ് ഇവിടെ ഇത്രേം പ്രശ്നമുണ്ടായത്. കള്ളും കഞ്ചാവുമടിച്ച് ബോധമില്ലാതെ നടക്കും. പകല് അതുമിതും വില്‍ക്കാനെന്ന് പറഞ്ഞ് വന്ന് വീടുകള് നോക്കിവെച്ച് രാത്രി കക്കാനിറങ്ങും. സ്ത്രീകള്‍ക്ക് പകലും വീട്ടില് സമാധാനമായി ഇരിക്കാന് പറ്റാതായി. ഇവന്‍മാരെയൊക്കെ അടിച്ചോടിച്ചാലേ നാട് നന്നാവൂ...'\nഇത്തരമൊരു ഡയലോഗെങ്കിലും കേള്‍ക്കാത്ത മലയാളികള് ചുരുക്കമായിരിക്കും. ഇതരസംസ്ഥാന തൊഴിലാളികളോട് നമ്മുടെ സമൂഹത്തിന്റെ പൊതുവായ മനോഭാവത്തെ ഈ വാക്കുകളില് വായിച്ചെടുക്കാനാകും. മുഴുവന് സമയവും ലഹരി ഉപയോഗിക്കുന്ന, ക്രൂരമായ കുറ്റകൃത്യങ്ങള് ചെയ്യാനറയ്ക്കാത്ത, വൃത്തി എന്ന വാക്കിന്റെ അര്‍ത്ഥം പോലുമറിയാത്തവര് -പല രീതിയിലും അവരുടെ സേവനങ്ങള് ഉപയോഗപ്പെടുത്തുമ്പോള് തന്നെ കുടിയേറ്റ തൊഴിലാളികളെ കുറിച്ചുള്ള മലയാളികളുടെ മനോഭാവം ഏറെക്കുറെ ഇങ്ങനെയൊക്കെയാണ്.\nഎന്നാല്, ചില കുറ്റകൃത്യങ്ങളുടെയോ അടിസ്ഥാന സൗകര്യങ്ങളുടെ കുറവിന്റെയോ പേരില് അത്തരമൊരു സാമാന്യവല്‍ക്കരണം സാധ്യമാണോ. ആരാണ് ഇവിടെയെത്തുന്ന തൊഴിലാളി സമൂഹം. എന്താണ് അവരുടെ ലക്ഷ്യം. ഇതര സംസ്ഥാനക്കാര് മൂലം സംസ്ഥാനത്തെ കുറ്റകൃത്യങ്ങള് വര്‍ധിച്ചിട്ടുണ്ടോ.നമ്മുടെ സമ്പത്ത് ഊറ്റിക്കൊണ്ടുപോകുന്നവര് മാത്രമാണോ അവര്. നമ്മുടെ സമ്പദ് വ്യവസ്ഥയ്ക്ക് അവരെ ആവശ്യമുണ്ടോ. കുടിയേറ്റ തൊഴിലാളികളോടുള്ള നമ്മുടെ മനോഭാവമെന്താണ്. അതില് മാറ്റം വരേണ്ടതുണ്ടോ.. ഇതരസംസ്ഥാനക്കാര് ഒഴിവാക്കപ്പെടേണ്ടവരോ ചേര്‍ത്തു നിര്‍ത്തേണ്ടവരോ..? മാതൃഭൂമി ഡോട്ട് കോം അന്വേഷിക്കുന്നു..\nകേരളം, ലോകം, ഇന്ത്യ\nതൊഴില് കുടിയേറ്റത്തിന്റെ ഫലമായി ചുരുങ്ങിയ സമയം കൊണ്ട് പുരോഗതി കൈവരിച്ച സംസ്ഥാനമാണ് കേരളം. ആദ്യകാലത്ത് കുടിയേറ്റം ഗള്‍ഫ് നാടുകളിലേക്ക് ഒതുങ്ങിയിരുന്നെങ്കില് പിന്നീടത് അമേരിക്കയും യൂറോപ്പും എന്തിന് ആഫ്രിക്കന് രാജ്യങ്ങളിലേക്കും വരെ വ്യാപിച്ചു. തൊഴിലിന് വേണ്ടി മാത്രമല്ല ഉന്നത വിദ്യാഭ്യാസത്തിനായും മലയാളി യുവാക്കള് ഇന്ന് ലോകത്തിന്റെ വിവിധ ഭാഗങ്ങളിലേക്ക് ചേക്കേറുന്നു. പിന്നീട് അവിടെതന്നെ സ്ഥിരതാമസമാക്കുന്നു. ബന്ധുക്കളെയും സുഹൃത്തുക്കളെയും അങ്ങാട്ടെത്തിക്കുന്നു. കേരളത്തില് ജനിച്ച് കൗമാരത്തിന് ശേഷം വിദേശത്ത് വാസമുറപ്പിക്കുന്നവരുടെ എണ്ണം ഇന്ന് അത്ര ചെറുതല്ല. അവര് നമ്മുടെ സമ്പദ് വ്യവസ്ഥയ്ക്ക് നല്‍കുന്ന സംഭാവനകളും. പ്രൊഫഷണല് വിദ്യാഭ്യാസത്തിനു ശേഷം വിദേശത്തേക്ക് കുടിയേറുന്നവരുടെ എണ്ണം ഒരുതരത്തില് ആശങ്കയുണര്‍ത്തും വിധം അധികമാണ്. തൊഴിലും വിദ്യാഭ്യാസവുമുള്‍പ്പെടെയുള്ള ആവശ്യങ്ങള്‍ക്കായി മറ്റു നാടുകളിലേക്കുള്ള കുടിയേറ്റത്തില് കുറവൊന്നും കാണാത്ത മലയാളിക്ക് പക്ഷേ, കേരളത്തിലെത്തുന്ന ഇതരസംസ്ഥാന തൊഴിലാളികളോടുള്ള മലയാളിയുടെ മനോഭാവം ഒട്ടും തന്നെ ആശാസ്യമല്ല എന്നതാണ് വസ്തുത. അതേസമയം, കുടിയേറ്റക്കാരോടുള്ള മലയാളിയുടെ മനോഭാവം ഒറ്റപ്പെട്ടതല്ലെന്ന് സാമൂഹ്യശാസ്ത്ര വിദഗ്ധര് ചൂണ്ടിക്കാണിക്കുന്നു. ഇന്ത്യക്കകത്തും പുറത്തും മുമ്പും ഇപ്പോഴും പ്രാദേശികവാദം നിലനില്‍ക്കുന്നുണ്ട് എന്നതാണ് വസ്തുത. അറുപതുകളില് ശിവ് സേന എന്ന പാര്‍ട്ടിയ്ക്ക് ബാല് താക്കറെ ജന്‍മം നല്‍കിയതു തന്നെ ദക്ഷിണേന്ത്യക്കാരെ മഹാരാഷ്ട്രയില് നിന്ന് തുരത്താനായിരുന്നു. തമിഴ്നാടും മണ്ണിന്റെ മക്കള് വാദം മലയാളികള്‍ക്ക് എതിരെ ഉള്‍പ്പെടെ പല ഘട്ടങ്ങളിലും ഉയര്‍ത്തിയിട്ടുണ്ട്. ഓസ്ട്രേലിയയിലെ ഇന്ത്യക്കാര്‍ക്ക് എതിരായ വംശീയാക്രമണങ്ങളും ഗള്‍ഫ് നാടുകളിലെ നിതാഖതും ട്രംപിന്റെ വിസാ നിയന്ത്രണവും ബ്രക്സിറ്റുമെല്ലാം പ്രാദേശിക വാദത്തിന്റെ വിവിധ രൂപങ്ങളാണ്. സിറിയയും പലസ്തീനും നേപ്പാളും ഉള്‍പ്പെടെയുള്ള രാജ്യങ്ങളില് നിന്നും പലായനം ചെയ്യുന്നവരുടെ അവസ്ഥയാണെങ്കില് പറയാനുമില്ല.\nയുഎന് 2017ല് പുറത്തിറക്കിയ ഇന്റര്‍നാഷണല് മൈഗ്രേഷന് റിപ്പോര്‍ട്ട് പ്രകാരം ലോക ജനസംഖ്യയുടെ 3.3% ആളുകളാണ് കുടിയേറ്റക്കാരായുള്ളത്. നിലവില് 24.4 കോടി ആളുകളാണ് കുടിയേറ്റക്കാരായുള്ളത്. റിപ്പോര്‍ട്ട പ്രകാരം ഏറ്റവും കൂടുതല് ആളുകള് കുടിയേറുന്ന രാജ്യമാണ് ഇന്ത്യ. കുടിയേറ്റക്കാരുടെ ലക്ഷ്യസ്ഥാനങ്ങളില് 12-ാം സ്ഥാനത്തുമുണ്ട് രാജ്യം. ലോകത്തെ കുടിയേറ്റക്കാരില് പകുതിയും ഇന്ത്യ, ചൈന, അഫ്ഗാനിസ്ഥാന്, ബംഗ്ലാദേശ്, പാകിസ്താന് എന്നീ ദക്ഷിണേഷ്യന് രാജ്യങ്ങളില് നിന്നാണെന്നും റിപ്പോര്‍ട്ട് പറയുന്നു. ആഭ്യന്തര കുടിയേറ്റവും ദക്ഷിണേഷ്യല് രാജ്യങ്ങളില് വന്‍തോതില് കൂടിയിട്ടുണ്ടെന്നും ഇന്ത്യ ഇതിന് ഏറ്റവും മികച്ച ഉദാഹരണമാണെന്നും റിപ്പോര്‍ട്ട് ചൂണ്ടിക്കാണിക്കുന്നു. സമ്പദ് വ്യവസ്ഥയുടെ സുസ്ഥിര വികസനത്തിന് കുടിയേറ്റം ആവശ്യമാണെന്നും എന്നാല്, പലപ്പോഴും സമൂഹത്തിലെ ഏറ്റവും ദുര്‍ബലമായ വിഭാഗമായാണ് ഇവര് കാണപ്പെടുന്നതെന്നും യുഎന് റിപ്പോര്‍ട്ടില് പറയുന്നുണ്ട്.\n'കുടിയേറ്റക്കാരെ എല്ലാക്കാലത്തും അതത് നാടുകളിലുള്ളവര് രണ്ടാംതരക്കാരായാണ് കാണുന്നത്. സമ്പദ് വ്യവസ്ഥ ശക്തമായിരിക്കുമ്പോള് കുറ്റകൃത്യങ്ങളും മറ്റുമായിരിക്കും ഇവര്‍ക്ക് മേല് ആരോപിക്കപ്പെടുക. സമ്പദ് വ്യവസ്ഥ ദുര്‍ബലമാകുമ്പോള് കുടിയേറ്റക്കാര് തൊഴിലവസരങ്ങള് കവര്‍ന്നെടുക്കുന്നവരാകുന്നു' -മൂന്ന് പതിറ്റാണ്ടിലേറെയായി പ്രവാസ ജീവിതം നയിക്കുന്ന യുഎന് ദുരന്ത ലഘൂകര വിഭാഗം മേധാവിയായ മുരളി തുമ്മാരുകുടി പറയുന്നു. 'എന്നാല് ഇത് ശരിയല്ലെന്ന് ശാസ്ത്രീയമായി തന്നെ തെളിയിക്കപ്പെട്ടിട്ടുണ്ട്. കുടിയേറ്റം കുടിയേറുന്നവര്‍ക്കും കുടിയേറപ്പെടുന്ന നാടുകള്‍ക്കും ഒരുപോലെ ഗുണകരമാണെന്നതാണ് വാസ്തവം. കുടിയേറ്റത്തിന് തടയിടാന് ശ്രമിച്ചിട്ടുള്ള രാജ്യങ്ങള്‍ക്കൊക്കെ അത് പിന്നീട് തിരുത്തേണ്ടി വന്നിട്ടുണ്ട്. ഇപ്പോള് അതിന് ശ്രമിക്കുന്നവര്‍ക്കും ഭാവിയില് തങ്ങളുടെ നയം പിന്‍വലിക്കേണ്ടിവരും' -അദ്ദേഹം കൂട്ടിച്ചേര്‍ത്തു.\nകേരളത്തിലേക്കുള്ള കുടിയേറ്റം 2013ലെ കേരള സര്‍ക്കാരിന്റെ പഠനമനുസരിച്ച് സംസ്ഥാനത്ത് 25 ലക്ഷം ഇതരസംസ്ഥാന തൊഴിലാളികള് ഉണ്ടെന്നാണ് കണക്ക്. എന്നാല്, കേരളത്തില് ഇപ്പോള് 35 മുതല് 50 ലക്ഷം വരെ ഇതരസംസ്ഥാനക്കാര് ഉണ്ടാകാമെന്നാണ് അനൗദ്യോഗിക കണക്കുകള് പറയുന്നത്. അതായത് കേരളത്തിലെ ജനസംഖ്യയുടെ 10 മുതല് 14 ശതമാനം വരെ! ഇന്ത്യയുടെ വിവിധ ഭാഗങ്ങളില് നിന്നും കേരളത്തിലേക്കുള്ള കുടിയേറ്റത്തിന് അകത്തുനിന്നും പുറത്തുനിന്നുമുള്ള കാരണങ്ങളുണ്ട്. കേരളത്തിലെ മികച്ച തൊഴില്-സാമൂഹിക അന്തരീക്ഷങ്ങള്‍ക്കൊപ്പം രാജ്യത്തിന്റെ മറ്റു ഭാഗങ്ങളിലെ പിന്നോക്കാവസ്ഥയും കുടിയേറ്റത്തിന്റെ തോത് വര്‍ധിപ്പിക്കുന്നു.\nമെച്ചപ്പെട്ട വേതനം, നല്ല തൊഴില് സാഹചര്യം, കൂടുതല് തൊഴിലവസരങ്ങള്, സമാധാനപരമയ സാമൂഹ്യാന്തരീക്ഷം എന്നിവയാണ് കേരളത്തിലേക്ക് ഇതരസംസ്ഥാനക്കാരെ ആകര്‍ഷിക്കുന്ന പ്രധാന ഘടകങ്ങള്. കാര്‍ഷികവൃത്തിയുടെ തകര്‍ച്ച, വേതനക്കുറവ്, തൊഴിലില്ലായ്മ, വരള്‍ച്ച, വെള്ളപ്പൊക്കം തുടങ്ങി വര്‍ഗീയ കലാപങ്ങള് വരെ രാജ്യത്തിന്റെ വിവിധ ഭാഗങ്ങളില് നിന്നുള്ളവരെ കേരളത്തിലേക്ക് ചേക്കേറാന് പ്രേരിപ്പിക്കുന്നു. കേരളത്തില് എത്തുന്നവര് കൂടുതല് പേരെ ഇങ്ങോട്ടെത്തിക്കുന്നു. സ്‌കൂളില് തോറ്റതിന്റെ പേരില് നാട്ടില് നില്‍ക്കാന് മടിയായതിനാല് വന്നവരും കൂടുതല് പണം സമ്പാദിച്ച് ഇഷ്ടാനുസരണം ജീവിക്കാമെന്ന ആഗ്രഹത്താല് എത്തിയവരെയൃം മാതൃഭൂമി ഡോട്ട് കോം നടത്തിയ അന്വേഷണത്തില് കാണാന് കഴിഞ്ഞു. എന്നാല്, മറ്റുള്ളവരെ അപേക്ഷിച്ച് ഒഴുക്കിനൊപ്പം എത്തുന്ന ഇക്കൂട്ടര് തുലോം തുച്ഛമാണ്.\nഅവിദഗ്ധരും അതിവിദഗ്ധരും പ്രധാനമായും ഉത്തര്‍പ്രദേശ്, ബിഹാര്, പശ്ചിമ ബെംഗാള്, അസം, ഛാര്‍ഖണ്ഡ്, ഒഡിഷ, തമിഴ്നാട്, കര്‍ണാടക എന്നിവിടങ്ങളില് നിന്നാണ് കേരളത്തിലേക്ക് തൊഴിലാളികള് എത്തുന്നത്. ബംഗ്ലാദേശ്, നേപ്പാള് എന്നീ രാജ്യങ്ങളില് നിന്നും കേരളത്തിലേക്ക് കാര്യമായ തൊഴില് കുടിയേറ്റം നടക്കുന്നുണ്ട്. ഇവര് കെട്ടിടനിര്‍മാണം, തോട്ടപ്പണി, പ്ലൈവുഡ്, ക്വാറി, സ്റ്റീല്, ഹോട്ടല് മേഖലകള്, മത്സ്യബന്ധനം, മത്സ്യ സംസ്‌കരണം, ഫര്‍ണിച്ചര് നിര്‍മാണം തുടങ്ങി ബ്യൂട്ടീപാര്‍ലറുകളില് വരെ തൊഴിലെടുക്കുന്നു. എന്നാല്, കെട്ടിടനിര്‍മാണവും മത്സ്യബന്ധനവും തോട്ടപ്പണിയും ഫാക്ടറികളിലെ േജാലികളും ഉള്‍പ്പെടെ അവിദഗ്ധ മേഖലകളിലെ തൊഴിലുകളാണ് ഭൂരിപക്ഷം പേരും ചെയ്യുന്നത്. കേരളത്തില് ഏറ്റവും കൂടുതല് അവസരങ്ങളുള്ളതും ഈ മേഖലകളില് തന്നെ.\nചെയ്യുന്ന ജോലിയില് അഗ്രഗണ്യരായവരും ഗതികേടുകൊണ്ട് എന്തുജോലിയും ചെയ്യാന് തയാറായവരെയും കേരളത്തിലെ ഇതരസംസ്ഥാന തൊഴിലാളികള്‍ക്കിടയില് കാണാം. ഉദാഹരണത്തിന് മത്സ്യബന്ധന മേഖലയില് ഇന്ന് കേരളത്തില് തൊഴിലെടുക്കുന്നവരില് ബഹുഭൂരിപക്ഷവും അന്യസംസ്ഥാനക്കാരാണ്. തമിഴ്നാട്ടിലെ കന്യാകുമാരി, രാമേശ്വരം, തൂത്തുക്കുടി തുടങ്ങിയ ജില്ലകളില് നിന്നുള്ള പരമ്പരാഗത മത്സ്യത്തൊഴിലാളികളാണ് കേരളത്തില് നിന്നും മത്സ്യബന്ധനത്തിന് പോകുന്നത്. ഓഖി ചുഴലിക്കാറ്റുണ്ടായപ്പോള് കടലില് കുടുങ്ങിയവരിലേറെയും തമിഴ്നാട്ടുകാരായത് ഇതുകൊണ്ടുതന്നെ. എറണാകുളത്തെ തോപ്പുംപടി ഹാര്‍ബറില് നിന്നുമാത്രം രണ്ടായിരത്തിലേറെ പേരാണ് ചുഴലിക്കാറ്റുണ്ടായപ്പോള് കടലിലുണ്ടായിരുന്നത്. ഇതില് ബഹുഭൂരിപക്ഷവും തമിഴ്നാട്ടുകാരായിരുന്നു. പരമ്പരാഗത മത്സ്യത്തൊഴിലാളികളായ ഇവര്‍ക്കൊപ്പം അസം പോലെ കടലുമായി യാതൊരു ബന്ധവുമില്ലാത്ത മലയോര മേഖലയില് നിന്നുള്ളവരും കടലില് പോകുന്നു എന്നത് വിരോധാഭാസമായി തോന്നാം.\nയുപിയിലെ സഹാരണ്‍പുരില് നിന്നെത്തിയ മരപ്പണിക്കാരും സമാനമായ അവസ്ഥയിലാണ്. മരഉരുപ്പടികള്‍ക്ക് ഇന്ത്യയില് തന്നെ പേരുകേട്ട സ്ഥലമാണ് സഹാരണ്‍പുര്. മുഗള് കാലഘട്ടത്തില് തന്നെ സഹാരണ്‍പുരിലെ മരപ്പണിക്കാര് കൊത്തുപണികള്‍ക്ക് പ്രസിദ്ധരായിരുന്നു. അവരുടെ പിന്‍തലമുറക്കാര് ഇന്ന് ഉപജീവനത്തിനായി കൂട്ടത്തോടെ കേരളത്തിലെത്തുന്നു. എറണാകുളത്ത് കോതമംഗലത്തിനടുത്തെ നെല്ലിക്കുഴി എന്ന സ്ഥലം ഇന്നൊരു കൊച്ചു സഹാരണ്‍പുരായി രൂപപ്പെട്ടിരിക്കുന്നു. ഇവിടത്തെ ഫര്‍ണിച്ചറുകള്‍ക്ക് വലിയ ഡിമാന്‍ഡാണുള്ളത്. മൂന്നോ നാലോ കിലോമീറ്ററുകള്‍ക്കുള്ളില് ഇവിടെ മുപ്പതോ നാല്‍പതോ ഫര്‍ണിച്ചര് നിര്‍മാണ-വില്‍പനശാലകളാണുള്ളത്. ഇവിടത്തെ ഒരു നിര്‍മാണശാലയില് കണ്ട 12 തൊഴിലാളികളില് ഏഴു പേരും സഹാരണ്‍പുര് സ്വദേശികളായിരുന്നു. തങ്ങളുടെ പൂര്‍വികരും ഇതേ ജോലി ചെയ്തിരുന്നവരാണെന്ന് അവരില് പലരും സാക്ഷ്യപ്പെടുത്തുന്നു. മരത്തില് സങ്കീര്‍ണമായ കൊത്തുപണികള് ചെയ്യുന്ന തങ്ങള്‍ക്ക് ഇവിടത്തെ ഫര്‍ണിച്ചര് നിര്‍മാണം കുട്ടിക്കളിയാണെന്ന് പറയുന്നു നാലു വര്‍ഷമായി നെല്ലിക്കുഴിയില് ജോലി ചെയ്യുന്ന മുഹമ്മദ് അക്രം.\nഇന്ത്യയിലെ തന്നെ ഏറ്റവും പിന്നോക്കാവസ്ഥയില് നില്‍ക്കുന്ന മേഖലകളില് നിന്നാണ് കേരളത്തിലേക്ക് വന്‍തോതില് കുടിയേറ്റമുണ്ടാകുന്നതെന്ന് കൊച്ചി ആസ്ഥാനമായി പ്രവര്‍ത്തിക്കുന്ന സെന്റര് ഫോര് മൈഗ്രേഷന് ആന്‍ഡ് ഇന്‍ക്ലൂസീവ് ഡെവലപ്പ്മെന്റ് (CMID) അടുത്തിടെ പുറത്തുവിട്ട പഠനം പറയുന്നു. കുടിയേറ്റക്കാരില് വലിയൊരു ശതമാനം പട്ടിക ജാതി, പട്ടിക വര്‍ഗക്കാരാണെന്നാണ് പഠനത്തില് വെളിവായിരിക്കുന്നത്.\n'ഇന്ത്യയിലെ 25 സംസ്ഥാനങ്ങളില് നിന്നായി 194 ജില്ലകളില് നിന്ന് കേരളത്തിലേക്ക് തൊഴിലാളികള് എത്തിയിട്ടുണ്ട്. ഇതില് ആദിവാസികളും പട്ടികജാതിയില് പെട്ടവരുമാണ് വലിയൊരു വിഭാഗവും. പിന്നാക്ക സമുദായക്കാരായ മുസ്ലിംകളും കുറവല്ല' - പഠനം നടത്തിയ ഡിഎംഐജി എക്സിക്യൂട്ടീവ് ഡയറക്ടര് ഡോ. ബിനോയ് പീറ്റര് പറയുന്നു. ഡോ. ബിനോയിയും ഡോ. വിഷ്ണു നരേന്ദ്രനും ചേര്‍ന്നാണ് പഠനം നടത്തിയത്.\n'കേരളത്തിലേക്ക് ആളുകള് എത്തുന്ന 194 ജില്ലകളില് 33 എണ്ണം ഇന്ത്യയില് ഏറ്റവും കൂടുതല് ഷെഡ്യൂള്‍ഡ് ട്രൈബ് (Scheduled Tribes) ഉള്ള 100 ജില്ലകളില് പെടുന്നതാണ്. ഇതില് 21 എണ്ണത്തില് ഇവരുടെ അനുപാതം 50 മുതല് 98 ശതമാനം വരെയാണ്. കൂടാതെ, 2011ലെ സെന്‍സസ് പ്രകാരം ഇന്ത്യയില് ഏറ്റവും കൂടുതല് ഷെഡ്യൂള്‍ഡ് കാസ്റ്റ് ഉള്ള അഞ്ച് ജില്ലകളില് നാലെണ്ണത്തില് നിന്നും കേരളത്തിലേക്ക് കുടിയേറ്റ ഇടനാഴികള് തന്നെ രൂപപ്പെട്ടിട്ടുണ്ടെന്നാണ് ഞങ്ങള്‍ക്ക് മനസ്സിലാക്കാനായത്'-ഡോ. ബിനോയ് പീറ്റര് വ്യക്തമാക്കി.\nBharam Perum Bhayimar\nബേല്‍പ്പൂരിയുടെ രസക്കൂട്ടില് കല്‍പേഷിന്റെ എ പ്ലസ്\nരണ്ട് കുട്ടികള് ബസ് കയറി മരിച്ച സംഭവം:കുഴല്‍ക്കിണര് കമ്പനിയിലെ 12 പേരെ നാട്ടിലേക്കയച്ചു\nനിയമങ്ങള് മനസ്സിലാകുന്നില്ലെന്ന് മറുനാടന് തൊഴിലാളികള്\nഎന്നും എപ്പോഴും അവൾക്കൊപ്പം\nശബരിമല സ്ത്രീപ്രവേശം കോടതിവിധി അട്ടിമറിക്കുന്ന നിയമനിർമാണം അസാധ്യം\nപുനര് നിര്‍മിക്കേണ്ടത് കേരളത്തെ മൊത്തം


എന്നും ത്രികോണ മത്സരത്തിന് വേദിയാകുന്ന കാസര്‍കോട് ഇത്തവണ പോരാട്ടം പഴയ സഹപ്രവര്‍ത്തകര് തമ്മില്. വനിതയെ ഇറക്കി ബിജെപിയും ബലപരീക്ഷണത്തിനുള്ള തയ്യാറെടുപ്പിലാണ്. രണ്ട് തവണ എല്‍ഡിഎഫ് പിന്തുണയില് മത്സരിച്ച് ഒടുവില് മറുകണ്ടം ചാടിയ എന് എ നെല്ലിക്കുന്ന് യുഡിഎഫ് സ്ഥാനാര്‍ഥിയായി രംഗത്തുവന്നപ്പോള് അവസരവാദ രാഷ്ട്രീയത്തിനില്ലെന്ന പ്രഖ്യാപനവുമായി നാഷണല് യൂത്ത് ലീഗ് നേതാവ് അസീസ് കടപ്പുറം എല്‍ഡിഎഫ് പിന്തുണയോടെ ജനവിധി തേടുന്നു. തദ്ദേശ തെരഞ്ഞെടുപ്പില് ചോര്‍ന്നുപോയ വോട്ട് തിരിച്ച് പിടിക്കാന് കാറഡുക്ക പഞ്ചായത്ത് പ്രസിഡന്റ് ജയലക്ഷ്മി എന് ഭട്ടിനെയാണ് ബിജെപി രംഗത്തിറക്കിയിട്ടുള്ളത്. മൂന്നുപതിറ്റാണ്ട് മണ്ഡലത്തെ പ്രതിനിധീകരിച്ചിട്ടും നഗരത്തിന്റെ കുടിവെള്ള പ്രശ്നംപോലും പരിഹരിക്കാന് കഴിയാത്ത മുസ്ളിംലീഗിനെതിരെ ശക്തമായ പ്രതിഷേധം മണ്ഡലത്തിലുണ്ട്. ഒപ്പം സ്ഥാനാര്‍ഥി നിര്‍ണയത്തിലെ അതൃപ്തിയും യുഡിഎഫിനെ കുഴക്കുന്നു. കാസര്‍കോടിനെ പിടികൂടിയ വികസന മുരടിപ്പിനും വര്‍ഗീയതക്കും തടയിടാന് രാഷ്ട്രീയ മാറ്റം അനിവാര്യമാണെന്നാണ് ജനങ്ങള് വിശ്വസിക്കുന്നത്്. കഴിഞ്ഞ അഞ്ചാണ്ടില് എല്‍ഡിഎഫ് സര്‍ക്കാരിന്റെ നേതൃത്വത്തില് അയല് മണ്ഡലങ്ങളില് വികസന മുന്നേറ്റമുണ്ടായപ്പോള് യുഡിഎഫിന്റെ കഴിവുകേടില് പിന്നിലായ മണ്ഡലത്തിന്റെ തലവിധി ഇത്തവണ തിരുത്തുമെന്ന ദൃഢ നിശ്ചയത്തിലാണ് വോട്ടര്‍മാര്. ഐഎന്‍എല് വിട്ട് ലീഗിലെത്തിയ എന് എ നെല്ലിക്കുന്നിനെ സ്ഥാനാര്‍ഥിയായി അംഗീകരിക്കാന് ലീഗ് അണികള് ഇതുവരെ തയ്യാറായിട്ടില്ല. കഴിഞ്ഞ തെരഞ്ഞെടുപ്പുകളില് ലീഗിന്റെ കൊള്ളരുതായ്മകളും വികസന മുരടിപ്പും പ്രസംഗിച്ച് നടന്ന നെല്ലിക്കുന്നിന് ഇപ്പോള് മുമ്പ് പറഞ്ഞതൊക്കയും വിഴുങ്ങേണ്ടി വരും. ലീഗ് ശക്തി കേന്ദ്രമെന്ന് അറിയപ്പെടുന്ന ചെര്‍ക്കളയില് സ്ഥാനാര്‍ഥിക്കെതിരെ കുഞ്ഞാലിക്കുട്ടിയുടെ കോലം കത്തിച്ചായിരുന്നു അണികളുടെ പ്രതിഷേധം. ഐഎന്‍എല് ജില്ലാ ജനറല് സെക്രട്ടറി അസീസ് കടപ്പുറം (46) യുവത്വത്തിന്റെ പ്രസരിപ്പുമായാണ് മത്സര രംഗത്തുള്ളത്. അധികാരം മോഹിച്ച് ചില നേതാക്കള് യുഡിഎഫുമായി ചങ്ങാത്തം കൂടിയപ്പോള് തങ്ങളുടെ നേതാവ് ഇബ്രാഹിം സുലൈമാന് സേട്ട് കാണിച്ച ആദര്‍ശമാണ് മുഖ്യമെന്ന് പ്രഖ്യാപിച്ച് ഇടതുപക്ഷ രാഷ്ട്രീയത്തിനൊപ്പം നിന്ന അസീസിന് അണികളുടെ ശക്തമായ പിന്‍ബലമുണ്ട്. എന്‍വൈഎല് സംസ്ഥാന ട്രഷറര് കൂടിയായ അസീസ് നാട്ടിലെ വിവിധ സാംസ്കാരിക സംഘടനകളുടെ ഭാരവാഹിത്വം വഹിക്കുന്നു. ഏരിയാല് ജമാഅത്ത് കമ്മിറ്റി വൈസ്പ്രസിഡന്റാണ്. മൊഗ്രാല് പഞ്ചായത്ത് മുന് വൈസ് പ്രസിഡന്റ് കെ കെ അബ്ബാസിന്റെയും മുന് പഞ്ചായത്തംഗം ആയിഷയുടെയും മകനായ അസീസ് പതിറ്റാണ്ടുകളായി കാസര്‍കോടിന്റെ സാമൂഹ്യ- പൊതുപ്രവര്‍ത്തന രംഗത്ത് തിളക്കമാര്‍ന്ന മുഖമാണ്. ഭാര്യ: ഖൈറുന്നിസ. മക്കള്: അജ്മലാ ഫര്‍ഹത്ത്, അന്‍സാഫ്, അഫ്സര്. എംഎസ്എഫിലൂടെ രാഷ്ട്രീയ പ്രവര്‍ത്തനം തുടങ്ങിയ എന് എ നെല്ലിക്കുന്ന് (57) ഐഎന്‍എല് സംസ്ഥാന ട്രഷററും ജില്ലാ ജനറല് സെക്രട്ടറിയുമായിരുന്നു. ഒരുമാസം മുമ്പ് ലീഗില് ചേര്‍ന്നു. ബിരുദധാരിയാണ്. കേരളത്തില് അക്കൌണ്ട് തുറക്കാന് കാലങ്ങളായി കിണഞ്ഞ് ശ്രമിക്കുന്ന ബിജെപി കണ്ണുനട്ടിരിക്കുന്ന മണ്ഡലമാണ് കാസര്‍കോട്. സ്ഥാനാര്‍ഥി ജയലക്ഷ്മി എന് ഭട്ട് (53) ബിജെപി ജില്ലാ പ്രസിഡന്റ് നാരായണ ഭട്ടിന്റെ ഭാര്യയാണ്. കാറഡുക്ക പഞ്ചായത്ത് പ്രസിഡന്റാണ് ഇവര്. പൊളിറ്റിക്കല് സയന്‍സില് ബിരുദാനന്തര ബിരുദധാരിയാണ്.കേരളത്തിൻറെ വടക്കെ അറ്റത്ത് മഞ്ചേശ്വരത്തിനു ശേഷം സ്ഥിതി ചെയ്യുന്ന രണ്ടാമത്തെ നിയമസഭാ മണ്ഡലമാണ് കാസർഗോഡ്. കാസർഗോഡ് താലൂക്കിൽ സ്ഥിതി ചെയ്യുന്ന ഈ മണ്ഡലത്തിൽ ഒരു മുനിസിപ്പാലിറ്റിയും മൂന്ന് പഞ്ചായത്തുകളും ആറു ഗ്രാമപഞ്ചായത്തുകളും ഉള്‍പ്പെടുന്നു . കാസർഗോഡ് മുനിസിപ്പാലറ്റിയും, ബദിയടുക്ക, കുംബഡാജെ, ബേലൂർ, ചെങ്കള, കാറഡുക്ക, മുളിയാർ, മൊഗ്രാൽ പുത്തൂർ, മധൂർ എന്നീ ഗ്രാമപഞ്ചായത്തുകളുമാണിവ.


ജ്ഞാനരൂപനായ വിദ്യാധിരാജൻ | Chattambi Swamikal\nAug 23, 2016, 11:17 PM IST\n# ഡോ. എ.എം. ഉണ്ണികൃഷ്ണൻ\nലോകം ദർശിച്ച അത്യസാധാരണനായ മഹർഷീശ്വരനാണ് ചട്ടമ്പിസ്വാമികൾ. വേഷത്തിലോ ഭാവത്തിലോ യാതൊരു അസാധാരണത്വവുമില്ല. ഇരിപ്പിലും നടപ്പിലും നാട്ടിൻപുറത്തുകാരൻ. കൊട്ടാരത്തിലും കുടിലിലുമുള്ളവരോട് സമഭാവന. ഉറുമ്പുമുതൽ ഇങ്ങോട്ടുള്ള സകലജീവികളുമായും ഹൃദയസംവാദം. സർവത്തിലും അപാരമായ കാരുണ്യവായ്പ്. പ്രപഞ്ചാത്മാവുമായി ഐക്യപ്പെട്ടതുനിമിത്തമുള്ള ഏകത്വബോധം. അഖണ്ഡസച്ചിദാനന്ദഘനാനുഭൂതിധന്യത.\nജ്ഞാനസ്വരൂപനായ, വിദ്യാധിരാജനായ ഈ പരമാചാര്യന്റെ ശിഷ്യസഞ്ചയം അതിവിപുലം. പ്രത്യക്ഷമായ തീർഥപാദസമ്പ്രദായത്തിനപ്പുറവും അതിന്റെ വിശാലത. കേരളത്തിൽ ഗൃഹസ്ഥശിഷ്യരുടെ ഇത്രവലിയ പരമ്പര മറ്റേതെങ്കിലും ഗുരുവര്യനുള്ളതായി അറിയാൻകഴിയില്ല.\nവീടും നാടും വെടിഞ്ഞ്, ലോകഭോഗങ്ങളുടെ വേരറുത്ത്, വീണിടം വിഷ്ണുലോകമായിക്കാണുന്ന സന്ന്യാസികളായ ശിഷ്യരുടെ നിരയെ കവിഞ്ഞുനിൽക്കുന്നു ചട്ടമ്പിസ്വാമികളുടെ ഗൃഹസ്ഥശിഷ്യപരമ്പര. അത് സ്വാമികളുടെ അനുഗ്രഹശക്തിയാൽ തലമുറയിൽനിന്ന് തലമുറയിലേക്ക് നീണ്ടുപോകുന്നു. വീടുപേക്ഷിക്കാതെ, കുടുംബം വെടിയാതെ ലോകത്തിന്റെ നടുവേ ചരിച്ചുകൊണ്ട് എന്നാൽ, അതിൽ പറ്റിനിൽക്കുന്ന മനസ്സിനെ പൂർണമായും അടർത്തിമാറ്റി, സ്വധർമാനുഷ്ഠാനത്തിലൂടെ മുന്നേറുന്ന മുമുക്ഷുക്കളുടെ ഏകാന്തയാത്രകൾ. അവരിൽ പലരും ഇന്നും അപ്രസിദ്ധർ. എങ്കിലും സുകൃതികൾ.\nഎഴുത്തച്ഛനുശേഷം ജടിലമായിത്തീർന്ന ഒരു സമൂഹത്തെ ഉടച്ചുവാർത്ത് ഇളക്കിപ്രതിഷ്ഠിച്ച മറ്റൊരാളെയും നമുക്ക് കാണാൻ കഴിയില്ല. വാക്കിലൂടെയായിരുന്നില്ല, പ്രവൃത്തിയിലൂടെയായിരുന്നു സ്വാമികൾ സകലതും സാധിച്ചത്. ഒരു നിശ്ശബ്ദവിപ്ലവത്തിന്റെ സർവലക്ഷണങ്ങളും ദർശിക്കാനാകുന്നുണ്ട് ചട്ടമ്പിസ്വാമികൾ ആവിഷ്കരിച്ചുഫലിപ്പിച്ച നവോത്ഥാനപ്രവർത്തനങ്ങളിൽ.\nതിരുവനന്തപുരം കണ്ണമൂലയിലെ ഉള്ളൂർക്കോട്ടുഭവനത്തിൽ 1853-ൽ ജനിച്ച സ്വാമികൾക്ക് ഔപചാരികവിദ്യാഭ്യാസം നേടാനുള്ള സാഹചര്യമുണ്ടായില്ല. അത്രയും ദരിദ്രമായിരുന്നു ചുറ്റുപാടുകൾ. എന്നിട്ടും ഈശ്വരാനുഗ്രഹവും ഗുരുലാഭവും അനന്യസാധാരണമായ കഠിനപരിശ്രമവുംകൊണ്ട് അദ്ദേഹം വിദ്യാധിരാജനായി. ശ്രീനാരായണഗുരുവിന്റെ ഭാഷയിൽ പറഞ്ഞാൽ, സർവജ്ഞനും ഋഷിയും ഉത്ക്രാന്തനും സദ്ഗുരുവും പരിപൂർണ കലാനിധിയുമായി. അറിവിന്റെ അവതാരവും പരിപൂർണതയുടെ പര്യായവുമായ ചട്ടമ്പിസ്വാമികൾ സനാതനധർമത്തിന്റെ മൂർത്തീഭാവവുമായിരുന്നു. പ്രപഞ്ചാത്മാവുമായി താദാത്മ്യം പ്രാപിച്ചിരുന്ന അദ്ദേഹത്തിന്റെ ശരീരവും സന്നിധിയും ഇതരപ്രാണികൾക്കെല്ലാം പരമശാന്തി കൈവരിക്കാനുള്ള തപഃസ്ഥാനമായിരുന്നു.\nഅനാചാരങ്ങളെ സദാചാരങ്ങളെന്ന് കരുതിപ്പോന്ന കേരളീയർക്കുമുന്നിൽ സന്മാർഗം തുറന്നുകൊടുക്കുകയാണ് ചട്ടമ്പിസ്വാമികൾ ഒന്നാമത് ചെയ്തത്. പുരോഹിതരുടെ അടിമകളായിരുന്ന അബ്രാഹ്‌മണരെ സ്വാതന്ത്ര്യത്തിലേക്കുനയിക്കുന്ന വിപ്ലവംനടത്താൻ അദ്ദേഹത്തിന് സാധിച്ചു. ആധ്യാത്മികജ്ഞാനം ആഹാരംപോലെ അത്യന്താപേക്ഷിതമാകയാൽ അത് നിഷേധിക്കുന്ന ഏതൊരു ശക്തിയോടും പൊരുതാൻ ഓരോ മനുഷ്യനും ബാധ്യസ്ഥനാണെന്ന് ഉദ്‌ബോധിപ്പിക്കുകയും ചെയ്തു. ഈ അസാധാരണമഹർഷീശ്വരൻതന്നെയാണ് ജാതിവ്യവസ്ഥയുടെ ഉല്ലംഘകനായ ആദ്യത്തെ കേരളീയമഹർഷി.\nകേരളത്തിൽ ആദ്യമായി ആധ്യാത്മിക വിദ്യാഭ്യാസസമ്പ്രദായം നടപ്പാക്കിയ ആചാര്യസത്തമനും ചട്ടമ്പിസ്വാമികൾതന്നെ. ആ ആധ്യാത്മിക വിദ്യാഭ്യാസസമ്പ്രദായമാണ് തീർഥപാദസമ്പ്രദായം. തനിക്ക് ചിന്മുദ്രയുടെ രഹസ്യം പകർന്നുതന്ന ഈ അദ്‌ഭുതമനുഷ്യനെ ഗ്രഹിച്ചിട്ടാണ് സ്വാമി വിവേകാനന്ദൻ ‘Here I metaremarkable man’ എന്ന് രേഖപ്പെടുത്തിയത്.\nആ മഹാനുഭാവൻ 1099 മേടം 23-ന് (1924 മെയ് 5) മഹാസമാധി പ്രാപിച്ചു. ‘മേടം 23-ാം തീയതിയാകട്ടെ, അന്നുഞാൻ നിശ്ചമായി തെക്കോട്ടുവരും’ -ചട്ടമ്പിസ്വാമികളുടെ ഈ പ്രവചനം അക്ഷരംപ്രതി ഫലിച്ചു. കട്ടിലിൽനിന്ന് എഴുന്നേറ്റ് പത്മാസനത്തിലിരുന്ന് കൈകൾ മടിയിൽ കൂട്ടിപ്പിണച്ചുവെച്ചാണ് അദ്ദേഹം സമാധിപൂകിയത്. അനായാസവും അതിദുർലഭവുമായ യോഗിയുടെ മരണം. അതറിഞ്ഞ മഹാകവി ഉള്ളൂർ എസ്. പരമേശ്വരയ്യർ രചിച്ച രണ്ടുശ്ലോകങ്ങൾ ഇങ്ങനെ:\nപോയീ നമുക്കൊരെതിരറ്റ ഗുരുപ്രവീരൻ\nപോയീ ജഗത്തിനൊരു ജംഗമരത്നദീപം\nപോയീ മുമുക്ഷജനതയ്ക്കൊരു മാർഗദർശി\nപ്രത്യങ്മുഖർക്ക് പരിചിത്പര ചിത്‌സ്വരൂപം\nപ്രത്യക്ഷരം പരിപാവനമായി വിളങ്ങും.\n(കാസർകോട് കേന്ദ്രസർവകലാശാലാ മലയാളവിഭാഗം തലവനാണ് ലേഖകൻ)


IPL 2020| ബാംഗ്ലൂരിനെതിരായ വമ്പൻ ജയത്തിന് പഞ്ചാബിന് തുണയായത് അനിൽ കുംബ്ലെയുടെ തന്ത്രവും ർ IPL 2020 Anil Kumble Imprint in KXIP Win over RCB Two legspinners in XI – News18 Malayalam\nപ്ലേയിങ് ഇലവനിൽ രണ്ട് ലെഗ് സ്പിന്നർമാരെയാണ് അനിൽ കുംബ്ലെ ഉൾപ്പെടുത്തിയത്. മുരുകൻ അശ്വിനെയും രവി ബിഷ്ണോയിയെയും.\nLast Updated : September 25, 2020, 11:54 IST\nവ്യാഴാഴ്ച നടന്ന ഐപിഎൽ മത്സരത്തിൽ ബാംഗ്ലൂർ റോയൽ ചലഞ്ചേഴ്സിനെതിരെ വമ്പൻ ജയമാണ് കിങ്സ് ഇലവൻ പഞ്ചാബ് നേടിയത്. 69 പന്തിൽ 139 റൺസെടുത്ത കെഎൽ രാഹുലിന്റെ സൂപ്പർ പ്രകടനമാണ് വിജയത്തിന് ചുക്കാൻ പിടിച്ചത്. എന്നാൽ ഇതിനൊപ്പം പഞ്ചാബ് കോച്ച് അനിൽ കുംബ്ലെയുടെ തന്ത്രവും ഫലം കണ്ടുവെന്നാണ് വിലയിരുത്തേണ്ടത്.\nAlso Read- വിരാട് കോഹ്ലിയുടെ മോശം പ്രകടനം; അനുഷ്കയ്ക്കെതിരെ സെക്സിസ്റ്റ് കമന്റുകൾ\nപ്ലേയിങ് ഇലവനിൽ രണ്ട് ലെഗ് സ്പിന്നർമാരെയാണ് അനിൽ കുംബ്ലെ ഉൾപ്പെടുത്തിയത്. മുരുകൻ അശ്വിനെയും രവി ബിഷ്ണോയിയെയും. തങ്ങളെ വിശ്വസിച്ച കോച്ചിനെ അവർ നിരാശപ്പെടുത്തിയതുമില്ല. ആർസിബിയുടെ പത്ത് വിക്കറ്റുകളിൽ ആറെണ്ണവും ഇരുവരും ചേർന്ന് സ്വന്തമാക്കി. മൂന്നോവറിൽ 21 റൺസ് വഴങ്ങി മൂന്നു വിക്കറ്റുകളാണ് അശ്വിൻ നേടിയത്. ബിഷ്ണോയി ആകട്ടെ നാലോവറിൽ 32 റൺസ് വിട്ടുകൊടുത്ത് അത്രയും വിക്കറ്റുകൾ സ്വന്തം പേരിനൊപ്പം ചേർത്തു.\nAlso Read- കോഹ്ലി വിട്ടുകളഞ്ഞത് രണ്ടുതവണ; റെക്കോർഡുകൾ തിരുത്തിക്കുറിച്ച് രാഹലിന്‍റെ പടയോട്ടം\n206 റൺസിന്റെ വിജയലക്ഷ്യവുമായി ഇറങ്ങിയ കോഹ്ലിപ്പട 17 ഓവറിൽ 109 റൺസിന് എല്ലാവരും പുറത്താവുകയായിരുന്നു. കന്നി കീരിടനേട്ടത്തിനായുള്ള യാത്രയിലാണ് തങ്ങളെന്ന് അടിവരയിടുന്ന പ്രകടനമാണ് പഞ്ചാബ് നടത്തിയത്.\nആദ്യമത്സരത്തിൽ ഡൽഹിയോട് സൂപ്പർ ഓവറിൽ പഞ്ചാബ് തോറ്റിരുന്നു. അന്നത്തെ കളിയിൽ ഓഫ് സ്പിന്നറായ കൃഷ്ണപ്പ ഗൗതമിനെയാണ് രണ്ടാം സ്പിന്നറായി പഞ്ചാബ് ഇറക്കിയത്. നാലോവറിൽ 39 റൺസ് വഴങ്ങിയ കൃഷ്ണപ്പയ്ക്ക് വിക്കറ്റൊന്നും നേടാൻ സാധിച്ചിരുന്നില്ല. ഇതോടെയാണ് ബാംഗ്ലൂരിനെതിരെ രണ്ട് ലെഗ് സ്പിന്നർമാരെ പരീക്ഷിക്കാൻ കുംബ്ലെ തീരുമാനിക്കുന്നത്.\nAlso Read- 'മത്സരത്തിനു പിന്നാലെ ക്രിക്കറ്റ് താരങ്ങളുടെ ഭാര്യമാർ മയക്കുമരുന്ന് ഉപയോഗിച്ചു'; ആരോപണവുമായി നടി ഷെർലിൻ ചോപ്ര\nടി 20 ക്രിക്കറ്റിൽ ലെഗ് സ്പിന്നർമാരെല്ലാവരും പരാജയമാണെന്നാണ് പൊതുവെയുള്ള മിഥ്യാധാരണ. എന്നാൽ അമിത് മിശ്രയുടെ കാര്യം തന്നെ എടുക്കാം. മൂന്ന് ഹാട്രിക്കുകളാണ് ഐപിഎല്ലിൽ ഈ താരം സ്വന്തമാക്കിയിട്ടുള്ളത്. ഡൽഹിക്കായി 92 മത്സരങ്ങളിൽ 97 വിക്കറ്റും ഡെക്കാൻ ചാർജേഴ്സിനായി 28 മത്സരങ്ങളിൽ നിന്ന് 32 വിക്കറ്റുകളും സൺറൈസേഴ്സ് ഹൈദരാബാദിനായി 27 മത്സരങ്ങളിൽ നിന്ന് 28 വിക്കറ്റുകളുമാണ് ഐപിഎല്ലിലെ സൂപ്പർ താരം സ്വന്തമാക്കിയത്.\nകോച്ച് കുംബ്ലെയും ക്യാപ്റ്റൻ രാഹുലും ഒരേ നഗരത്തിൽ (ബെംഗളൂരു) നിന്ന് വരുന്നവരാണ്. ഇരുവരുടെയും മാതൃഭാഷ കന്നഡയും. ഇത് ഇവർ തമ്മിലുള്ള പ്രത്യേക അടുപ്പത്തിനും ഇത് ടീമിന്റെ വിജയത്തിനും സഹായകമാകുന്നുവെന്നാണ് വിലയിരുത്തപ്പെടുന്നത്.\nFirst published: September 25, 2020, 11:54 IST\nIPL 2020IPL 2020 Date and TimeIPL 2020 FixturesIPL 2020 Full ScheduleIPL 2020 MatchIPL 2020 TimingsIPL 2020 VenueKings XI Punjab vs Royal Challengers BangaloreKL RAHULRCB


തലേന്ന് രാത്രി സംഭവസ്ഥലത്ത് എത്തിയതെന്തിന് ? ; ശരണ്യയുടെ കാമുകനെ വിശദമായി ചോദ്യം ചെയ്യും; 'ദുരൂഹത' ന - Samakalika Malayalam\nതലേന്ന് രാത്രി സംഭവസ്ഥലത്ത് എത്തിയതെന്തിന് ? ; ശരണ്യയുടെ കാമുകനെ വിശദമായി ചോദ്യം ചെയ്യും; 'ദുരൂഹത' നീക്കാൻ പൊലീസ്\nBy സമകാലിക മലയാളം ഡെസ്‌ക് | Published: 24th February 2020 09:17 AM |\nLast Updated: 24th February 2020 09:17 AM | A+A A- |\nകണ്ണൂർ : കണ്ണൂർ തയ്യിലിൽ ഒന്നര വയസ്സുകാരൻ വിയാനെ കൊലപ്പെടുത്തിയ കേസിൽ പ്രതിയായ അമ്മ ശരണ്യയുടെ കാമുകനെ വിശദമായി ചോദ്യം ചെയ്യാനുറച്ച് പൊലീസ്. ചോദ്യം ചെയ്യലിനു പൊലീസിനു മുൻപിൽ ഹാജരാകണമെന്ന് ആവശ്യപ്പെട്ടിരുന്നെങ്കിലും കഴിഞ്ഞദിവസം ഇയാൾ ഹാജരായില്ല. സ്ഥലത്തില്ല എന്നാണ് ഇയാൾ മറുപടി നൽകിയത്. തുടർന്ന് വലിയന്നൂർ സ്വദേശിയായ ഇയാളോട് ഇന്ന് ചോദ്യം ചെയ്യലിന് ഹാജരാകാൻ ആവശ്യപ്പെട്ട് സിറ്റി പൊലീസ് വീണ്ടും നോട്ടിസ് നൽകിയിട്ടുണ്ട്.\nവിയാനെ കൊലപ്പെടുത്തുന്നതിന്റെ തലേദിവസം രാത്രി വലിയന്നൂർ സ്വദേശിയായ കാമുകൻ സംഭവ സ്ഥലത്തുണ്ടായിരുന്നതായി ദൃക്സാക്ഷി\nപൊലീസിന് മൊഴി നൽകിയിട്ടുണ്ട്. ‘ശരണ്യയുടെ വീടിനു പിന്നിലെ റോഡിൽ ബൈക്കിൽ ഇയാളെ കണ്ടിരുന്നു. റോഡിൽ നിൽക്കുന്നത് എന്താണെന്നു ചോദിച്ചപ്പോൾ മെയിൻ റോഡിൽ പൊലീസ് പരിശോധനയുണ്ട്, മദ്യപിച്ചതിനാൽ അതുവഴി പോകാനാവില്ല, അതുകൊണ്ടു മാറി നിൽക്കുന്നു എന്നാണു പറഞ്ഞത്. പൊലീസ് പോയി എന്നു പറഞ്ഞ് അൽപസമയം കഴിഞ്ഞ് ഇയാൾ ഇവിടെ നിന്നു പോയി’– എന്ന് നാട്ടുകാരിലൊരാൾ സിറ്റി പൊലീസിന് നൽകിയ മൊഴിയിൽ വ്യക്തമാക്കി.\nഈ മൊഴിയുടെ അടിസ്ഥാനത്തിൽ പൊലീസ് പ്രദേശത്തെ സിസിടിവി ദൃശ്യങ്ങൾ പരിശോധിച്ചിരുന്നു. ഈ ദൃശ്യങ്ങളിൽ ഇയാൾ ബൈക്കിൽ കടന്നു പോകുന്നതായി സ്ഥിരീകരിച്ചിട്ടുണ്ട്. കുഞ്ഞിനെ കൊലപ്പെടുത്താൻ ശരണ്യയെ കാമുകൻ പ്രേരിപ്പിച്ചിരുന്നോ എന്ന കാര്യം വിശദമായി അന്വേഷിച്ചുവരികയാണ്. ഇതിന്റെ ഭാഗമായി ഇവരുടെ കൂടുതൽ മൊബൈൽ സംഭാഷണങ്ങൾ അടക്കമുള്ള വിവരങ്ങൾ പൊലീസ് പരിശോധിച്ചു വരികയാണ്.\nഅതിനിടെ, വിയാനെ കൊലപ്പെടുത്തിയ സംഭവത്തിൽ കുഞ്ഞിന്റെ ശരീരത്തിലെ മുറിവുകൾ സ്ഥിരീകരിക്കാൻ ഫൊറൻസിക് സംഘം കടൽത്തീരത്തെ പാറക്കൂട്ടം സന്ദർശിച്ചു. കേസിൽ അറസ്റ്റിലായ കുഞ്ഞിന്റെ അമ്മ ശരണ്യയുടെ മൊഴിയും കുഞ്ഞിന്റെ ശരീരത്തിലെ മുറിവുകളും തമ്മിൽ പൊരുത്തപ്പെടുന്നുണ്ടോ എന്നു സ്ഥിരീകരിക്കാനായിരുന്നു സന്ദർശനം. തലയിൽ ഉണ്ടായ മുറിവാണ് മരണകാരണമെന്നു പോസ്റ്റ്മോർട്ടം റിപ്പോർട്ടിൽ സൂചിപ്പിച്ചിരുന്നു. പാറക്കെട്ടിലേക്കു ശക്തിയായി വലിച്ചെറിഞ്ഞാൽ ഇത്തരത്തിൽ മുറിവുകൾ ഉണ്ടാകാമെന്നു സംഘം പൊലീസിനെ ധരിപ്പിച്ചു.\nപാറക്കൂട്ടത്തിലേക്ക് എറിഞ്ഞപ്പോൾ പരുക്കേറ്റു കുഞ്ഞ് കരയുകയും പിന്നീട് അവിടെ നിന്നെടുത്തു കടലിലേക്ക് എറിയുകയും ചെയ്തു എന്നാണ് ശരണ്യയുടെ മൊഴി. കുഞ്ഞിന്റെ ശരീരത്തിലെ കടൽവെള്ളത്തിന്റെ സാന്നിധ്യം ഇതിനു തെളിവായി സംഘം ചൂണ്ടിക്കാട്ടുന്നു. പരിയാരം ഗവ. മെഡിക്കൽ കോളജിലെ മുൻ ഫൊറൻസിക് സർജൻ ഡോ. ഗോപാലകൃഷ്ണ പിള്ള, അസോ. പ്രഫസർ ഡോ. ഹേമന്ദ് എന്നിവരാണു പരിശോധന നടത്തിയത്. റിമാൻഡിൽ കഴിയുന്ന ശരണ്യയെ കസ്റ്റഡിയിൽ ലഭിക്കാൻ പൊലീസ് അപേക്ഷ നൽകും.\nശരണ്യ കാമുകൻ വിയാന് കൊലപാതകം സിറ്റി പൊലീസ് നോട്ടിസ്


Rai lekshmi's bold interview | കഥാപാത്രത്തിനായി എന്തും ചെയ്യാൻ തയ്യാറെന്ന് റായ്‌ലക്ഷ്മി; നഗ്നയാവാൻ പറഞ്ഞാൽ നഗ്നയാവണം; ഇല്ലെങ്കിൽ ആ കഥാപാത്രം ചെയ്യുന്ന കാര്യങ്ങളിൽ പ്രേക്ഷകർക്ക് വിശ്വാസ്യത തോന്നില്ല; അഭിനേതാക്കളുടെ ജോലിയാണ് കഥാപാത്രത്തെ അവതരിപ്പിക്കുക എന്നത്; ആരും അവരുടെ വ്യക്തിജീവിതമല്ല സ്‌ക്രീനിൽ അവതരിപ്പിക്കുന്നതെന്നും റായ് ലക്ഷ്മി; നുമ്മ കാത്തിരുന്ന നടി ഇതാ എന്ന് പ്രേക്ഷകരും - MarunadanMalayalee.com\nNovember 23, 201704:32 PM IST Permalink\nറായ് ലക്ഷ്മി അഥവാ ലക്ഷ്മി റായ് ഇപ്പോൾ വൻ തിരക്കിലാണ്. ബോളിവുഡിൽ അരങ്ങേറിയ ആദ്യ ചിത്രം ജൂലി2നാളെ (നവംബർ 24) റിലീസ് ചെയ്യുകയാണ്. ഒരു ചൂടൻ വേഷത്തിൽ അരങ്ങേറ്റം കുറിച്ച ശേഷം അത് എങ്ങിനെ പ്രേക്ഷകർ സ്വീകരിക്കുന്ന് എന്ന ചങ്കിടിപ്പിലാണ് താരം. അതേസമയം നേഹ ധൂപിയ അവതരിപ്പിച്ച വേഷത്തിൽ അല്പവസ്ത്രമണിഞ്ഞെത്തുന്ന റായ് ലക്ഷ്മിക്കായി അതേ ചങ്കിടിപ്പോടെ കാത്തിരിക്കുകയാണ് ആരാധകർ\nചിത്രത്തിന്റെ ട്രെയിലറുകളും പോസ്റ്ററുകളും കണ്ട് ത്രസിച്ചവരാണ് നാളുകളായി ഈ കാത്തിരിപ്പു തുടരുന്നത്. അവരെ കുറ്റം പറഞ്ഞിട്ടു കാര്യമില്ല. അമ്മാതിരി വാർത്തകളാണ് വന്നു കൊണ്ടിരുന്നത്. റായ് ലക്ഷ്മി തുണിയുരിയുന്നു എന്നതു മാത്രമല്ല, അതൊരു നടിയുടെ കഥ കൂടിയാണ് എന്നാണ് അണിയറക്കാർ വെളിപ്പെടുത്തിയത്. ഇതറിയാനുള്ള ആഗ്രഹവുമുണ്ട്. ഇതു കൂടാതെയാണ് അണിയറക്കാരുടേയും റായ് ലക്ഷ്മിയുടേയും ബോൾഡായ വീമ്പു പറച്ചിലുകൾ. ഇത്ര ബോൾഡായ ഒരു കഥാപാത്രത്ത താൻ അവതരിപ്പിച്ചിട്ടില്ലെന്നു വരെ ലക്ഷ്മി തള്ളിയിട്ടുണ്ട്. ഇതൊക്ക എന്താകുമെന്ന് അടുത്ത ദിവസം തന്നെ അറിയാം.\nഈ തള്ളലിന്റെ പുതിയ വേർഷനും ഇറങ്ങിയിട്ടുണ്ട്. ഒട്ടും കുറച്ചിട്ടില്ല. ഇത്തവണ കുറച്ചു കടന്നു പോയോ എന്നേ സംശയമുണ്ടാകാനിടയുള്ളൂ.\nഒരു കഥാപാത്രത്തിനായി അഭിനേതാവിന് എന്തും ചെയ്യാമെന്നാണ് പുതിയ വെളിപ്പെടുത്തലിൽ താരം പറയുന്നത്. അഭിനേതാവിന്റെ ജോലി അതാണ്. നഗ്നയാകണമെന്ന് പറഞ്ഞാൽ ചെയ്യണം എന്നല്ല സിനിമയിൽ അതിനൊരു ലോജിക് അല്ലെങ്കിൽ ഒരു കാരണം വേണം. ഒരു കഥാപാത്രം നിങ്ങൾ നഗ്നയാകാൻ ആവശ്യപ്പെടുന്നെങ്കിൽ അത് ചെയ്യുകതന്നെ വേണം. അത് ചെയ്തില്ലെങ്കിൽ പ്രേക്ഷകർക്ക് ആ കഥാപാത്രം പിന്നീട് ചെയ്യുന്ന കാര്യങ്ങളിൽ സത്യസന്ധത തോന്നില്ല. ഒരു കഥാപാത്രത്തിന് വേണ്ടത് നിങ്ങൾ ചെയ്തേ മതിയാകൂ. പ്രേക്ഷകരെ ചതിക്കാൻ ശ്രമിക്കുകയല്ല വേണ്ടത്. അഭിനേതാക്കളുടെ ജോലിയാണ് കഥാപാത്രത്തെ അവതരിപ്പിക്കുക എന്നത്. ആരും അവരുടെ വ്യക്തിജീവിതമല്ല സ്‌ക്രീനിൽ അവതരിപ്പിക്കുന്നത്.\nഈ പറച്ചിൽ കേട്ടാൽ പ്രതീക്ഷ വളരുകയല്ലേ ചെയ്യുക. ചിത്രം റിലീസു ചെയ്യും മുമ്പ് പറയുന്ന ഇമ്മാതിരി വാചകങ്ങൾ വിശ്വസിച്ചു പോയി ചിത്രം കണ്ടു ചമ്മിയ അനുഭവം ഉള്ളതിനാൽ അത്ര പ്രതീക്ഷയയൊക്കെ ഒരു ലെവെലു വരെ മതി എന്ന ഉപദേശവും സോഷ്യൽ മീഡിയയിൽ ഉയരുന്നുണ്ട്.\nതന്റെ ജീവിതത്തിലെ ഏറ്റവും ബോൾഡായ റോളാണ് ജൂലി 2വിലേതെന്നാണ് നടി പറയുന്നത്. ചിത്രത്തിൽ അഭിനയിക്കാമെന്ന് തീരുമാനിച്ചതും അതുകൊണ്ടായിരുന്നു. ഗ്ലാമർ വേഷമെന്നതിലുപരി ഗൗരവതരമായ ഒരു വിഷയം കൈകാര്യം ചെയ്യുന്ന ചിത്രമാണ് ജൂലി. സ്ത്രീകളെയും അവരുടെ പ്രശ്നങ്ങളെയും നേരിട്ട് അഭിമുഖീകരിക്കുന്ന ചിത്രമാണിത്. ടൈറ്റിലിനോടൊപ്പം കാണുന്ന 'ബോൾഡ്, ബ്യൂട്ടിഫുൾ ആൻഡ് ബ്ലെസ്സ്ഡ്' ക്യാപ്ഷൻ കൃത്യമാണ്.\nജൂലിയിൽ അഭിനയിക്കുക എന്നത് ഏറ്റവും ശക്തമായ തീരുമാനങ്ങളിലൊന്നായാണ് റായ് ലക്ഷ്മി കാണുന്നത്. അത് നന്നായി വന്നിട്ടുണ്ടെന്നാണ് പ്രതീക്ഷ. ഇത്തരം സിനിമകൾ പല രീതികളിൽ വരുന്നുണ്ട്. എന്നാൽ ജൂലി കാമമെന്ന വികാരത്തെ മാത്രം വിഷയമാക്കിയവയുടെ ഗണത്തിൽ വരില്ല.\nപക്ഷേ ചിത്രത്തിലെ ചില സീക്വൻസുകൾ ചെയ്യുക ഒട്ടും എളുപ്പമായിരുന്നില്ല. എനിക്കിത് ചെയ്യാനാവില്ല എന്ന ചിന്തയാണ് വ്യക്തിയെന്ന നിലയിൽ എനിക്കുണ്ടായിരുന്നത്. ഒടുവിൽ നാണം മറന്നു. വ്യക്തിപരമായി നാണത്തിന്റെ എല്ലാ പരിധികളും കടന്നാണ് ഞാൻ ഈ കഥാപാത്രം ചെയ്തത്. ഇത് റായ് ലക്ഷ്മിയല്ല ജൂലിയാണ് എന്ന് കരുതിയാണ് സെറ്റിൽ ആ രംഗങ്ങൾ ചെയ്തത്.\nഒരു അഭിനേതാവിനെ സംബന്ധിച്ച് ഏതുതരത്തിലുള്ള റോളുകളും ചെയ്യാൻ നിങ്ങൾ സന്നദ്ധയായിരിക്കുക എന്നതാണ് പ്രധാനം. ഇത് നിങ്ങൾ നിങ്ങൾക്കു വേണ്ടിയല്ല സിനിമയ്ക്ക് വേണ്ടിയാണ് ചെയ്യുന്നതെന്ന് നിങ്ങൾക്കറിയാം. വ്യക്തിയെന്ന നിലയിൽ എനിക്കുണ്ടായ ആശങ്കകൾ നീക്കിയത് ഈ ചിന്തയാണ്. സിനിമയിൽ ആ രംഗങ്ങൾ കാണുമ്പോഴാണ്, ജൂലി അനുഭവിച്ച യാതനകൾ ആ രംഗങ്ങൾ എത്ര തീവ്രമായി പ്രേക്ഷകരിലേക്ക് എത്തിക്കുന്നുണ്ട് എന്ന് മനസ്സിലാകുന്നത്. ആ കഥാപാത്രത്തിന് വേണ്ടി ചെയ്ത അധ്വാനം ഫലവത്തായി എന്ന് ഇപ്പോൾ തോന്നുന്നുണ്ട്.\n@iamlakshmirai this weekend only #Julie2 Lakshmi is my favorite


ഗിര് വനത്തിലെ സിംഹങ്ങള് ചത്തൊടുങ്ങുന്നു; മൂന്ന് ദിവസത്തിനിടെ കണ്ടെത്തിയത് 11 മൃതദേഹങ്ങള്\nസംഭവത്തില് സംസ്ഥാന സര്‍ക്കാര് അന്വേഷണത്തിന് ഉത്തരവിട്ടു.\n21 Sep, 2018 at 06:29 AM\nഗുജറാത്തിലെ ഗിര് വനത്തില് സിംഹങ്ങള് ചത്തൊടുങ്ങുന്നു.3ദിവസത്തിനിടെ 11 സിംഹങ്ങളുടെ മൃതശരീരങ്ങളാണ് കിട്ടിയത്. സംഭവത്തില് സംസ്ഥാന സര്‍ക്കാര് അന്വേഷണത്തിന് ഉത്തരവിട്ടു. ഫോറസ്റ്റ് പ്രിന്‍സിപ്പല് ചീഫ് കണ്‍സര്‍വേറ്ററുടെ നേതൃത്വത്തിലുള്ള സംഘമാണ് അന്വേഷിക്കുക.\nകിഴക്കന് ഗിറിലെ ദാല്‍ഖനിയയിലാണ് സിംഹങ്ങളെ ചത്തനിലയില് കണ്ടത്. സിംഹങ്ങളെ പോസ്റ്റ്‌മോര്‍ട്ടത്തിനായി ജുനഗഡ് മൃഗാശുപത്രിയിലേക്ക് അയച്ചു. പോസ്റ്റ്മോര്‍ട്ടം റിപ്പോര്‍ട്ട് പുറത്തുവന്നാല് മാത്രമേ മരണ കാരണം സ്ഥിരീകരിക്കാനാവൂ.\nസിംഹങ്ങള് തമ്മില് ഏറ്റുമുട്ടി പരിക്കേറ്റ് മരിച്ചതാവാമെന്നാണ് വനം വകുപ്പ് ഉദ്യോഗസ്ഥരുടെ പ്രാഥമിക നിഗമനം. മൃതദേഹങ്ങളില് ഏറെയും പെണ്‍സിംഹങ്ങളുടെയും സിംഹക്കുട്ടികളുടേതുമാണ്. നാല് വര്‍ഷമായി സിംഹങ്ങള് ചത്തൊടുങ്ങുന്നത് ഇവിടെ പതിവാണ്.\nസംശയകരമായി ഒന്നും ശ്രദ്ധയില് പെട്ടിട്ടില്ലെന്നും വൈദ്യുതാഘാതം, വേട്ടയാടല് എന്നിവയുണ്ടായിട്ടുണ്ടോയെന്ന് പരിശോധിക്കുമെന്നും പ്രിന്‍സിപ്പല് ചീഫ് കണ്‍സര്‍വേറ്റര് ഓഫ് ഫോറസ്റ്റ് എ. കെ സക്സേന പറഞ്ഞു. 2015ലെ സെന്‍സസ് പ്രകാരം 520 സിംഹങ്ങളാണ് ഗിര് വനത്തിലുള്ളത്.


ദിലീപിന് ആശ്വസിക്കാം, തെളിവുകള് ഇല്ലാത്തത് മാത്രമല്ല കാരണങ്ങള്... | Webdunia Malayalam\nപ്രതീക്ഷിച്ചതു തന്നെ നടന്നു, താരങ്ങള് കാണേണ്ടവരെ കണ്ടു, സുനി ഇനി മിണ്ടില്ല; ഒടുവില് ഇതും പുറത്തായി\nകാവ്യാ മാധവന് വീണ്ടും ഗായികയായി എത്തുന്നു !\nനോക്കിയല്ലേ ഉള്ളു ഒന്നും ചെയ്തില്ലല്ലോ? ചെറുപ്പക്കാരന്റെ മറുപടി കേട്ട് ദിവ്യ പ്രഭ ഞെട്ടി! - പിന്നീട് കൊടുത്തത് എട്ടിന്റെ പണി!\nഒളിഞ്ഞും തെളിഞ്ഞും ദിലീപിനെ വേട്ടയാടുന്നവരുടെ ലക്ഷ്യമിതോ? സുനിക്ക് ലഭിച്ചത് ഇരട്ട ക്വട്ടേഷന്!\nമലയാളികളുടെ മനം കവര്‍ന്ന വിനോദും കൂട്ടുകാരും വീണ്ടും എത്തുന്നു!\nനടി ആക്രമിക്കപ്പെട്ട സംഭവവുമായി ബന്ധപ്പെട്ട് വെളിപ്പെടുത്തലുകളും അഭ്യൂഹങ്ങളും കൊടും‌പിരി കൊള്ളുകയാണ്. കേസുമായി ബന്ധപ്പെട്ട് ആരോപണ വിധേയനായ നടന് ദിലീപ് നിരപരാധിയാണെന്ന രീതിയിലുള്ള റിപ്പോര്‍ട്ടുകളാണ് ലഭിക്കുന്നത്. നിലവില് ദിലീപിനെതിരായ തെളിവുകള് ഒന്നും തന്നെ ലഭിച്ചിട്ടില്ല. എന്നു കരുതി സംശയത്തിന്റെ നിഴലില് നിന്ന് അദ്ദേഹം മാറിയിട്ടുമില്ല.\nതെളിവുകള് ഇല്ലാത്തത് മാത്രമല്ല കാരണം. തന്റെ കഷ്ടകാലം മാറി കിട്ടുന്നതിനായി അദ്ദേഹം കഴിഞ്ഞ ദിവസങ്ങള് ക്ഷേത്ര ദര്‍ശനം നടത്തിയിരുന്നു. കൊടുങ്ങല്ലൂരില് ആദ്യമെത്തിയത് ഭാര്യ കാവ്യ മാധവനൊപ്പമാണ്. 28 സ്വര്‍ണത്താലി സമര്‍പ്പിക്കുകയും ശത്രുസംഹാര പൂജ നടത്തുകയും ചെയ്തു. ഏതായാലും അതിന്റെ എല്ലാം ഗുണങ്ങള് കണ്ടുവരുന്നുവെന്ന് വേണം കരുതാന്. ദൈവങ്ങള് ദിലീപിനൊപ്പമാണ്.\nതന്റെ കഠിനാധ്വാനം കൊണ്ടും സിനിമയോടുള്ള പാഷന് കൊണ്ടും ദിലീപ് എന്ന നടന് വളര്‍ന്നു. ആ വളര്‍ച്ച മലയാളികളുടെ ഹ്രദയത്തിലേക്കായിരുന്നു. വീട്ടമ്മമാര്‍ക്കും കുട്ടികള്‍ക്കും പ്രീയപ്പെട്ട നടനായി മാറി. അങ്ങനെ അദ്ദേഹത്തെ എല്ലാവരും ജനപ്രിയ നായകന് എന്നു വിളിച്ചു. കുടുംബങ്ങള്‍ക്ക് ആര്‍ത്തു ചിരിക്കാനും ചിന്തിക്കാനുള്ളതെല്ലാം ദിലീപ് ചിത്രങ്ങളില് നിറഞ്ഞ് നിന്നിരുന്നു.\nദിലീപിന് ഇത് കഷ്ടകാലമാണ്. ഇപ്പോള് മാത്രമല്ല ഇത് ആരംഭിച്ചത്. കഷ്ടകാലം തുടങ്ങിയിട്ട് വര്‍ഷം കുറെ ആയി. സിനിമയില് തിളങ്ങി നിന്ന സമയത്ത് മഞ്ജുവിനെ വിവാഹം കഴിച്ച് വീട്ടില് അടച്ചിട്ടുവെന്നായിരുന്നു ആദ്യമുയര്‍ന്ന ആരോപണം. അവിടെ നിന്നും വിവാദങ്ങളുടെ കളിത്തോഴന് ആവുകയായിരുന്നു ദിലീപ്. എന്തായാലും കഴിഞ്ഞ കുറേ ദിവസങ്ങളായി മാധ്യമങ്ങള് ചര്‍ച്ച ചെയ്യുന്ന ദിലീപ് വിഷയത്തിന് ഒരു അറുതി വന്നിരിക്കുകയാണ് എന്ന് വേണമെങ്കില് പറയാം.\nദിലീപിനെ നശിപ്പിക്കാനുള്ള തിടുക്കം ആര്‍ക്കൊക്കെയോ ഉണ്ടായിരുന്നു എന്നുവേണം കരുതാന്. വര്‍ഷങ്ങള്‍ക്ക് മുന്‍പ് ആരൊക്കെയോ ചേര്‍ന്നെഴുതിയ തിരക്കഥയുടെ ആദ്യത്തെ ക്ലൈമാക്സില് ദിലീപും മഞ്ജു വാര്യര്യും വേര് പിരിഞ്ഞു. അദ്ദേഹത്തെ നശിപ്പിക്കാന് പലരും ശ്രമിച്ചു. അത് ദിലീപും പല തവണ വ്യക്തമാക്കിയിട്ടുണ്ട്. ‘എന്നെ സിനിമയില് നിന്നും പൂര്‍ണമായും തുടച്ച് മാറ്റാന് ശ്രമിക്കുന്നവര് ഉണ്ട്. അവരുടെ ആഗ്രഹത്തിന്റെ കാരണമറിയില്ല. അറിഞ്ഞു കൊണ്ട് ഒന്നും ചെയ്തിട്ടില്ല’ എന്നായിരുന്നു ദിലീപ് പറഞ്ഞത്.\nദിലീപും മഞ്ജു വാര്യരും വിവാഹമോചിതരായപ്പോള് വിവാദങ്ങള് ഇനിയുണ്ടാകില്ലെന്ന് പലരും കരുതി. എന്നാല്, രണ്ടാമത്തെ അധ്യായം അവിടെ ആരംഭിക്കുകയായിരുന്നു. ദിലീപ് എന്ന നടനെ സിനിമയില് നിന്നും പൂര്‍ണമയി ഔട്ട് ആക്കുക എന്നതാണ് ലക്ഷ്യമെന്ന് പലര്‍ക്കും വ്യക്തമാകുന്ന രീതിയില് ആയിരുന്നു പിന്നീടുള്ള നാടകങ്ങള്. ‘എന്നെ തകര്‍ക്കാന് ശ്രമിക്കുന്നു’ എന്ന് ദിലീപ് പറയുന്നുണ്ടെങ്കിലും അത് ആരാണെന്ന് അദ്ദേഹം വെളിപ്പെടുത്തുന്നില്ല. അറിയാഞ്ഞിട്ടാണോ അതോ പറയാഞ്ഞിട്ടാണോ എന്നത് അദ്ദേഹത്തിന് മാത്രമറിയാം.\nഎന്നിരുന്നാലും ഓരോ ദിലീപ് ചിത്രങ്ങള് റിലീസ് ചെയ്യുന്നതിന് മുന്നോടി ആയിട്ടാകും അദ്ദേഹത്തിനെതിരെ പുതിയ വിവാദങ്ങള് ഉണ്ടാകുക എന്നതും ശ്രദ്ദേയമാണ്. കാവ്യയുടെയും ദിലീപിന്റേയും വിവാഹമായിരുന്നു പാപ്പരാസികളുടെ അടുത്ത ചര്‍ച്ചാ വിഷയം. ദിലീപ് തെറ്റുകാരനാണെന്ന് ആദ്യമൊക്കെ പറഞ്ഞവര് തന്നെ പിന്നീട് മറിച്ചു ചിന്തിച്ചു ‘ ആരെ വിവാഹം കഴിക്കണം എന്ന് തീരുമാനിക്കാനുള്ള അവകാശം ഒനു മനുഷ്യനില്ലേ? സെലിബ്രിറ്റി ആയി പോയത് അയാളുടെ കുറ്റമാണോ?.’\nഎന്നാല്, അതിനു ശേഷം വന്നതായിരുന്നു ദിലീപിനെ പോലും കുടുക്കുന്ന വിവാദം. കൊച്ചിയില് അര്‍ധരാത്രി പ്രമുഖയായ നടിയെ തട്ടിക്കൊണ്ട് പോയി ഉപദ്രവിച്ചത് മലയാള സിനിമയെ മാത്രമല്ല, മലയാളികളെ മൊത്തം ഞെട്ടിക്കുന്നതായിരുന്നു. പ്രതി ആരാണെന്ന് തിരിച്ചറിയുന്നതിന് മുന്നേ കുറ്റം ദിലീപിന്റെ തലയില് ആവുകയായിരുന്നു. പള്‍സ്ര് സുനിയെന്ന സുനില് കുമാറിനെ പിടിച്ചപ്പോള് പണത്തിന് വേണ്ടി ചെയ്തതാണെന്ന് അവന് പറഞ്ഞു. അതോടെ ദിലീപിനെ പലരും മറന്നു.\nപക്ഷേ, രണ്ട് മാസങ്ങള്‍ക്ക് ശേഷം പള്‍സര് സുനി ദിലീപിന് അയച്ച കത്ത് പുറത്തുവന്നതോടെ രക്ഷപെടാന് പഴുതില്ലാതെ ദിലീപ് പെട്ടുവെന്ന് അദ്ദേഹത്തിന്റെ ശത്രുക്കള് കരുതി. പിന്നീട് കേരള പൊലീസിന്റെ വക മാരത്തോണ് കണക്കെ ചോദ്യം ചെയ്യല് ആയിരുന്നു. എന്നാല്, തിരിച്ചും മറിച്ചും ചോദ്യം ചെയ്തിട്ടും അദ്ദേഹത്തിന് എതിരായ തെളിവുകള് ഒന്നും തന്നെ പൊലീസിന് ഇതുവരെ ലഭിച്ചിട്ടില്ല.\nതന്നെ ഭീഷണിപ്പെടുത്തിയതിനെ തുടര്‍ന്നാണ് താന് കത്തെഴുതിയതെന്ന് സുനിയുടെ സഹതടവുകാരന് വിപിന് ലാല് ഇന്നലെ മാധ്യമങ്ങളോട് പറഞ്ഞു. അതോടെ കാര്യങ്ങള് വീണ്ടും കുഴഞ്ഞു മറിയുകയായിരുന്നു. സംഭവത്തിന് പിന്നില് ദിലീപ് ആണെന്ന് കരുതുന്നില്ലെന്നും വിപിന്‍ലാല് പറഞ്ഞിട്ടുണ്ട്. പള്‍സര് സുനി മാത്രമല്ല, ജയില് അധികൃതരും ആ ഭീഷണിക്ക് കൂട്ടുനിന്നു എന്നതാണ് ഇതില് സംശയം ജനിപ്പിക്കുന്നത്.\nജയിലില് നിന്ന് കത്തെഴുതുക അത്ര എളുപ്പമുള്ള കാര്യമല്ല. ജയില് സീല് രേഖപ്പെടുത്തിയ പേപ്പര് കത്തെഴുതുന്നതിന് വേണ്ടി സുനി എങ്ങനെ സംഘടിപ്പിച്ചു എന്ന് അറിയില്ല എന്നായിരുന്നു ജയില് അധികൃതര് പറഞ്ഞിരുന്നത്. എന്നാല് ഇപ്പോഴിത് കൂടുതല് സംശയങ്ങള്‍ക്ക് വഴിവയ്ക്കുകയാണ്. വിപിന് ലാലിന്റെ മൊഴിയുടെ വിശ്വാസ്യത എത്രത്തോളം ഉണ്ട് എന്ന് ഇപ്പോള് പറയാന് സാധിക്കില്ല. എങ്കിലും എന്തുകൊണ്ടാണ് ജയില് അധികൃതരെ പ്രതിസ്ഥാനത്ത് നിര്‍ത്തി ഇത്തരം ഒരു ആരോപണം ഉന്നയിച്ചിരിക്കുന്നത് എന്ന നിര്‍ണായകമായ ചോദ്യമാണ്.\nതനിക്കെതിരെ ഗൂഢാലോചനയുണ്ട് എന്ന് ദിലീപ് തന്നെ നേരത്തെ പറഞ്ഞിരുന്നു. വിപിന് ലാലിന്റെ മൊഴി ശരിയാണെങ്കില് അത്തരത്തിലും അന്വേഷണം നീളേണ്ടി വരും എന്ന് ഉറപ്പാണ്. ജയിലില് നിന്ന് പള്‍സര് സുനി ഫോണ് ഉപയോഗിച്ചത് പോലീസിന്റെ അറിവോടെ ആണെന്ന് നേരത്തെ ചില വാര്‍ത്തകള് വന്നിരുന്നു. ഇക്കാര്യവും പരിശോധിക്കപ്പെടേണ്ടതുണ്ട്.\nസുനില് കുമാര് Dileep\nഹോട്ടൽ ഭക്ഷണത്തിന് കൂട്ടിയ വില കുറയ്ക്കുമെന്ന് ഹോട്ടൽ ആൻഡ് റസ്റ്ററന്റ് അസോസിയേഷൻ. ...\nകൊച്ചിയില് യുവനടിയെ തട്ടിക്കൊണ്ടു പോയി ഉപദ്രവിച്ച സംഭവത്തിലെ അന്വേഷണം സങ്കീര്‍ണ്ണമായി ...\nപതിനാല് സെക്കന്‍ഡ് തുറിച്ചുനോട്ടത്തെക്കുറിച്ചുള്ള ഋഷിരാജ് സിങ്ങിന്റെ പ്രസ്താവന അന്ന് ...\nകൊച്ചിയില് യുവനടി ആക്രമിക്കപ്പെട്ട സംഭവവുമായി ബന്ധപ്പെട്ട റിപ്പോര്‍ട്ടുകളില് കൂടുതല് ...


Belgian International Archives | Fanport\nHome Tags Belgian International\nTag: Belgian International\nബെല്‍ജിയന് ഇന്റര്‍നാഷണലില് റണ്ണര് അപ്പ് ആയി അജയ് ജയറാം\nOctober 31, 2021 - 10:12 AM\nയോനക്സ് ബെല്‍ജിയന് ഇന്റര്‍നാഷണൽ 2021 ടൂര്‍ണ്ണമെന്റിൽ റണ്ണേഴ്സപ്പ് ആയി ഇന്ത്യയുടെ അജയ് ജയറാം. ഇന്നലെ നടന്ന ഫൈനലില് മലേഷ്യയുടെ 21 വയസ്സുകാരന് എന്‍ഗ് സേ യോംഗിനോട് നേരിട്ടുള്ള ഗെയിമിലായിരുന്നു അജയുടെ പരാജയം. 14-21, 14-21...\nഫൈനലില് രണ്ടാം സീഡിനെ അട്ടിമറിച്ച് ലക്ഷ്യ സെന്\nSeptember 14, 2019 - 11:36 PM\nബെല്‍ജിയന് ഇന്റര്‍നാഷണല് ചലഞ്ചില് കിരീട നേട്ടവുമായി ഇന്ത്യയുടെ ലക്ഷ്യ സെന്. ഇന്ന് നടന്ന ഫൈനലില് രണ്ടാം സീഡായ വിക്ടര് സ്വെന്‍ഡെന്‍സെനിനെ അട്ടിമറിച്ചാണ് ലക്ഷ്യയുടെ ഈ സീസണിലെ ആദ്യ കിരീട നേട്ടം. ഡെന്മാര്‍ക്കിന്റെ 24...


നിയമസഭാ തെരഞ്ഞെടുപ്പിനുള്ള ബിജെപിയുടെ സ്ഥാനാര്‍ത്ഥിപട്ടിക ഈ മാസം 11 ന് തീരുമാനിക്കും. 15 ലധികം മണ്ഡലങ്ങളിലെ സ്ഥാനാര്‍ത്ഥികളെയാകും 11 ന് തീരുമാനിക്കുക. ബിജെപി എ പ്ലസ് ആയി തീരുമാനിച്ചിട്ടുള്ള തിരുവനന്തപുരം, ആലപ്പുഴ, പാലക്കാട്, തൃശൂര്, കാസര്‍ഗോഡ് ജില്ലകളിലെ സ്ഥാനാര്‍ത്ഥികളെയാകും ആദ്യം പ്രഖ്യാപിക്കുക.\nതൃശൂരില് ചേരുന്ന സംസ്ഥാന എക്‌സിക്യൂട്ടീവാണ് സ്ഥാനാര്‍ത്ഥികളെ തീരുമാനിക്കുക. സ്ഥാനാര്‍ത്ഥികളെ നിശ്ചയിച്ചുകഴിഞ്ഞാല് മണ്ഡലങ്ങളില് പ്രവര്‍ത്തനങ്ങള് ആരംഭിക്കാനും നിര്‍ദേശം നല്‍കും. എ പ്ലസ് മണ്ഡലങ്ങള് കേന്ദ്രീകരിച്ച് പ്രവര്‍ത്തനം ശക്തമാക്കാനാണ് ബിജെപിയുടെ തീരുമാനം.\nCreate Date: 06/01/2021


ഓട്ടോറിക്ഷയായി ബജാജ് ക്യൂട്ട് - Malayalam DriveSpark\nUpdated: Wednesday, May 29, 2019, 15:37 [IST]\nരാജ്യത്തെ ആദ്യ ക്വാഡ്രിസൈക്കിളായ ബജാജ് ക്യൂട്ട് അടുത്തിടെയാണ് വിപണിയിലെത്തിയത്. വാണിജ്യ-സ്വകാര്യ ആവശ്യങ്ങള്‍ക്ക് ഒരുപോലെ ഉപയോഗിക്കാവുന്ന ബജാജ് ക്യൂട്ടിന്റെ പെട്രോള് പതിപ്പിന് 2.86 ലക്ഷം രൂപയും സിഎന്‍ജി പതിപ്പിന് 2.86 ലക്ഷം രൂപയുമാണ് വില. ഇന്ത്യന് നിരത്തുകളിലെ സജീവ സാന്നിധ്യമായ ഓട്ടോറിക്ഷകള്‍ക്ക് ബദലായാണ് ക്യൂട്ടിനെ ബജാജ് കാണുന്നത്.\nകമ്പനിയുടെ ലക്ഷ്യത്തിന് കൂടുതല് കരുത്ത് പകരുന്നൊരു വാര്‍ത്ത എത്തിയിരിക്കുകയാണിപ്പോള്. മുംബൈ നിവാസിയായൊരു ബജാജ് ക്യൂട്ട് ഉടമ, തന്റെ ക്വാഡ്രിസൈക്കിളിനെ ഓട്ടോറിക്ഷയായി മാറ്റിയെടുത്തിരിക്കുകയാണിപ്പോള്.\nരാജ്യത്ത് ഓട്ടോറിക്ഷയായി മാറിയ ആദ്യ ബജാജ് ക്യൂട്ടാണിതെന്ന് പറയാം. എന്നാല്, നാല് ചക്ര വാഹനമായത് കൊണ്ടു തന്നെ ഇതിനെ ടാക്‌സിയെന്നും വിളിക്കാമോ എന്ന് ചിന്തിക്കുന്നവരുമുണ്ടാവും.\nനിലവില് ഔറംഗാബാദിലുള്ള കമ്പനിയുടെ നിര്‍മ്മാണശാലയില് നിന്നാണ് ക്യൂട്ട് ഉത്പാദിപ്പിക്കുന്നത്. വര്‍ഷത്തില് 60,000 യൂണിറ്റ് വരെ ഉത്പാദിപ്പിക്കാന് ശേഷിയുള്ളതാണ് ഈ ശാല.\nമുച്ചക്ര വാഹനങ്ങള് ഉത്പാദിക്കുന്നതിന് സമാനമായ യൂണിറ്റില് തന്നെ ക്യൂട്ട് ഉത്പാദിപ്പിക്കാനാണ് കമ്പനിയുടെ പദ്ധതി. താരതമ്യേന ഭാരം കുറഞ്ഞ നാലുചക്ര ക്വാഡ്രിസൈക്കിളാണ് ബജാജ് ക്യൂട്ട്.\nഇരട്ട ഹെഡ്‌ലാമ്പുകള്, വാഹനം മറിയുന്നത് തടയാനുള്ള ആന്റി-റോള് ബാര്, ഡ്രൈവര്‍ക്കും യാത്രക്കാര്‍ക്കുമായി സീറ്റ് ബെല്‍റ്റുകള് എന്നീ ഫീച്ചറുകള് ക്യൂട്ടിലുണ്ട്. ഫൈബര് ഡോറുകളാണ് ക്യൂട്ടിലെ മറ്റൊരു സവിശേഷത.\n450 കിലോ മാത്രം ഭാരമുള്ള ബജാജ് ക്യൂട്ട്, കൂടുതല് മൈലേജ് നല്‍കുന്നതാണ്. സ്മാര്‍ട്ട് & കോമ്പാക്റ്റ് ഡിസൈനിലാണ് ക്യൂട്ടിനെ ബജാജ് രൂപകല്‍പ്പന ചെയ്തിരിക്കുന്നത്.\n216 സിസി ശേഷിയുള്ള ഒറ്റ സിലിണ്ടര് നാല് വാല്‍വ് ലിക്വിഡ് കൂളിംഗ് DTSi പെട്രോള് എഞ്ചിനാണ് ക്യൂട്ടിന്റെ ഹൃദയം. ഇത് 5,500 rpm -ല് 13 bhp കരുത്തും 4,000 rpm -ല് 18.9 Nm torque ഉം കുറിക്കും.\nസിഎന്‍ജി പതിപ്പാകട്ടെ 5,500 rpm -ല് 10.7 bhp കരുത്തും 4,000 rpm -ല് 16.1 Nm torque ഉം സൃഷ്ടിക്കും. അഞ്ച് സ്പീഡാണ് ക്യൂട്ടിലെ മാനുവല് ഗിയര്‍ബോക്‌സ്. 43 കിലോമീറ്റര് മൈലേജായിരിക്കും സിഎന്‍ജി വകഭേദം നല്‍കുക. പെട്രോള് വകഭേദമാകട്ടെ ലിറ്ററിന് 35 കിലോമീറ്റര് മൈലേജും നല്‍കും. മണിക്കൂറില് 70 കിലോമീറ്ററാണ് ബജാജ് ക്യൂട്ടിന്റെ പരമാവധി വേഗം.\nBajaj Qute Starter It's Service As Four Wheeler Auto Rikshaw In Mumbai. Read In Malayalam


സ്മൃതി ഇറാനിയുടെ അമേഠിയിലെ സഹായിയായിരുന്ന മുന് ഗാമത്തലവനെ വെടിവച്ചു കൊന്നു, രണ്ടുപേര് അറസ്റ്റില് | www.vyganews.com\nസ്മൃതി ഇറാനിയുടെ അമേഠിയിലെ സഹായിയായിരുന്ന മുന് ഗാമത്തലവനെ വെടിവച്ചു കൊന്നു, രണ്ടുപേര് അറസ്റ്റില്\nലക്‌നോ: ബിജെപി നേതാവും കേന്ദ്രമന്ത്രിയുമായ സ്മൃതി ഇറാനിയുടെ അമേഠിയിലെ സഹായിയായിരുന്ന മുന് ഗാമത്തലവന് സുരേന്ദ്ര സിംഗിനെ വെടിവച്ചു കൊന്ന...\nലക്‌നോ: ബിജെപി നേതാവും കേന്ദ്രമന്ത്രിയുമായ സ്മൃതി ഇറാനിയുടെ അമേഠിയിലെ സഹായിയായിരുന്ന മുന് ഗാമത്തലവന് സുരേന്ദ്ര സിംഗിനെ വെടിവച്ചു കൊന്നു.\nസംഭവവുമായി ബന്ധപ്പെട്ട് രണ്ടു യുവാക്കളെ അറസ്റ്റുചെയ്തിട്ടുണ്ട്. ഇവരെ ചോദ്യംചെയ്തുവരികയാണെന്നു പൊലീസ് പറഞ്ഞു.\nസ്മൃതി കഴിഞ്ഞ തവണ അമേഠിയില് ബിജെപി സ്ഥാനാര്‍ഥയായി എത്തിയതുമുതല് സുരേന്ദ്ര സിംഗ് അവര്‍ക്കൊപ്പം സഹായിയായുണ്ടായിരുന്നു.\nബറുവിയ ഗ്രാമത്തിലെ മുന് തലവനാണ് സുരേന്ദ്ര സിംഗ് (50). ശനിയാഴ്ച രാത്രി 11.30 നാണ് വെടിയേറ്റ് മരിച്ചതെന്ന് അഡിഷനല് പൊലീസ് സൂപ്രണ്ട് ദയാ റാം പറഞ്ഞു. സുരേന്ദ്രസിംഗിനെ ലക്‌നൗ ആശുപത്രിയില് പ്രവേശിപ്പിച്ചെങ്കിലും ചികിത്സയ്ക്കിടെ അന്ത്യം സംഭവിച്ചു.\n'ഈ സംഭവം ഒരു രാഷ്ട്രീയ കൊലപാതകമാണെന്ന് പറയാനാവില്ല. എല്ലാ വശങ്ങളും പരിശോധിക്കുകയാണ്. പഴയ ശത്രുതയുമുണ്ടാകാം, അമേഠി എസ്പി രാജേഷ് കുമാര് പറഞ്ഞു.\nസ്മൃതിയുടെ തിരഞ്ഞെടുപ്പു പ്രചരണം ഏകോപ്പിക്കുന്നതിനായിരുന്നു സുരേന്ദ്രസിംഗ് ഗ്രാമത്തലന്റെ ചുമതല ഒഴിഞ്ഞത്.\nwww.vyganews.com: സ്മൃതി ഇറാനിയുടെ അമേഠിയിലെ സഹായിയായിരുന്ന മുന് ഗാമത്തലവനെ വെടിവച്ചു കൊന്നു, രണ്ടുപേര് അറസ്റ്റില്